Datasets:

mbazaNLP

/

kinyarwanda_monolingual_v01.0

like 0

Follow

Mbaza NLP 46

Germaine Kamayiresi. Germaine Kamayirese ni enjeniyeri akaba n'umunyapolitiki mu Rwanda, wabaye Minisitiri w’ubutabazi n’ibikorwa by’impunzi muri guverinoma y’u Rwanda, kuva ku ya 18 Ukwakira 2018 kugeza igihe yavanywe muri guverinoma ku ya 27 Gashyantare 2020. Mbere yibyo, kuva ku ya 24 Nyakanga 2014 kugeza ku ya 18 Ukwakira 2018, yabaye umunyamabanga wa Leta ushinzwe ibikorwa remezo ushinzwe ingufu, amazi n’isuku. Amavu n'amavuko. Yavukiye mu Karere ka Nyarugenge ku ya 5 Kanama 1981. Kuva mu 2000 kugeza 2005, yize mu Ishuri Rikuru ry'Ubumenyi n'Ikoranabuhanga rya Kigali (KIST), uyu munsi rikaba ari Ishuri Rikuru ry'Ubumenyi n'Ikoranabuhanga (Rwanda),rimwe mwishami rya kaminuza y'u Rwanda . Afite Impamyabumenyi ya Electricalmechanical Engineering, yahawe na KIST mu 2005. Afite kandi Masters yo gucunga itumanaho, yatanzwe mu mwaka wa 2010 na KIST ndetse na kaminuza ya Coventry, mu Bwongereza . Umwuga. Kuva mu 2008 kugeza 2011, Germaine Kamayirese yabaye inzobere mu bijyanye n’urusobe muri "Rwanda Utilities Regulatory Agency" (RURA) Kuva mu 2012 kugeza 2014, yabaye inzobere mu miyoboro muri "Tigo-Rwanda". Kuva mu 2010 kugeza 2011 Kamayirese yabaye umujyanama muri "Institute of Engineering Architecture Rwanda". Kuva muri Nzeri 2017, yari umunyamuryango wa "Rwanda Women Engineers Association" (RWEA). Mu nshingano ze nka Minisitiri w’igihugu ushinzwe ingufu, amazi n’isuku muri Minisiteri y’ibikorwa Remezo, yari ashinzwe gushyira mu bikorwa ingamba z’igihugu ndetse na politiki y’umusaruro w’amashanyarazi, kohereza, gukwirakwiza no gucuruza mu Rwanda ndetse n’ibigo by’ingufu z’amashanyarazi. ashinzwe kandi gutanga serivisi zizewe, zifite umutekano kandi zirambye zitanga amazi n’isuku mu Rwanda. Mu ivugurura ry’abaminisitiri ku ya 18 Ukwakira 2018, Madamu Kamayirese yagizwe Minisitiri mushya ushinzwe imicungire y’ubutabazi n’ibibazo by’impunzi. Umuryango. Germaine Kamayirese ni nyina w'abana batatu. Ibindi bitekerezo. Ukuboza 2014, Ikinyamakuru cya Forbes cyamushyize mu "Abagore 20 bafite imbaraga muri Afurika 2014".

Inzego zitanga ubutabera zirakora iki kugira ngo ruswa izivugwaho icike?. Iki cyegeranyo cyitwa Corruption Perception Index(CPI) gikorwa ku bihugu 180 bigize Isi, cyashyize u Rwanda ku mwanya wa 49 n’amanota 53%, akaba ari intambwe nto yatewe ugereranyije n’umwaka wabanje wa 2022, aho rwari ku mwanya wa 54 n’amanota 51%. Ku rwego rw’Isi, ibihugu by’u Burayi bw’Amajyaruguru(Scandinavia) biranganjwe imbere na Denmark, ni byo bishimirwa kuba nta ruswa ibirangwamo, mu gihe Somalia, Venezuela, Siriya na Yemen ari byo birangwaho umugayo mwinshi. Muri Afurika u Rwanda ruza ku mwanya wa kane mu kurwanya ruswa, nyuma ya Seychelles, Cap Vert na Botswana, ariko rukaba urwa mbere muri Afurika y’Iburasirazuba, aho rukurikirwa na Tanzania, Kenya na Uganda. Ibitera u Rwanda kutagira amanota rwifuza nk’uko Transparency ibigaragaza, biboneka mu kindi cyegeranyo ngarukamwaka gikorwa ku rwego rwa buri gihugu, icy’u Rwanda kikaba cyitwa Rwanda Bribery Index(RBI). Icyo cyegeranyo cyakozwe muri Nzeri 2023, kigaragaza ko inzego zishinzwe gutanga ubutabera n’umutekano zirimo abantu bake ariko bafata ruswa itubutse. Muri uwo mwaka abaturage 16 ngo bahaye bamwe mu bakozi ba RIB amafaranga arenga miliyoni 4 n’ibihumbi 527, buri mukozi ngo agahabwa hafi ibihumbi 283Frw mu gihe umushinjacyaha afata arenga 200,000Frw, umucamanza akarya nibura ibihumbi 153Frw. Aba ngo baza biyongera ku bapolisi bakora mu bijyanye n’umutekano wo mu muhanda n’abatanga impushya z’ibinyabiziga, abakozi mu nzego z’abikorera cyane cyane mu bwubatsi n’abayobozi b’amashuri, ngo bajya bafata ruswa y’amafaranga make make ariko bo bakaba benshi. Umunyamabanga Mukuru wungirije wa RIB, Isabelle Kalihangabo, mu kwisobanura ku bijyanye n’abagenzacyaha barya ruswa, avuga ko hari ingamba ziri gushyirwaho cyane cyane mu gukumira ko umuntu ufite imbaraga akingirwa ikibaba. Kalihangabo agira ati "Mu Bugenzacyaha hari ingamba zashyizweho, ubugenzuzi (bwa RIB) buzajya bushyira imbaraga mu gukurikirana irekurwa n’ifungwa ry’abari muri kasho." Kalihangabo avuga ko icyemezo cyo kurekura umuntu ufunzwe cyajyaga gifatwa n’uyobora kasho, ariko ubu ngo kizajya gifatwa n’umukuriye, ndetse hakazajya habaho no gukurikirana ikorwa rya dosiye z’abaregwa. Umunyamabanga wungirije wa RIB avuga ko bakomeje ubukangurambaga bwo gushishikariza Abanyarwanda gutinyuka gutanga hakiri kare amakuru kuri ruswa. Yakomeje asobanura ko umugenzacyaha abantu batangiye guhwihwisa ko yakira ruswa, RIB na yo ihita itangira kumukurikirana, yamufata agahanwa ku buryo bagenzi be ngo babibona bagatinya. Umushinjacyaha Mukuru, Aimable Havugiyaremye, avuga ko amadosiye y’abafatirwa mu byaha bifitanye isano na ruswa akomeje kwiyongera buri mwaka, kuva kuri 965 muri 2021-2022 kugera ku 1024 muri 2022-2023. Umuvugizi w’Inkiko, Harrison Mutabazi, na we avuga ko abatanga ruswa mu kuburana bagomba kumenya ko urubanza rwose rwarangiye, kabone n’ubwo rwaba rwarageze mu bujurire, ariko nyuma bikagaragara ko uwarutsinze yatanze ruswa, bitarubuza gusubirwamo. Umuvunyi Mukuru Wungirije, Mukama Abbas, avuga ko mu rwego rwo guhindura u Rwanda Igihugu kitagira ruswa, inzego zitandukanye zashyizeho ubufatanye buyobowe na Minisiteri y’Ubutabera hamwe n’abayobozi b’ibanze bashinzwe kumva amakuru atangwa n’abaturage. Umunyamakuru @SimonKamuzinzi

Inama y’umushyikirano ku itangazamakuru yatangiye i Kigali. Muri uyu mushyikirano haribandwa ku gusobanurira abafatanyabikorwa ibijyanye n’impinduka ziri mu itangazamakuru mu gihugu kugirango bahurize hamwe kuzishyira mu bikorwa. Patrice Mulama, umunyamabanga nshingwabikorwa w’inama nkuru y’itangazamakuru, avuga ko n’ubwo hari ibitaragerwaho mu byari byemejwe mu mushyikirano ushize, hari ibyagezweho byo kwishimira. Mulama atanga urugero ry’uko kuba ubu itangazamakuru ariryo ubwaryo ryikorera ibijyanye no kwigenzura. Yongeyeho ko hari abashoramari barimo gushora imari yabo mu itangazamakuru mu Rwanda. Mulama asobanura ko hari amaradiyo ane yafunguye imiryango ndetse na Nation Radio y’ikigo Nation Media Group cyo muri Kenya iratangira kumvikana mu byumweru bike. Ubu hari imishinga y’amategeko ane arebana n’itangazamakuru akiri mu nteko ishinga amategeko. Aya mategeko niyemezwa azoroshya imikorere y’itangazamakuru mu gihugu. Ayo mategeko ni: itegeko rigenga itangazamakuru, irihindura imikorere y’ikigo cy’igihugu gishinzwe itangazamakuru, irihindura inshingano z’inama nkuru y’itangazamakuru ndetse n’irigena uburenganzira bwo kubona amakuru (access to information law). Mu batumiwe muri uyu mushyikirano harimo imiryango itegemiye kuri Leta, abakora umwuga w’itangazamakuru, inzego za Leta, indorerezi mu itangazamakuru, ibigo biharanira iterambere ry’itangazamakuru ndetse n’amashuri yigisha itangazamakuru. Iyi nama irabera mu serena hotel ikaba izasoza imirimo yayo ejo tariki 15/11/2011. Jean Noel Mugabo

No title found. Bumwe muri ubu buhanuzi bugaragaza ibintu byabayeho mu gihe kimwe. Bugaragaza ko turi mu “gihe cy’imperuka.”​Dan 12:4. Ibyanditswe: Ibyah 11:7; 12:13, 17; 13:1-8, 12 Ubuhanuzi: “Inyamaswa y’inkazi” imaze imyaka myinshi itegeka isi. Mu gihe k’imperuka, umutwe wayo wa karindwi warakomeretse hanyuma urakira, maze “isi yose” ikurikira iyo nyamaswa. Satani akoresha iyo nyamaswa ‘akarwanya abasigaye.’ Uko bwasohoye: Nyuma y’Umwuzure, abategetsi barwanyaga Yehova, bategetse abantu. Nyuma yaho, mu gihe k’Intambara ya Mbere y’Isi, Ubwami bw’u Bwongereza bwatakaje ububasha bwari bufite. Bwongeye gukomera igihe bwifatanyaga na Amerika. Mu gihe k’imperuka by’umwihariko, Satani akoresha ubutegetsi bwose bwo ku isi, agatoteza ubwoko bw’Imana. Ibyanditswe: Dan 11:25-45 Ubuhanuzi: Mu gihe k’imperuka, umwami wo mu majyaruguru ashyamirana n’uwo mu magepfo. Uko bwasohoye: U Budage bwahanganye n’ubutegetsi bw’u Bwongereza na Amerika. Mu wa 1945 Leta Zunze Ubumwe z’Abasoviyeti n’ibihugu byari bifatanyije byabaye umwami wo mu majyaruguru. Mu wa 1991, Leta Zunze Ubumwe z’Abasoviyeti zarasenyutse, nyuma yaho u Burusiya n’ibihugu bifatanyije biba umwami wo mu majyaruguru. Ibyanditswe: Yes 61:1; Mal 3:1; Luka 4:18 Ubuhanuzi: Yehova yohereza “intumwa” ye ngo ‘itunganye inzira’ mbere y’uko Ubwami bwa Mesiya bushyirwaho. Itsinda ry’“intumwa” ritangira ‘kubwira abicisha bugufi ubutumwa bwiza.’ Uko bwasohoye: Kuva mu wa 1870, C. T. Russell na bagenzi be bize Bibiliya bashyizeho umwete kugira ngo basobanure ukuri ko muri Bibiliya. Mu wa 1881 babonye ko abagaragu b’Imana bagomba kubwiriza. Basohoye ingingo zitandukanye, urugero nk’iyavugaga ngo: “Hakenewe ababwiriza 1.000” n’iyavugaga ngo: “Twatoranyirijwe kubwiriza.” Ibyanditswe: Mat 13:24-30, 36-43 Ubuhanuzi: Umwanzi abiba urumamfu mu ngano, rugakurana na zo, rukazipfukirana kugeza mu gihe k’isarura, hanyuma rukaza gutandukanywa n’ingano. Uko bwasohoye: Kuva mu wa 1870, itandukaniro ry’Abakristo b’ukuri n’ab’ikinyoma ryarushijeho kugaragara. Mu gihe k’imperuka, Abakristo b’ukuri bakusanyirizwa mu itorero bagatandukanywa n’ab’ikinyoma. Ibyanditswe: Dan 2:31-33, 41-43 Ubuhanuzi: Ibirenge by’icyuma n’ibumba by’igishushanyo gikozwe mu byuma bitandukanye. Uko bwasohoye: Ibumba rigereranya abantu bo muri rubanda bayoborwa n’ubutegetsi bw’u Bwongereza na Amerika, bakabwigomekaho. Ibyo bituma budakoresha imbaraga zabwo zigereranywa n’icyuma. Ibyanditswe: Mat 13:30; 24:14, 45; 28:19, 20 Ubuhanuzi: “Ingano” zikusanyirizwa mu “kigega,” hagashyirwaho ‘umugaragu wizerwa kandi w’umunyabwenge’ kugira ngo yite ku bandi “bagaragu.” ‘Ubutumwa bwiza bw’ubwami’ butangira kubwirizwa “mu isi yose ituwe.” Uko bwasohoye: Mu wa 1919 hashyizweho umugaragu wizerwa kugira ngo yite ku bwoko bw’Imana. Kuva icyo gihe, Abigishwa ba Bibiliya barushijeho gukora umurimo wo kubwiriza. Muri iki gihe Abahamya babwiriza mu bihugu bisaga 200 kandi basohora imfashanyigisho za Bibiliya mu ndimi zisaga 1.000. Ibyanditswe: Dan 12:11; Ibyah 13:11, 14, 15 Ubuhanuzi: Inyamaswa y’amahembe abiri ibwira abatuye ku isi gukora ‘igishushanyo cy’inyamaswa y’inkazi,’ kandi igaha “ubuzima igishushanyo” cyayo. Uko bwasohoye: Ubutegetsi bw’u Bwongereza na Amerika bwashinze Umuryango w’Amahanga, ibindi bihugu birawushyigikira. Nyuma yaho umwami wo mu majyaruguru na we yaje kuwujyamo, ariko yawushyigikiye kuva mu wa 1926 kugeza mu wa 1933. Uwo Muryango w’Amahanga wahawe ikuzo rigenewe Ubwami bw’Imana bwonyine, kandi ni na ko byagenze ku Muryango w’Abibumbye wawusimbuye. Ibyanditswe: Dan 8:23, 24 Ubuhanuzi: Umwami ugira umwaga ‘arimbura mu buryo butangaje.’ Uko bwasohoye: Ubutegetsi bw’u Bwongereza na Amerika bwishe abantu benshi kandi busenya byinshi. Urugero, mu Ntambara ya Kabiri y’Isi, Amerika yarimbuye ibintu byinshi cyane igihe yarasaga ibisasu bibiri bya kirimbuzi ku gihugu kitumvikanaga n’u Bwongereza na Amerika. Ibyanditswe: Dan 11:31; Ibyah 17:3, 7-11 Ubuhanuzi: Inyamaswa y’inkazi “itukura” ifite amahembe icumi, ari yo mwami wa munani, izamuka iva ikuzimu. Igitabo cya Daniyeli kivuga ko uwo mwami ari “igiteye ishozi kirimbura.” Uko bwasohoye: Mu Ntambara ya Kabiri y’Isi, Umuryango w’Amahanga ntiwakoraga. Nyuma y’iyo ntambara ‘hashyizweho’ Umuryango w’Abibumbye. Uwo Muryango w’Abibumbye na wo wahawe ikuzo rigenewe Ubwami bw’Imana. Uwo muryango ni wo uzarimbura amadini y’ikinyoma. Ibyanditswe: 1 Tes 5:3; Ibyah 17:16 Ubuhanuzi: Amahanga atangaza ko “hari amahoro n’umutekano,” ‘amahembe icumi’ n’‘inyamaswa y’inkazi’ bigatera ‘indaya’ kandi bikayirimbura, hanyuma ayo mahanga na yo akarimburwa. Uko buzasohora: Amahanga ashobora kuzavuga ko yageze ku mahoro n’umutekano. Nyuma yaho ibihugu bishyigikiye Umuryango w’Abibumbye, bizarimbura amadini y’ikinyoma. Ibyo bizaba intangiriro y’umubabaro ukomeye. Uwo mubabaro uzasozwa n’irimbuka ry’igice kizaba gisigaye k’isi ya Satani kuri Harimagedoni. Ibyanditswe: Ezek 38:11, 14-17; Mat 24:31 Ubuhanuzi: Gogi atera igihugu cy’abagize ubwoko bw’Imana, hanyuma abamarayika bagakusanya ‘abatoranyijwe.’ Uko buzasohora: Umwami wo mu majyaruguru azifatanya n’abandi bategetsi bo ku isi, batere ubwoko bw’Imana. Nyuma yaho abasutsweho umwuka bazaba bakiri ku isi, bazajyanwa mu ijuru. Ibyanditswe: Ezek 38:18-23; Dan 2:34, 35, 44, 45; Ibyah 6:2; 16:14, 16; 17:14; 19:20 Ubuhanuzi: ‘Uwicaye’ ku “ifarashi y’umweru” ‘anesha burundu,’ akarimbura Gogi n’ingabo ze. ‘Inyamaswa y’inkazi’ ‘ijugunywa mu nyanja y’umuriro,’ na cya gishushanyo kinini kikajanjagurwa. Uko buzasohora: Yesu, Umwami w’Ubwami bw’Imana, azatabara abagaragu b’Imana. Yesu n’abantu 144.000 bazafatanya na we gutegeka, hamwe n’abamarayika bazarimbura amahanga yose azaba yishyize hamwe ngo arwanye ubwoko bw’Imana. Isi ya Satani izaba irimbutse.

Ibikorwa remezo bidahagije biracyari imbogamizi mu gusakaza ikoranabuhanga mu mashuri. Madamu Natalie Niyonzima, Umuyobozi wa Porogaramu n’imyigishirize muri MasterCard Foundation, yasobanuye ko kuva batangiye gukorera mu Rwanda mu 2018, hari byinshi bimaze kugerwaho. Atanga urugero nko mu gihe cya Covid-19 abantu bifashishije ikoranabuhanga mu gutanga amasomo binyuze kuri Radiyo no kuri television, ndetse amashuri mesnhi akoresha imbuga zitandukanye kugira ngo bakomeze kwigisha abana bari muri Guma mu Rugo. Niyonzima avuga ko nyuma ya Covid-19 bakomeje kugira gahunda yo kwigisha no guhugura abarimu mbere y’uko batangira akazi, kugira ngo batange amasomo bifashishije ikoranabuhanga, bagahabwa n’inama n’ibikoresho bitandukanye. Mu ntego Master Card Foundation ifite, abana bose bazaba bafite ubumenyi ku ikoranabuhanga. Gusa nubwo hari intego ko ikoranabuhanga rigezwa ku bantu benshi, haracyari imbogamizi z’uko amashuri menshi atagira amashanyarazi ahagije, kutagira imiyoboro ya Internet, bikaba bisaba ko habanza kubakwa ibikorwa remezo by’ibanze, kugira ngo iryo koranabuhanga risakare kuri bose. Ati “Navuga ko tumaze gutera intambwe ishimishije, ariko dukurikije aho twifuza kugera haracyari urugendo kubera izo nzitizi zose maze kuvuga”. Niyonzima avuga ko ubumenyi mu ikoranabuhanga ari kimwe mu bintu bifasha abantu gukomeza kugendana n’Isi y’ikoranabuhanga, mu guhanahana amakuru ndetse by’umwihariko no mu burezi. Ati “Ubumenyi mu ikoranabuhanga ni ngombwa cyane ku bari mu rwego rw’uburezi, kugira ngo bibafashe gukoresha ikoranabuhanga ku bw’inyungu z’abanyeshuri ndetse n’uburyo bwo kubona imirimo”. Avuga ko bakeneye gufashwa kubona no kugera mu buryo bworoshye ku bikoresho bikwiye, byo kubafasha mu myigire yabo, no kubona amahugurwa ahagije kugira ngo babashe gukoresha neza amahirwe ari mu ikoranabuhanga mu burezi. Umuyobozi wa WEDTC Ltd, Epimaque Maniragena, avuga ko iki kigo abereye umuyobozi kikiri gishya kitaramara imyaka myinshi, kuko bamaze igihe cy’umwaka umwe ariko hakozwemo ibikorwa byinshi birimo gutanga amahugurwa, cyane cyane ku banyeshuri barangije amashuri yisumbuye ku bijyanye n’ikoranabuhanga. Ibindi bikorwa bakora ni ibyo kwamamaza kuri murandasi (digital Marketing), bakanabyigisha abana barangije amashuri yisumbuye kugira ngo na bo babimenye, babikoreshe mu buzima bwabo bwa buri munsi. Ati “Tubereka uko bakoresha mudasobwa, uburyo bashobora kwamamaza bayifashishije, tukabereka n’uburyo bashobora gukora ikirango cy’ikigo cyabo (Logo), ndetse tukabereka uko bashobora no gukora ‘Web site’ n’uburyo bayamamaza ikamenyekana. Maniragena avuga ko mu masomo 40 batanga bagabanyijemo ibyiciro bibiri, harimo ikiciro kibanza n’ikindi gikurikira, bakurikije ubumenyi umunyeshuri aba yagize, ayo masomo agatangwa mu gihe cy’amezi atatu. Ati “Umunyeshuri tumwigisha gushyira mu bikorwa ibyo twamwigishije kuruta kubikora mu magambo, kugira ngo abashe kumenya neza ibyo yize”. Maniragena avuga ko bahura n’imbogamizi ku bana baba barize mu cyaro, kuko baba badafite ubumenyi bw’ururimi budahagije, bikaba ngombwa ko babanza kureba urwego ariho kugira ngo bamufashe. Ati “Iyo dusanze ari umwana ufite ikibazo cyo kuvuga ururimi, tumufasha kumuhugura mu gihe cy’amezi atatu cyangwa ane kugira ngo abashe gukurikira amasomo tumuha ayumva neza”. Yungamo ko hakwiye gushyirwa imbaraga mu kwigisha ikoranabuhanga abana bakiri bato, kugira ngo bakure barikunda bityo bikazatuma intego yo kuba ryarasakaye hose mu mwaka wa 2060 iba yaragezweho. Ikindi ni ugufasha abarimu gukomeza kwigisha hakoreshejwe ikoranabuhana no gukosora, kugira ngo rimufashe gutanga serivisi yihuse. Hakwiye kandi kunozwa amategeko agenga ikoreshwa ry’ikoranabuhanga, kugira ngo abarikoresha bubahirize ishyirwa mu bikorwa ryayo. Ku ruhande rwa Maniragena asanga hakwiye kubanza gutegura ahigishirizwa ikoranabuhanga, abaryigisha no kubaka ibikorwa remezo, kugira ngo abarimu babashe kwigisha abanyeshuri nta mbogamizi bafite. Reba ibindi muri iyi video: Umunyamakuru @ musanatines

Muhire Kevin yahesheje ishema Rayon Sports. Umukinnyi Mpuzamahanga w’ikipe y’igihugu amavubi akaba na Captain wa Rayon Sports Muhire Kevin, ku wa 17 Gashyantare 2024.yahesheje amanota Rayon mu mukino wayihuje na Etoile de l’Est. Umukino  w’umunsi  wa 21 wa shampiyona y’u Rwanda wahuje Etoile de L’Est n’ikipe ya Rayon Sports warangiye Rayon yegukanye amanota 3 nyuma yo Gutsinda igitego kimwe ku busa. Muhire Kevin utari wagiriwe icyizere na Julien Mette utoza Rayon Sports yinjiye mu kibuga asimbuye umukinnyi w’umurundi Mvuyekure Emmanuel ku munota wa 55″. Muhire Kevin wanahise afata igitambaro cya Captain nyuma y’igenda rya Rwatubyaye Abdul, ntiyazuyaje kunyeganyeza incundura, kuko ku munota wa 89″ habura umumota umwe gusa ngo umukino urangire, yahise atsinda igitego  ku mupira yari ahawe na Rashid Kalisa umukino urangira amanota 3 atashye kwa Murera kuko umusifuzi yarinze ahuha mu ifirimbi birikiri 1-0. Kevin Muhire kandi yaherukaga gutsindira ikipe ye ya Rayon Sport mu cyumweru gishize, kuko mu mukino wayihuje n’Amagaju ku itariki 7 Gashyantare  kuri Stade ya Huye  nabwo yatsinze igitego  cyahesheje amanota 3 ku mukino w’ikirarane utari warakiniwe igihe kubera igikombe cy’intwari. Mu yindi mikino y’umunsi wa 21 yabaye, Sunrise FC yanyagiwe na Mukura VS  ibitego 4-2, Gasogi United itsinda 1-0 Gorilla Gorilla FC  naho Musanze FC na Etincelles FC zaguye miswi 1-1. Rayon Sports iri  ku mwanya wa 2 n’amanota 42, mu gihe ikipe ya mbere ari APR FC n’amanota 45 ariko ikaba itarakina umukino w’umunsi wa 21 uzayihuza na Bugesera ku wa 18 Gashyantare 2024.

Miss Rusizi 2017 yamaganye amakuru avuga ko akurikiye amafaranga ku mugabo bagiye kubana. Abivuze nyuma y’uko hasohotse impapuro z’integuza y’ubukwe bwa bo “Save The Date” abamenye ayo makuru bakaba baratunguwe n’ikinyuranyo kiri hagati ya Miss Teta n’umugabo bagiye kubana, kuko uwo mugabo amurusha imyaka igera kuri 24. Uyu mugabo witwa Amany ubusanzwe ngo ni umucuruzi ukomeye mu Mujyi wa Kamembe w’akarere ka Rusizi, bikavugwa ko afite amafaranga menshi. Bamwe mu bumvise inkuru y’ubwo bukwe bavuze ko bishoboka ko kuba Miss Teta yaremeye kubana n’uyu mugabo yakuruwe n’amafaranga afite. Gusa mu kiganiro KT Idols cyatambutse kuri KT Radio tariki 10 Gashyantare 2018, Miss Teta yavuze ko kuba umugabo bagiye kubana amurusha imyaka myinshi atabiha agaciro cyane. Ati “Kuvuga ngo umuntu arakuze, ngo nkurikiye amafaranga ntabwo mbiha agaciro. Kuba naremeye kubana na we si uko nari nyobewe uko angana. Icyo mpa agaciro ni uko mukunda.” Uyu mukobwa yemeza ko agitangira gukundana n’uwo mugabo bagiye kubana byabanje kumutera ipfunwe kubera ikinyuranyo cy’imyaka ya bo bombi, ariko akemeza ko bitamaze igihe kirekire kubera ko yagendaga yumva ibitekerezo by’uwo mugabo bigatuma atangira kumukunda. Miss Teta avuga ko amahitamo ari aye ku buryo umuryango we utari kwitambika mu rukundo rwe n’uwo bagiye kubana. Ati “Amahitamo aba ari ayanjye kandi umubyeyi ashyigikira umwana we akurikije uko yiyumva, niba naraberetse umugabo wanjye ntabwo bambwira ngo reka uyu fata uyu.” Ku bijyanye n’uko urungano rwe rwafashe icyemezo cye, Miss Teta avuga ko amahirwe ari uko atagira inshuti nyinshi cyane cyangwa abantu bamwinjirira mu buzima, akavuga ko nta n’umwe ufite uburenganzira bwo kwivanga mu mahitamo ye. Yambikwa ikamba rya Miss Rusizi yavugaga ko afite indoto zo kuzaba Miss Rwanda, ariko indoto ze zisa nk’izihagaze. Gusa ngo yumva ntakizamubuza gukomeza umushinga wo gufasha urubyiruko yamuritse ubwo yiyamamarizaga kuba Miss w’Akarere ka Rusizi. Tariki 23 Werurwe 2018 ni bwo Miss Teta azasabwa, bukeye bwa ho tariki 24 WERURWE 2018 basezerane mu idini ya Islam. @ cngendahimana

ingando ari ryo cumbi ry'ingabo, iyo babaga bageze ahantu zigiye kugandika, ako kanya bagashinga imiganda, bakubaka amazu mu gihe kigufiya, bakayasakara. Abasya bagasya, abasanganywe amafu bagashigisha ibikoma cyangwa imisururu. Ingando yaba izahatinda bagasabika, bagasembura, bagahisha amarwa. Bajya guhaguruka bakaremura ibyo bubakishije, bakabihambira bakabijyana. Ku ngoma ya Kigeri IV Rwabugiri, igihe umwami yabaga ajyanye n'igitero, byari byarategetswe ukundi. Yari yarategetse ko umutware wese uzajya atabarana na we azajyana n'umugore n'abana, kugira ngo he kuzagira utekereza ibyo guhunga. Ati: "Nuhunga ugatererana umugore n'abana, uzahunga ujya hehe, ukwirwe hehe?" Na we rero ni ko yabigiraga. Na none ntiyajyanaga abato, badashobokanye na bene izo ngendo. 4. Abakoni n'iminyago Ibitero byagabwaga bijya kunyaga ngo bigwize inka mu Rwanda kabone n'iyo byabaga bigeretsweho kugarura ibihugu. Twabanje kureba iby'abarasanyi, tumenye rero ko umugaba w'umutwe yagenaga bamwe muri izo ngabo ze, bagenewe kunyaga, bakaba ikiciro cya kabiri, kitwa abakoni; bakitwaza umuheto n'inkoni yo kuyobora inka banyaze. Iminyago ntiyabaga iy'uwafashe izo nka, cyangwa ngo ibe iy'umutwe uyu n'uyu uzinyaze, iminyago yose yari iy'umwami. Yabaye umuntu wese yarinyagiraga, byajyaga gutuma abarwanyi batatanywa n'inyungu y'ikiryango, maze ingabo zikabura epfo na ruguru. Noneho rero, bamwe bagenerwaga kunyaga ibitari ibyabo bwite, abandi bakagenerwa kurasana, bose bazi neza ko nibarangiza umurimo bagenewe ari bwo bazahabwa ingororano z'iyo minyago. Iminyago yose y'igitero yitwaga umuheto (umuheto w'igitero k'ibunaka). Iminyago yamaraga gufatwa, bakayimurikira umugaba w'umutware ikabarwa, ntihagire uwiba ngo uwo mubare upfe. Umugaba w'umutwe na we atabarutse, imirasano irangiye yamurikiraga iyo minyago umugaba w'igitero. Nubwo umubare wagombaga kugumaho, mu itabaruka bageze mu Rwanda, bashoboraga kugenda bazigurana, niba ufite inka y'ingumba cyangwa ikimasa, ukabigurana inziza zo mu minyago, umubare ntupfe. 5. Imirwanishirize y'abagaba Igihe ingabo zatabaraga ngo zige kurwana, umugaba w'igitero yasigaraga mu nteko: ha handi yabaga aganditse. Hasigaraga imitwe iringaniye yo kwitega ko inteko y'umugaba yaterwa. Umugaba w'igitero na we bwacyaga yicaye kuri bene ya ntebe ibajwe mu giti cy'umuko agakikira igisabo cyabaga kirimo ya mana yerejwe icyo gitero. Nawe yagenzaga nk'iby'ibwami: kutanyeganyega, kutareba iruhande; kubigira bibwiraga ko byajyaga gutuma ingabo zihungabana, cyangwa zihunga. Naho icyo gihe abagaba b'imitwe, urugamba rwajyaga gutangira bakarema inteko na bo: bakicara ku ntebe ibajwe mu muko, bakarwanisha. Boherezaga ku rugamba itorero rimwe, andi agasigara mu nteko, akikije umugaba. Umurasano wamara igihe kiringaniye, umugaba agahagurutsa itorero rindi, rikajya ku rugamba gukura abarubanjeho, kugira ngo bagaruke mu nteko baruhuke. Inteko y'urugamba yaremerwaga ahantu hiherereye, bakareba impande zose ngo ababisha bataza guca ruhinga nyuma bakagota ingabo zitabizi. Igihe tubwirwa ngo itorero iri n'iri rishotse urugamba, hariho bamwe bakibwira ko ryabaga riremwe gusa n'abantu bajyanye mu itorero, ngo niwumva ijuru bo mu mutwe wa Nyaruguru, ubone ko ari abantu nka mirongo inani cyangwa ijana b'igikogote. Mu by'ukuri babaga barutaho ubwinshi, kuko buri murwanyi ukomeye yabaga ari kumwe n'abagaragu be babiri cyangwa batanu, b'intwari bamuherekeje. Bene abo bagaragu babaga ari intwari zizwi bajyanagaku rugamba na ba shebuja kandi n'umugaba w'umutwe yabaga abazi, kuko babagamo abantu b'imbere. Abo ngabo ni bo bahekaga abapfuye n'abakomeretse, abo ari bo bose, ari muri bo, ari no muri ba shebuja. Intumbi bazijyaniraga kugira ngo bazihambe ahantu hiherereye, zidashahurwa n'ababisha. Umuntu yagwaga ku rugamba bakarwana ku ntumbi ye birengeje uko barwanaga ku buzima, kuko byabaga ari agaterasoni gushahuranwa uwo mwatabaranye. Uwamaraga kwica umubisha, yaramushahuraga, ngo

ES Muhororo yegukanye umwanya wa mbere mu guhanga udushya ku rwego rw’igihugu. Mu byo bagaragaje byabagize indashyikirwa harimo ibijyanye n’ubuvumvu, gukora amasabune, imitobe n’ubukorikori. Ni amarushanwa yaberaga mu gihugu cyose yateguwe n’umushinga Educate ifatanyije na REB akaba yasorejwe ku kicukiro tariki ya 09 Kamena 2018. Iyo ugeze aho abana babaye aba mbere mu turere bamurikira ibyo bakora wagira ngo ni ibintu bakuye mu nganda byo kumurika. Utangazwa n’uko bakubwira ko ari bo ubwabo babyikoreye. Ubona imyenda baboshye, ukabona imitako idasanzwe, imitobe, insenda n’ibindi bintu byinshi ubundi bikorwa n’inganda. Uyu mukobwa yiga mu kigo cy’amashuri cya Rwaza yitwa Niyigena Hawa avuga ko bakoze laboratwari igendanwa bagakora projecteur n’ibindi. “Twabashije guhanga laboratwari idufasha kuba wayigendana ahantu hose, bigatuma abavuga ko babuze ubushobozi bwo kuba laboratwari batabyitwaza, dore twakoze projecteur idahenze, utwuma dukuraho ivumbi ni twebwe ubwacu twabyikoreye mu bumenyi dukura mu ishuri”. Umwe mu barimu muri Stella Matutina Gasore Innocent ngo ubu buryo bushya bwo kwigisha butuma abana bagaragaza ubushobozi bifitemo. Yagize ati “Abana benshi hari ibyo bakora batari bazi ko babishobora, ibi bizatuma abana bakura bazi icyo bakwikorera, bityo kumva ngo umwana yarize yabuze akazi ntibyongere”. Umuyobozi wa Educate Rwanda, Donnalee Donaldson, akaba ari na bo bateguye aya marushanwa avuga ko ukurushanwa kw’abana gutuma barushaho gukora neza ibintu bishobora guhangana ku isoko mpuzamahanga kandi bikabaremamo icyizere mu bushobozi bwabo. Yagize ati “Twabanje kureba uko bikorwa muri Uganda, tubona ukuntu mu Rwanda hari gahunda nziza turabikora kandi biratangaje. Intera bigezeho abana barakora ibintu ugatangara, birasaba ko tugumya guhugura abarimu gushaka izindi mfashanyigisho ndetse no gukomeza amarushanwa nk’aya”. Umuyobozi w’ishami rishinzwe imicungire n’iterambere ry’abarimu mu kigo cy’igihugu gishinzwe uburezi mu Rwanda, REB, Nzitabakuze Claudien avuga ko uyu ari umusaruro w’integanyanyigisho nshya aho abana basoza amasomo yabo bafite ubushobozi bwo gukora ibyo biga. Yagize ati “Integanyanyigisho nshya ifasha abana kunguka ubumenyi bakanabushyira mu bikorwa, murabona ko abana batakiga ibyo mu mpapuro gusa bazajya bashyira mu bikorwa ibyo bize bakazabasha kwihangira imirimo ndetse no gufunguka ku isoko ry’umurimo”. Gusa ngo ikibazo cy’amafaranga n’umwanya kiracyari ikibazo kugira ngo abana babone ibikoresho bihagije no bashyire mu bikorwa ubumenyi bw’indoto zabo. Ishuri ryisumbuye rya Muhororo mu Ngororero ryahize andi mashuri ryahembwe ibihumbi 300 by’amafaranga y’ u Rwanda.

Icyo twavuga kuri Namibiya. Abahamya ba Yehova batangiye gukorera umurimo mu gihugu cya Namibiya kuva mu mwaka wa 1929. Icyakora leta ya Afurika y’Epfo yakoronizaga Namibiya ihawe uburenganzira n’Umuryango w’Amahanga, yari yarabuzanyije umurimo wacu. Kuva mu ntangiriro y’imyaka ya za 50 kugeza mu mpera y’imyaka ya za 70, abayobozi ntibemeraga ko abazungu bajya mu duce dutuwe n’abirabura batabiherewe uburenganzira. Ibyo byatumye abamisiyonari baturutse mu bindi bihugu batabona uko bahakorera umurimo. Muri iyo myaka yose Abahamya barwanyijwe n’abayobozi b’amadini hamwe n’abayobozi bo muri icyo gihugu, bazira ko bageza ku bandi ibyo bizera. Ku itariki ya 21 Werurwe 1990, Namibiya yabonye ubwigenge, ntiyakomeza gutegekwa na Afurika y’Epfo. Itegeko Nshinga rishya rimaze kujyaho, Abahamya ba Yehova babonye umudendezo wo gukora umurimo wabo. Mu mwaka wa 2008, bahawe ubuzima gatozi. Abahamya ba Yehova bo muri Namibiya bishimira ko ubu bashobora gukora umurimo wabo nta nkomyi.

Uhiriwe Byiza Renus yegukanye umudali wa zahabu muri Shampiyona nyafurika y’amagare. Ku munsi wa kabiri wa shampiyona ya Afurika mu mukino w’amagare iri kubera mu Misiri, Umunyarwanda Uhiriwe Byiza Renus yegukanye umwanya wa mbere mu batarengeje imyaka 23 ahita yambikwa n’Umudali wa zahabu. Usibye Uhiriwe Byiza Renus, Nsengimana Jean Bosco nawe yaje kwegukana umwanya wa gatatu mu bakuru, bituma nawe yegukana umudali wa Bronze. Umunyamakuru @ Samishimwe

Amavubi yazamutse imyanya ibiri ku rutonde ngarukakwezi rwa FIFA. U Rwanda rwazamutse imyanya ibiri, rugera ku wa 131 ku rutonde rw’Ishyirahamwe ry’Umupira w’Amaguru ku Isi, FIFA, rwerekana uko amakipe y’ibihugu akurikirana.Ikipe y’Igihugu "Amavubi" yatsinze Madagascar, ikanganya na Botswana muri Werurwe, yagize amanota 1112,44 nyuma yo kunguka 5,4.Uru rutonde rwasohotse kuri uyu wa Kane tariki ya 4 Mata 2024.Argentine ni yo ya mbere ku Isi mu gihe Maroc iyoboye ibindi bihugu muri Afurika.Igihugu cyazamutse imyanya myinshi (ibiri) ni Indonesia yungutse amanota 30,04.Vietnam yamanutse imyanya 10, itakaza amanota 30,04.Ibirwa bya Comores byongeye gushyirwa ku rutonde, biba ibya 117.Uganda iyoboye CECAFA ikaba iya 92 ku isi,Kenya (107),Tanzania (119),Sudan (127),Burundi(140).

Zaburi ya Dawidi. Uhoraho, ndagutakambiye tebuka untabare, ningutakambira ujye untega amatwi. Amasengesho yanjye akugereho akubere nk'imibavu, kukwambaza ngutegeye amaboko kukubere nk'igitambo cya nimugoroba. Uhoraho, undinde mu byo mvuga, undinde hatagira ijambo ribi rinsohoka mu kanwa. Ntunkundire gutekereza gukora ibibi, ntunkundire kwiroha mu bikorwa by'ubugome, ntunankundire kwifatanya n'inkozi z'ibibi ngo nsangire na zo. Intungane impannye yaba ingiriye neza, incyashye sinabyanga kuko yaba impesheje icyubahiro. Icyakora mpora nsenga namagana ibikorwa by'inkozi z'ibibi. Abategetsi bazo bazarohwe mu manga, na zo zizamenyeraho ko ibyo navuze bifite ishingiro. Zizavuga ziti: “Nk'uko umuhinzi asandaza ikinonko, ni ko amagufwa yacu yasandaye ku mva.” Uhoraho Nyagasani, ni wowe mpanze amaso, ni wowe mpungiyeho ntundeke ngo mpfe. Undinde umutego banteze, undinde kugwa mu gico cy'inkozi z'ibibi. Umutego abo bagome bateze nibabe ari bo bawugwamo, naho jyewe nywurokoke.

‘s menos 30 vueltas. El menstruación para lograr con las condiciones de apuesta es de 7 días. El web también ofrece un programa de observancia que permite acumular puntos para posteriormente canjearlos por giros gratis y efectivo en efectivo. Pin Up Casino brinda muchas oportunidades para obtener beneficios, durante lo que es el momento celestial para probar suerte en uno de los mejores casinos en línea. Chicas Pin Upwards Verde La conocimiento de cada ludópatatahúr puede variar, durante lo que es crucial leer revisiones y comparar con otros casinos en vente libre en el setor peruano. Afin de los amantes para las apuestas deportivas, Pin Up Casino ofrece una sección dedicada donde mis usuarios pueden dar en una amplia gama de eventos deportivos y competiciones de eSports. Las cuotas competitivas y la desigualdad de mercados en vente libre hacen de exista casino un lugar ideal para mis apostadores. Afin de hacer que todas las vacaciones sean aún más agradables, ¡te regalamos un pase de casino pin up de 12 € sin depósito por tu cumpleaños! Puedes exonerar el archivo de instalación en un sitio web formal, en la sección “Casino Móvil”. La diversidade de entretenimiento sony ericsson actualiza mensualmente que tiene nuevos productos de los mejores proveedores, garantizando así una opinion de juego dia a dia fresca y blando. La página de inicio de Pin Up Online casino permite a mis usuarios elegir el tipo de afición que mejor se adapte a sus preferencias personales. Los juegos se organizan en categorías como “Tragamonedas”, “Novedades”, “Juegos de cartas”, “Ruleta”, etc., facilitando la navegación. Además, la selección destaca el principal entretenimiento de una semana y del mes, incluyendo tragamonedas con altos porcentajes de retorno, lo que aumenta todas las posibilidades de ganar de los usuarios. Sonido De Insectos — Libro En 3 Dimensional Pop Up ¡Prueba tu carambola y gana a new lo grande en varios juegos sobre cartas, ruletas sumado a máquinas tragamonedas! Nuestro equipo anordna desarrollado una organizacion de juego inigualable con un diseño pin-up original afin de satisfacer las necesidades de los entusiastas de las apuestas deportivas y mis juegos de casualidad más experimentados sobre todo la gente. Pin Up Online casino ofrece la opción de jugar en línea tanto con efectivo real como en modo gratuito. Las versiones demo de los juegos son completamente gratuitas, puesto que sirven tais como pruebas para los jugadores. Redes Sociales Algunas de las siguientes tragamonedas son suntan sorprendentemente realistas que parecen más una película emocionante la cual un juego. The Book of Ra, Aztec Gold, Wild West y Book of Ra Deluxe son solo algunas de todas las mejores máquinas tragamonedas de todos mis tiempos que sony ericsson pueden disfrutar sobre Pin Up Casino. En resumen, Pin Up Online casino se ha posicionado como un lugar de confianza sumado a calidad para mis jugadores, ofreciendo una amplia variedad sobre opciones de afición y un ámbito seguro y amable. Con tu estilo único sumado a su compromiso con la satisfacción del cliente, este online casino es sin duda una opción a new considerar para los entusiastas del juego en línea. La mejor manera de registrarse durante Pin Up On line casino es a través de su correo electrónico y contraseña. Los pinup que aceptan dogicoin, bitcoin, otras criptomonedas y pin upward money son cada vez más populares. Cada sucesión más jugadores prueban suerte en el casio Perù site, donde pueden ingresar fondos en tus cuentas con criptomoneda en vez de dinero genuine. Estas boy algunas de todas las principales ventajas de pinup online on

The Ben yishimiye guhura n’icyamamare , Shawn Mendes ukomoka muri Canada. Umuhanzi Nyarwanda, Mugisha Benjamin uzwi nka The Ben, yishimiye guhura n’icyamamare mu muziki, Shawn Mendes uri mu Rwanda mu kiruhuko.Amakuru yo guhura kw’ibi byamamare byombi, yamenyekanye mu ijoro ryo ku wa Gatatu tariki 18 Ukwakira 2023, binyuze ku mashusho The Ben yashyize ku mbuga nkoranyambaga ze.Shawn Peter Raul Mendes wamamaye mu muziki nka Shawn Mendes, akomoka muri Canada, azwi cyane mu ndirimbo Siñorita yakoranye na Camila Cabello bahoze bakundana.The Ben, wishimiye guhura n’uyu munyamuziki w’icyamamare ku Isi, yavuze ko ari iby’agaciro kuko kuva kera yahoze amukunda, akaba yanejejwe no guhura na we.Yagize ati “Uri igisobanuro nyakuri cy’umuntu mwiza, kuva kera nari umufana wawe. Wakoze ku bw’aya mahirwe.”Aba bombi bahuriye mu Karere ka Musanze muri hotel ya ‘One&Only Hotel’, ndetse abari hafi ya The Ben, barimo umunyamakuru David Bayingana, mu byo yashyize ku mbuga nkoranyambaga ze, yatangaje ko bagiranye ibiganiro by’ingirakamaro.Shawn Mendes asuye u Rwanda mu gihe mu mpera z’umwaka ushize ndetse n’intangiriro z’uyu mwaka, uwo bahoze bakundana, Camila Cabello na we yasuye u Rwanda ndetse anahizihiriza ubunani.Camila Cabello ubwo yagiriraga uruzinduko rw’ibanga mu Rwanda tariki 31 Ukuboza 2022, yasuye ibyiza nyaburanga bitandukanye birimo uduce two mu Karere ka Musanze mu Kinigi.Mu byo yatangaje yavuze yishimiye Igihugu cy’u Rwanda n’abagituye, anagaragaza ko yishimiye kubona ingagi kuko biri mu bintu atari yarigeze arota.Shawn Peter Raul Mendes ni umusore w’imyaka 25 wavukiye muri Canada, yatangiye kwamamara mu 2013, azwi cyane mu ndirimbo zirimo “Treat You Better”, “There’s Nothing Holdin’ Me Back”, “If I Can’t Have You” n’izindi.

Nyamasheke: Barashinja umuyobozi kubatoteza, we ati “harimo abameze nk’abarwaye mu mutwe. Bamwe mu baturage bo mu Murenge wa Bushenge mu Karere ka Nyamasheke, baravuga ko umuyobozi wo mu nzego z’ibanze amaze iminsi abahoza ku nkeke abaziza kuvugana n’itangazamakuru, mu gihe we avuga ko muri bo “hari abameze nk’abarwaye mu mutwe.” Bamwe mu baturage bo mu Kagari ka Karusimbi mu Murenge wa Bushenge, baherutse kuvugana na RADIOTV10, bagaragaza ikibazo cyo kuba ubuyobozi bwarabasenyesheije inzu babagamo ngo kuko zari zishaje, bakabizeza kuzabafasha kubaka izindi. Aba baturage bavuga ko iki kibazo bagihuriyeho ari 20, bavugaga ko abayobozi babasabye kuzamura ibigega by’inzu [inzu zidasakaye] ubundi bakazahabwa isakaro ariko ko bategereje umwaka ukihirika. Bongeye kubwira RADIOTV10 ko nyuma yuko baganiriye n’iki gitangazamakuru, umuyobozi w’Umudugudu wa Kashenjara yatangiye kubashyira ku nkeke abibaziza. Umwe yagize ati “Baradutoteza cyane, baranatwanze ngo twagiye guhuruza abanyamakuru, ngo turi abanyabwenge, ngo tuzi gusesera.” Akomeza avuga ko uyu muyobozi abahora ubusa kuko na bo bari biyambaje itangazamakuru kuko abayobozi babimye agaciro. Avuga ko uyu muyobozi yababwiye ko na buriya bufasha bari baremerewe bw’amabati, batakibubonye. Yakomeje agira ati “Yarambwiye ngo kuva akiri umuyobozi, nta mabati nzabona ngo kuko twigize abanyabwenge.” Aba baturage bavuga ko uyu muyobozi kimwe n’abandi bo mu nzego z’ibanze, babatamiraho babaziza kuba baravugishije itangazamakuru. Undi ati “Niba nta mabati baduhaye, nibayareke ariko baduhe umutekano aho kwirirwa batwiriza mu kabari batwerekana kuri WhatsApp bavuga ngo twebwe ngo turi abanyabwenge, nibaduhe umutekano.” Umuyobozi w’Umudugudu wa Kashenjari, Emmanuel Mukeshimana ushinjwa n’aba baturage, yakoresheje imvugo yumvikanamo kudaha agaciro abaturage. Yagize ati “Ariko burya harimo n’abantu bameze nk’abarwaye mu mutwe. Ni ko baba bateye ariko twebwe tuba tubamenyereye.” Uyu muyobozo yabwiye RADIOTV10 dukesha iyi nkuru ko amabati yemerewe aba baturage, yamaze kuboneka ndetse ko bagiye kuyahabwa. Umunyamabanga Nshingwabikorwa w’Umurenge wa Bushenge, Mukarabahira Jeannine yatangaje ko Umuyobozi w’Umudugudu adakwiye kubwira abaturage amagambo abasesezera. Uyu muyobozi yavuze ko aba baturage bazahabwa amabati bemerewe mu gihe kitarenze ibyumweru bibiri.

Jennifer Lopez n’umukunzi we Ben Affleck bashyize hanze amafoto y’ubukwe bwabo bwabaye mu ibanga. Umuhanzikazi Jennifer "JLo" Lopez yemeje ko yashakanye na Ben Affleck, kabuhariwe mu gukina filime akanazitunganya, mu butumwa yasohoye kuri iki cyumweru.Aba bombi basezeraniye i Las Vegas nyuma y’imyaka 20 bari bamaze baratandukanye ariko Afflek yaramwambitse impeta.Jennifer Lopez w’imyaka 52 y’amavuko na Ben Affleck basezeranye nyuma y’amezi atatu uyu mugabo amwambitse impeta ya fiyansaye.TMZ ivuga ko bakoreye ubukwe mu ntara ya Clark, muri Nevada,ku ya 16 Nyakanga nkuko bigaragara ku (...)Umuhanzikazi Jennifer "JLo" Lopez yemeje ko yashakanye na Ben Affleck, kabuhariwe mu gukina filime akanazitunganya, mu butumwa yasohoye kuri iki cyumweru.Aba bombi basezeraniye i Las Vegas nyuma y’imyaka 20 bari bamaze baratandukanye ariko Afflek yaramwambitse impeta.Jennifer Lopez w’imyaka 52 y’amavuko na Ben Affleck basezeranye nyuma y’amezi atatu uyu mugabo amwambitse impeta ya fiyansaye.TMZ ivuga ko bakoreye ubukwe mu ntara ya Clark, muri Nevada,ku ya 16 Nyakanga nkuko bigaragara ku mpapuro z’ishyingiranwa ziriho amazina yabo yemewe, Benjamin Gaza Affleck na Jennifer Lynn Lopez.Uyu akaba abaye umugabo wa Kane Jennifer Lopez akoze ubukwe nawe bakemeranya kubana nk’umugore n’umugabo.Mu butumwa yashyize hanze,Jlo yanditse ati: "Twabikoze. Urukundo ni rwiza. Urukundo rugira ubuntu. Kandi bigaragara ko urukundo rwihangana. Imyaka makumyabiri twihanganye."Yashyizemo ifoto yabo baseka ndetse bigaragara ko hari ku munsi wabo ukomeye, kuko uyu munyamerikakazi wavukiye New York yari yambaye imyenda isa n’iy’ubukwe.Ikinyamakuru People kivuga ko aba bombi bakoze umuhango woroheje ndetse batumira abantu bake cyane ko ngo icyo bashakaga gusa ari ugushyingiranwa.Umubano wa JLo na Ben watangiye bwa mbere muri 2002 nyuma yo guhurira muri filimi y’urwenya ariko y’urukundo ya Gigli.Icyakora, mu 2004, bombi bahagaritse umubano.Urukundo rwabo rwateye imbere ubwo bongeye kubyutsa umubano wabo muri Gicurasi umwaka ushize.Nyuma yo gutandukana ku nshuro ya mbere aba bombi babonye izindi ncuti, barashaka ndetse barabyara.Uyu muhanzikazi yabyaye impanga ze, Emme na Max n’uwahoze ari umugabo we Marc Anthony w’imyaka 53.Hagati aho, Ben asangiye abana batatu, Violet, Seraphina, na Samuel,n’uwahoze ari umugore we, Jennifer Garner w’imyaka 50.

Ruberwa Jean Damascene. Ruberwa Jean Damascene afite imyaka 22 ni umukinnyi w'igare ukina mu ikipe ya Nyabihu Cycling Team, Ruberwa kandi ari muri Benediction Excel Energy club yegukanye agace ka mbere k’Isiganwa rizenguruka Repubulika Iharanira Demokarasi ya Congo ryatangiye kuba ku nshuro ya karindwi, kandi yaje gutwara Tour de Huye 2019 akinira Nyabihu Cycling Team.

kandi mu Rwanda ejobundi hateraniye inama rusange y’amakoperative ku Isi. Mu makoperative usanga Ihuriro, impuzamahuriro n’urugaga rw’amakoperative ni ukuvuga ngo birakenewe kandi bigomba kuba byashyizwe mu bikorwa ni ukureba uburyo byakora neza. Ikibazo cya munani ni ibijyanye n’amakoperative y’Abajyanama b’Ubuzima. MINISANTE yasabye ko amakoperative y’abajyanama b’ubuzima yibumbira mu masosiyete y’ubucuruzi ku rwego rw’Akarere, aho gushyiraho ihuriro riyahuza nk’uko bigenda ku yandi makoperative. Guhuza inzego zigendera ku mategeko atandukanye, izigendera ku mategeko y’amakoperative n’itegeko ry’amasosiyete bitera ibibazo bituma amakoperative y’Abajyanama b’Ubuzima asenyuka. Nyakubahwa Perezida wa Sena, iki kibazo ni uko abajyanama b’ubuzima mu kamaro bafitiye Abanyarwanda Leta yagiye ibaha amafaranga bayabumbira hamwe mu makoperative. Ariko bagiye gukora mu makoperative yari mirongo irindwi ku ijana (70%) ayo babahaga. Ayo makoperative ni yo bashaka guhinduramo ayo masosiyete, amasosiyete amwe ubu ngubu ntakora, nta nyungu aha abo bantu kandi tuzi uruhare bafite mu mibereho ya buri munsi yacu, y’Abanyarwanda n’akamaro bafitiye Igihugu mu rwego rw’ubuzima. Harakorwa iki ngo ikibazo gikosorwe ayo makoperative arusheho kwiyubaka? Hari nk’ayo makoperative twasanze borororaga ingurube ariko kubera guhomba bagiye korora inkwavu. Murumva kuva ku ngurube kugera ku nkwavu ni ukuvuga ko bahombye. Ikibazo cya cyenda: Koperative Umurenge SACCO, zakomeje kugaragaza imbogamizi zifite mu mikorere yazo zirimo umutekano muke w’amafaranga mu mikorere y’abanyamuryango kubera uburyo atwarwa, kudakoresha ikoranabuhanga n’ibindi. Abanyamuryango ba Koperative Umurenge SACCO, ntabwo bitabira kwaka inguzanyo kuko inyungu basabwa ni ndende, harakorwa iki kugira ngo SACCOs zirusheho gutanga umusaruro zitegerejweho? Gahunda yo guhuza SACCO zikavamo amakoperative, “Cooperative bank” igeze he? Ese SACCOs kuzishyira hamwe habuze iki kugira ngo zireke kuba arizo zikoregita (collecter) amafaranga y’abanyamuryango barangiza bakajya kuyabitsa mu mabanki yandi ariyo bajya gushakamo amafaranga. Ikibazo cya cumi: Muri rusange biragaragara ko urubyiruko rutitabira ibikorwa by’amakoperative. Ibyo ni ibintu byabonetse. Ni iki giteganywa gukorwa kugira ngo iki cyiciro kigize umubare munini w’Abanyarwanda kigire uruhare mu bikorwa by’amakoperative hirya no hino mu Gihugu? Nyakubahwa Perezida, ni ibyo bibazo twabazaga ariko tujya no kubiforumira (formuler) ni uko twari twarabonye ko muri 2018 Guverinoma yari yarahinduye “policy” yayo, hari na “draft law” ya koperative ubu yashyizwe mu rwego rw’Umutwe w’Abadepite. Ibyo na byo, ibi bibazo twagiye dutegura twagiye dutona (tenir) “en consideration” ibyo bibazo bijyanye na za “réformes” bateganya gushyira mu bikorwa. Murakoze Nyakubahwa Perezida. Perezida wa Sena, Dr. IYAMUREMYE Augustin Murakoze Nyakubahwa Senateri. Mushobora gusubira mu mwanya wanyu. Nyuma y’ibibazo byabajijwe kuri lisiti ya mbere, Nyakubahwa Minisitiri twabaha ijambo mugatanga ibisobanuro mwaduteganyirije. Ijambo ni iryanyu. Minisitiri w’Ubucuruzi n’Inganda, Madamu HAKUZIYAREMYE Soraya Murakoze Nyakubahwa Perezida wa Sena, ba Nyakubahwa ba Visi Perezida, ba Nyakubahwa Basenateri. Mbanje kubasuhuza nabashimira mbere na mbere ubufatanye mukomeje kwerekana mu bice byinshi bireba ubuzima bw’Igihugu, by’umwihariko Minisiteri y’Ubucuruzi n’Inganda ifite mu nshingano iterambere ry’amakoperative yashimye raporo yakozwe na Komisiyo y’Iterambere ry’Ubukungu n’Imari ya Sena mu rwego rwo kugenzura ibikorwa bijyanye no guteza imbere amakoperative. Nk’uko mubizi mu kwezi kwa munani 2018 Guverinoma y’u Rwanda yemeje politiki nshya y’amakoperative. Intego y’ibanze muri iyo politiki ni ukugira amakoperative agamije impinduka mu bukungu n’imibereho myiza y’abanyamuryango b’izo koperative. Amakoperative asabwa gukora neza kandi yunguka, akagira uruhare rugaragara mu guteza imbere ubuhahirane ubwuzuzanye n’imibereho myiza y’abaturage, afite kandi n’uruhare mu iterambere rusange rw’ubukungu agafasha kugabanya ubukene kandi yimakaza n’umuco wo gukorera hamwe abantu bishingikiriza ihame rya demokarasi mu gufata ibyemezo. Iyo politiki nshya kandi itanga inshingano yo gufasha abaturarwanda bo mu byiciro binyuranye bafite ibibazo bitandukanye byihariye kwitabira koperative zabafasha kwiteza imbere kandi babigizemo uruhare rugaragara. Ibyo byiciro ni nk’urubyiruko, abagore, abafite ubumuga, abavuye ku rugerero n’Abanyarwanda baba mu mahanga bo muri “diaspora”. Nyakubahwa Perezida wa Sena, ba Nyakubahwa ba Visi Perezida, ba Nyakubahwa Basenateri, ubwiyongere bw’umubare w’amakoperative nk’uko byagaragajwe na Komisiyo y’Iterambere ry’Ubukungu n’Imari ya Sena

Aba Ofisiye 34 basoje amasomo mu ishuri rikuru rya Polisi y’u Rwanda. Abo banyeshuri bahawe impamyabumenyi z’ubwoko butatu zirimo iyatanzwe n’ishuri rikuru rya Polisi y’u Rwanda, impamyabumenyi ya Diploma mu bijyanye n’imiyoborere no gucunga abakozi (Strategic Leadership and Management) ya African Leadership University, n’iya Masters mu masomo ajyanye n’amahoro no gukemura amakimbirane (Arts in Peace Studies and Conflict Transformation) ya Kaminuza y’u Rwanda zombi zifitanye ubufatanye n’Ishuri Rikuru rya Polisi. Minisitiri w’Umutekano mu Gihugu, Gasana Alfred, wayoboye uwo muhango, yavuze ko ayo masomo atangwa ku bapolisi agamije kubaka igipolisi cy’umwuga, mu rwego rwo guharanira umutekano usesuye wa Afurika. Ati “Muri rusange, ni mu rwego rwo kubaka igipolisi cy’umwuga. Twabaye mu bihe bitandukanye aho abantu bagendaga bishakisha, ariko urwego tugezeho ni ukubaka igipolisi cy’umwuga, bivuze ngo mu kazi dukora mu rwego rwo kubungabunga umutekano n’amahoro mu bihugu byacu muri Afurika ndetse no ku Isi, uyu munsi aho tugeze ni ukubikora kinyamwuga mu buryo buzima”. Arongera ati “Ni uwo musanzu tuba dushaka, kugira ngo urangije aha ajyane ubwo bumenyi abushyikirize abatarahagera, abazahagera n’abandi, mu rwego rwo kubaka igipolisi cy’umwuga hirya no hino mu bihugu, muri Afurika no ku isi”. Minisitiri Gasana Alfred kandi yavuze ko guhuza Polisi ziturutse mu bihugu binyuranye muri Afurika, ari kimwe mu bikomeje kuranga ubumwe bw’Abanyafurika mu kwikemurira ibibazo. Ati “Kuba iri shuri ryakira abanyeshuri baturuka mu bihugu bitandukanye, bigenda bigaragaza ubumwe bw’Abanyafurika, bigenda bigaragaza ko Abanyafurika twagombye gukorera hamwe, tugomba kumva ko dufite urugendo rumwe kandi tugomba gufatanya kugira ngo urwo rugendo tuzabashe kurusoza”. Bamwe mu basoje ayo mahugurwa baganiriye n’itangazamakuru, bagaragaje ko ubumenyi bungutse bugiye gutanga impinduka mu mikorere myiza ya Polisi muri Afurika, aho bagiye guharanira kubusangiza abandi mu rwego rwo kuzamura iterambere mu micungire y’umutekano mu bihugu bya Afurika no ku isi muri rusange. SSP Fatuma FHADI ALI wo muri Polisi ya Kenya wanegukanye igihembo gikuru cy’umunyeshuri wahize abandi muri ayo mahugurwa, aremeza ko hari byinshi yungukiye muri ayo masomo azamufasha gutanga impinduka mu mikorere ijyanye no gukemura ibibazo binyuranye, haba mu gihugu cye haba muri Afurika no ku Isi muri rusange. Yavuze ko n’ubwo amasomo atari yoroshye, ngo kuba yahawe igihembo cy’uwahize abandi byamushimishije cyane, kandi ko kwitwara neza abikesha ubufatanye na bagenzi be yatuye icyo gihembo, agitura umuryango we n’ubuyobozi bwa Polisi y’u Rwanda n’iya Kenya. Spt Faustin Munyabarenzi wo muri Polisi y’u Rwanda, wegukanye igihembo cya kabiri, aremeza ko amasomo bize yaziye igihe mu kurushaho kunoza imikorere. Ati “Ni amasomo yaje tuyakeneye, kubungabunga amahoro no gukemura amakimbirane, ni ibintu igihe cyose umuntu aba agomba kwiga kugira ngo akore umurimo we neza kinyamwuga”. Arongera ati “Abanyamahanga twabigiye ho byinshi kubera ko baba baturuka mu bihugu binyuranye, nk’abapolisi twamenye imikorere yo hirya no hino tuyihuza n’iyacu ku buryo twunguranaga ubumenyi, kugira ngo akazi kacu ka Polisi turusheho kukanoza”. Abo 34 bagize icyiciro cya 10 basoje amasomo yabo mu ishuri rikuru rya Polisi y’u Rwanda, barimo abanyarwanda 22 barimo Abapolisi 18, Abakozi ba RIB babiri n’Abacungagereza babiri, mu gihe Abapolisi 12 baturutse mu bihugu binyuranye bya Afurika birimo Sudan y’Epfo, Tanzaniya, Kenya, Malawi, Namibiya, Somariya na Zambia. Umunyamakuru @ mutuyiserv

Impamvu Perezida Paul Kagame akwiriye gukomeza gushimirwa. Gushima burya ni umuco mwiza utera ibyiyumviro uwakoze neza akaba yakomeza gukora neza biruseho. U Rwanda rukomeje kwigarurira imitima ya benshi ku Isi kubera imihigo rugenda rwesa imbere mu gihugu no ku rwego mpuzamahanga. Ibi kandi ntabwo byikora kuko byose biterwa n’ubuyobozi bufite intumbero n’intego bihamye. Mu kinyarwanda kandi baca umugani ugira uti “Zitukwamo nkuru’’ bishatse kuvuga ko ibikorwa byose mu Rwanda bifite kizigenza ubirangaje imbere ari we Perezida Kagame Paul. Nagiye nkurikirana kenshi ibitekerezo bitangwa ku bikorwa bye ku mbuga nkoranyambaga nsanga umubare munini ni uw’Abanyarwanda bamushima n’abanyamahanga benshi bamwifuza ko yaba Perezida wabo. Benshi ntibatinya kubyerura babivuga ku kakurabanda mu mashusho bifata bagatangaza bavuga ko bakeneye umuntu nkawe utunganya ibihugu byabo. Ibi bituma nibuka undi mugani mu Kinyarwanda ugira uti ‘na nyina w’undi abyara ushoboye’. Ibi bisobanuye ko ubuhangange ubu butakitirirwa mu Burengerazuba bw’isi gusa ahubwo n’umunyarwanda arashoboye. Kimwe mu byo Perezida Kagame Paul yashoboye kandi akomeje gukora ni uburyo bwo kongera igikundiro cy’Abanyarwanda abaha serivisi nziza ku buyobozi bwe. Kenshi iyo ndi mu kazi kanjye nkunda kugera ahantu hatandukanye haba mu byaro no mu mijyi hirya no hino mu gihugu ndetse yemwe nkarenga imbibi nkanyarukira no hanze mu bindi bihugu. Kimwe mu byo niyumviye n’amatwi yanjye kandi nkirebera n’amaso ni icyizere Abanyarwanda n’abanyamahanga by’umwihariko bamugirira. Iyo unyarukiye mu mahanga bareba urwandiko rw’inzira bakabona uri Umunyarwanda, barakubwira bati “karibu muntu wo kwa Kagame.” Icyo bivuze ni uko yaremye izina ariremera n’Abanyarwanda. Hari aho ugera ukumva barimo kuvuga ku bintu runaka wenda byangiritse ahantu,ukumva umuturage arateruye ati ‘kandi ibi Muzehe (akabyiniriro ka Kagame) ntabyo azi’. Undi ati ‘bareke bakore ibyo bishakira umunsi Muzehe yabimenye ntibazamukira’. Muri rusange abaturage bamwiyumvamo nk’umuntu wita ku bibazo byabo. Uzumva bamwe bagira bati ‘Muzehe yararushye ubu n’ibi byangiritse bategereje ko ari we wiyizira kubikemura. Sinshatse kuvuga ko adafite abamufasha bashoboye ahubwo ndatanga ingero zifatika z’ibyiyumviro by’abaturage kuri we. Byumvikane ko kuba ibintu bigenda neza afite ikipe bakorana neza yubahiriza inshingano kabone nubwo hatabura abasobwa ku nshingano bahabwa. Kenshi urubyiruko rukerebutse rwakundaga kuba ari urwo mu Buregerazuba bw’isi ariko gahunda yashyizweho yo guha amahirwe abana bose bakajya mu mashuri kandi biturutse ku bushobozi bwabo nta vangura bituma umubare w’incabwenge wiyongera haba mu mijyi no mu byaro. Abana b’Abanyarwanda iyo muganira wumva bafite icyizere cy’ejo bitari bimwe wabazaga umusore w’imyaka 23 icyo azaba ukumva ntakizi. Ubu siko bimeze kuri iyo myaka abasore n’inkumi barimo gukora iyo bwabaga ngo biteze imbere kabone nubwo hagikenewe imbaraga mu cyatuma bahanga imirimo bijyanye n’ubumenyi bafite kandi nta kabuza na byo bizagerwaho kuko hari ingamba nziza kuri iyo ngingo. Ibi rero na byo ni igitego cy’ubuyobozi bwa Perezida Kagame kwita ku rubyiruko nk’amaboko akomeye y’igihugu. Baca umugani kandi ngo “umugore mwiza akurusha urugo”, aha icyo baba bavuga ni ubwiza bw’umugore mu migirire cyane cyane mu mitekerereze n’imikorere. Kuba Perezida Kagame Paul na Madamu we Jeannette Kagame bakomeje kwita ku iterambere ry’umwana w’umukobwa bituma bakomeza kuba indashyikirwa mu ruhando mpuzamahanga. Kwita ku iterambere ry’umugore bitanga umusaruro mu muryango uwo mujyo ugahinduka intsinzi ku gihugu n’isi muri rusange. Abanyarwandakazi bakomeje kuyobora ibikorwa bikomeye mu gihugu no hanze kandi bakabikora neza. Umubare munini w’Abanyarwanda uragenda uba uw’abantu bubatse ubwonko. Kubaka ubwonko ni byo bitanga umusaruro w’igihugu tubona none kuko buri bikorwa biba byatekerejwe haba mu bumenyi n’ubwenge. Ubumenyi burashakwa ku ntebe y’ishuri no mu bunararibonye butandukanye, mu gihe ubwenge ari agace k’imikorere n’imitekerereze umuntu yavukana ari ingeso nziza cyangwa akabyigira mu muryango no mu mahuriro ashingiye ku ndangagaciro y’imyizerere runaka cyane cyane ishingiye ku Mana Rurema. Ni yo mpamvu ushobora kugira ubumenyi wabura ubwenge umusaruro ukaba muke cyangwa ibyo uzi bikaba imfabusa kuko bidafite indangagaciro ziyobora ubwo bumenyi. Abanyarwanda rero barimo kubaka byombi kandi bituruka ku mudendezo n’umutekano bafite kuko intekerezo zabo zidafite ikizihungabanya, ibi kandi ni umusaruro wubatswe n’ubuyobozi bwiza burangajwe imbere na Perezida Kagame Paul. Baca umugani mu Kinyarwanda ngo ababiri bishyize hamwe baruta ijana rirasana nta ntego. Kuba nta munyarwanda ugihutaza undi amuziza uko yavutse cyangwa akarere avukamo n’imwe mu ntsinzi ikomeye Abanyarwanda bagezeho. Kubaka ubumwe bw’Abanyarwanda mu gihugu nk’iki cyabayemo Jenoside yakorewe Abatutsi ikozwe n’abandi Banyarwanda mu mitekerereze isanzwe ntibyari byoroshye. Kuba Perezida Kagame Paul yarashoboye guhangana n’icyo kibazo Mu buyobozi bwe ni intsinzi ikomeye itazibagirana mu mateka. Ikiruseho ni uko n’ibisigisigi byakurura amacakubiri nta munyarwanda ukibyihanganira ari naho bamwe mu barwanya ubutegetsi bakunze gutsindirwa. Gushaka kuzura akaboze bashaka kugira iturufu amacakaburi mu guhangana n’ubutegetsi. Ibi bituma umunyarwanda uzi ukuri kandi ukunda igihugu abatakariza icyizere. Kudashaka kugira amakuru bamenya agezweho ku iterambere ry’igihugu bakarangarira mu kunenga gusa aho gutanga umusanzu ufatika nabyo bituma Perezida Kagame Paul abanikira muri politiki. Perezida Kagame afite ibanga ryo kumenya kugendana n’ibihe mu miyoborere ye kandi akabibamo neza adahuzagurika. Umuntu nk’uyu udahuzagurika kandi ugendana n’igihe biragoye kumwisukira byakwiyongera kuri cya gikundiro abaturage bamukunda, kumutsinda biba biri kure nk’ukwezi. Kuri iyi ngingo icyo Perezida Paul Kagame asabwa ni ukutavaruka, agakomeza guha Abanyarwanda serivisi nziza kandi imvugo igakomeza kuba ingiro. Ikindi ni uguhangana n’amacakubiri no guca icyenewabo mu isaranganya ry’ibyiza by’igihugu kuko Leta zabanje ni ho zatsindiwe. Iyo bigeze ku nyungu z’igihugu abatuye mu bihugu by’Uburengerazuba bw’isi bahuriza hamwe ibyabateranyaga by’umuntu ku giti cye bakabirenga bakarwanira ishyaka igihugu. Ibi natwe nk’Abanyarwanda bikwiriye kuturanga mu byo dukora byose. Iyo tuvuga gukunda igihugu tuba tuvuga gukunda ibikigize by’umwihariko ikiremwamuntu. Buri Munyarwanda yashimira Perezida Kagame agera ikirenge mu cye atanga serivisi nziza mu byo akora byose. Imyiteguro myiza y’Umunsi wo Kwibohora ku nshuro ya 28.

Nyuma Y’Inkongi Muri Kigali Economic Zone Indi Yishe Umuturage. Uko amasaha yatambukaga nibwo hamenyekanye ko umugabo wari urinze inzu ya shebuja yayihiriyemo arapfa. Byabaye mu rukerera rwo kuri uyu wa Mbere mu Kagari ka Kabuguru I, mu Murenge wa Rwezamenyo, Akarere ka Nyarugenge. Iyo nzu yakorerwagamo ububaji iza gufatwa n’umuriro abantu baratabaza ngo barebe ko uwo mugabo yavanwamo ari muzima ariko biranga. Umuturage w’aho yabwiye bagenzi bacu ba BTN ati: “Twari turyamye noneho twumva abantu badukomangira bahuruza bavuga ko tugiye gushya natwe rero tubyutse dusanga koko hari inzu iri kwibasirwa n’inkongi”. Undi avuga ko ikibabaje ari uko uwo muzamu atari azwi umwirondoro kuko yari akiri mushya. Nyiri inzu yitwa Djamali avuga ko ashimira Polisi ko yakoze uko ishoboye ikagira ibyo izimya bitarakongoka. Urwego rw’Igihugu rw’Ubugenzacyaha, RIB na Polisi batangiye iperereza mu gihe umurambo wari ugiye kujyanwa mu Bitaro kugira ngo ukorerwe isuzumwa. Inkongi yo muri Rwezamenyo ivuzwe mu gihe hari indi yakongoye rumwe mu nganda 74 zikorera muri Kigali Special Economic Zone, rugashya rugashira. Kugeza ubu Taarifa ntiramenya icyateye iyi nkongi ariko twamenye ko yatangiriye muri bimwe mu Biro biri muri uru ruganda rwitwa C&G Rwanda Products Ltd rufitwe n’abashoramari b’Abashinwa. Polisi imaze igihe mu bukangurambaga bubwira abantu uko inkongi zaduka n’uburyo bazirinda ariko no kumenya uko bazimwa uwo muriro igihe wadutse Polisi ntihite ihagera. Akenshi inkongi iterwa n’intsinga zishaje ndetse n’uburangare bwa bamwe mu bantu basiga ibikoresho nk’ipasi bicometse bikaza kuzamura ubushyuhe bwinshi bigateza inkongi. Gasabo: Muri Kigali Economic Zone Haravugwa Inkongi

2017 yasize abantu 3000 barwaye mu mutwe kubera ibiyobyabwenge- RBC. Ndacyayisenga umukozi ushinzwe kuvura indwara zikomoka ku ikoreshwa ry’ibiyobyabwenge n’ubusinzi muri RBC avuga ko ikoreshwa ry’abyo rituma bamwe barware mu mutwe, abandi bagakora ibyaha nk’ubwicanyi no gufata abana ku ngufu. Avuga ko umubare w’abarwara mu mutwe n’abafungwa kubera ikoreshwa ry’ibiyobyabwenge wiyongera buri mwaka. Ati “Mu mwaka wa 2010, abantu 1000 barwaye mu mutwe naho 2017 bikuba 3 baba 3000. Abafungwa nabo ngo bavuye ku 2196 mu mwaka wa 2012 bagera ku 5584 mu mwaka wa 2017 kubera ibiyobyabwenge.” Ibiyobyabwenge biri ku isonga ahanini ngo ni ibisukika kandi ngo ibyinshi inzira yabyo iri mu karere ka Nyagatare na Gicumbi ahatahuwe inzira 108 mu turere twombi. Ikiyobyabwenge kiri ku isonga ngo ni inzoga yo mu mashashi ya Zebra Waragi, aho gikubye incuro 2 ibindi biyobyabwenge bifatwa. Yabitangaje kuri uyu wa 04 Gicurasi, ubwo komite ihuriweho na Minisiteri zitandukanye, abanyamadini na Polisi y’igihugu, bagiranaga ibiganiro n’inzego z’urubyiruko, inama y’igihugu y’abagore, abanyamadini n’abayobozi b’ibigo by’amashuri n’ubuyobozi bwite bwa Leta, ku cyakorwa ngo ibiyobyabwenge birandurwe burundu. SSP Hodari Rwanyindo umuyobozi wa Polisi sitasiyo ya Nyagatare yagaragaje ko kuva kuwa 25 Gashyantare kugeza kuwa 25 Mata uyu mwaka, amakarito ya Zebra waragi 1288 afite agaciro k’amafaranga y’u Rwanda miliyoni 25,760,000frs mugihe Kanyanga hafashwe litiro 321 zifite agaciro k’ibihumbi 481,500frs. Yanagaragaje ko ibiyobyabwenge byafashwe muri rusange bifite agaciro ka miliyoni 31,816,000frs. SSP Hodari Rwanyindo ariko yanagaragaje imbogamizi y’amategeko. Ati “ Abantu 104 bafashwe binjiza ibiyobyabwenge mu gihugu 15 bonyine harimo 4 bafatanywe urumogi na 11 ba Kanyanga nibo bahanwe bonyine, kubera ko nta tegeko rihana uwinjiza Zebra waragi mu gihugu”. Yifuje ko itegeko ryasubirwamo uwinjije inzoga itemewe mu Rwanda wese agahanwa aho kureba izina ryayo. Umunyamakuru @ SEBASAZAGEmman1

2:14, 15). Hari n’igihe Satani akoresha abantu bo muri iyi si ye bakadutera ubwoba, batubwira ko nitutareka gukorera Yehova, bazatwica. Nanone, dushobora kuba turembye, maze Satani akadutera ubwoba atwumvisha ko dukwiriye kwemera uburyo bwose bwo kuvurwa, kabone n’iyo byadusaba kurenga ku mategeko ya Yehova. Urugero, abaganga cyangwa abagize umuryango wacu, bashobora kuduhatira guterwa amaraso, nubwo Bibiliya ibitubuza. Hari n’igihe umuntu ashobora kuduhatira kwemera ubundi buryo bwo kuvurwa, Yehova yanga. 17. Dukurikije ibivugwa mu Baroma 8:37-39, kuki tudakwiriye gutinya urupfu? 17 Nubwo tutifuza gupfa, tuzi ko n’iyo twapfa Yehova azakomeza kudukunda. (Soma mu Baroma 8:37-39.) Iyo inshuti za Yehova zipfuye, akomeza kuzibuka. Ni nk’aho kuri we baba bakiri bazima (Luka 20:37, 38). Yifuza cyane kubazura (Yobu 14:15). Yehova yatanze inshungu y’agaciro kenshi, kugira ngo tuzabone “ubuzima bw’iteka” (Yoh 3:16). Tuzi ko Yehova adukunda cyane kandi akatwitaho. Ubwo rero, aho kureka kumukorera bitewe n’uko turwaye cyangwa dufite ubwoba bw’uko tugiye gupfa, tuge tumusaba aduhumurize kandi aduhe ubwenge n’imbaraga byo kwihangana. Uko ni ko Valérie n’umugabo we babigenje.Zab 41:3. 18. Ibyabaye kuri Valérie bitwigisha iki? 18 Valérie afite imyaka 35, ni bwo yamenye ko arwaye kanseri. Icyakora urukundo yakundaga Yehova, rwatumye adakomeza gutinya urupfu. Yaravuze ati: “Igihe namenyega ko ndwaye kanseri, nge n’umugabo wange twumvise dushobewe, ku buryo tutabona amagambo twabivugamo. Nagombaga kubagwa. Navuganye n’abaganga benshi, ariko bose banze kumbaga batanteye amaraso. Nari mfite ubwoba, ariko nanze kurenga ku itegeko rya Yehova ryo kwirinda guterwa amaraso. Mu buzima bwange bwose nagiye nibonera ko Yehova ankunda. Ubwo rero,  nange nari mbonye uburyo bwo kumwereka ko mukunda. Uko numvaga inkuru zinca intege, ni ko narushagaho kwiyemeza gushimisha Yehova, aho kwemera ko Satani atsinda. Amaherezo naje kubona umuganga umbaga atanteye amaraso kandi bigenda neza. Nubwo nkirwaye, Yehova yakomeje kuduha ibyo dukeneye. Urugero, mu cyumweru cyari cyabanjirije icyo namenyeyemo ko ndwaye, mu materaniro twari twize ingingo ivuga ngo: “Uko twahangana n’ingorane tubigiranye ubutwari.”  Iyo ngingo yaraduhumurije cyane kandi twayisomye inshuro nyinshi. Gusoma ingingo nk’izo, kubwiriza no kujya mu materaniro, byadufashije gutuza no gufata imyanzuro myiza.” ICYO TWAKORA KUGIRA NGO TUDAKOMEZA KUGIRA UBWOBA 19. Ni iki kizabaho mu gihe kiri imbere? 19 Abagaragu ba Yehova bo ku isi hose, bagiye bahura n’ibibazo bikomeye kandi Yehova yabafashije kurwanya Satani baramutsinda (1 Pet 5:8, 9). Ubwo rero, nawe wabishobora. Vuba aha, Yehova azakoresha Yesu n’abo bazafatanya gutegeka maze ‘bamareho imirimo ya Satani’ (1 Yoh 3:8). Nyuma yaho, abagaragu ba Yehova bazaba bari ku isi, nta kintu na kimwe kizongera ‘kubatera ubwoba’ kandi nta n’icyo bazatinya (Yes 54:14; Mika 4:4). Mu gihe tugitegereje ko ibyo biba, nimucyo twiyemeze kutagwa mu mutego wo kugira ubwoba. 20. Ni iki kizadufasha ntidukomeze kugira ubwoba? 20 Dukwiriye kwiringira ko Yehova afasha abagaragu be kandi akabarinda. Nanone tuge dutekereza ukuntu Yehova yagiye afasha abagaragu be babayeho kera kandi tubiganireho n’abandi. Ikindi kandi, tuge tuzirikana ukuntu yagiye adufasha igihe twari duhanganye n’ibibazo bikomeye. Ubwo rero, twizere ko Yehova azadufasha ntidukomeze kugira ubwoba.Zab

Menya icyo Amavubi asabwa kugira ngo yerekeze mu gikombe cy’isi 2026. Amavubi yatsinze Lesotho igitego 1-0 cya Jojea Kwizera, yongera kuyobora Itsinda C ryo gushaka itike y’Igikombe cy’Isi cya 2026 n’amanota arindwi.Nyuma y’imikino ine, u Rwanda ruyoboye Itsinda C ririmo Nigeria, Afurika y’Epfo, Bénin, Zimbabwe na Lesotho.Amavubi afite amanota arindwi anganya n’amakipe ya Afurika y’Epfo na Bénin. Lesotho ifite amanota atanu, Nigeria ikagira amanota atatu mu gihe Zimbabwe ifite amanota abiri.Muri iyi mikino yo gushaka itike y’Igikombe cy’Isi cya 2026, muri Nyakanga, ibihugu 54 bya Afurika byagabanyijwe mu matsinda icyenda y’amakipe atandatu, aho amakipe ya mbere azahita abona itike yo kujya mu Gikombe cy’Isi cya 2026.Amakipe ane meza yabaye aya kabiri, azahura hagati yayo muri shampiyona ntoya, ibaye iya mbere abe ari yo ibona itike yo gukina kamarampka mpuzamigabane izatanga itike y’Igikombe cy’Isi kizitabirwa n’amakipe 48 arimo icyenda cyangwa 10 ya Afurika mu gihe uyu mugabane wari usanzwe uhagararirwa n’ibihugu bitanu gusa mu makipe 32.Umunsi wa mbere w’amatsinda muri uru rugendo rwo gushaka itike y’Igikombe cy’Isi cya 2026, wakinwe mu Ugushyingo 2023, mu gihe imikino yo gushaka itike izarangira mu Ugushyingo 2025.Nyuma yo gutsinda Lesotho igitego 1-0, Amavubi aragera i Kigali saa Mbiri n’iminota 50 z’ijoro.Imikino y’umunsi wa 5 izakurikiraho kuwa 17/3/2025Rwanda v NigeriaZimbabwe v BeninSouth Africa v LesothoImikino y’umunsi wa 6 kuwa 24/3/2025Benin v South AfricaNigeria v ZimbabweRwanda v LesothoUrutonde:1. Rwanda 7pts (2)2. SouthAfrica 7pts (1)3. Benin 7pts (1)4. Lesotho 5pts (1)5. Nigeria 3pts (-1)6. Zimbabwe 2pts (-4)

Imbuto Foundation yasobanuriye abatuye umurenge wa Kanyinya ibijyanye n’imyororokere. Iki gikorwa cyabereye ku kigo nderabuzima cya Kanyinya, ni kimwe mu bikorwa byinshi uyu muryango umazemo iminsi cyo gukangurira abakuze cyane cyane urubyiruko kwirinda icyorezo cya SIDA n’inda zidateganyijwe. Mireille Batamuliza, ukuriye ubukangurambaga mu Imbuto Foundation, yatangaje ko bifuza ko abaturage bakoresha serivisi z’ubuzima zabegerejwe ndetse banamenye ibijyanye n’icyorezo cya SIDA, babashe no kwipimisha ku bushake. Yagize ati "Twizera ko iyo umwana afite amakuru umubyeyi afite amakuru ahagije bimufasha kwirinda, ntago byoroshye hanze aha ngaha bigenda bikomera natwe niyo mpamvu tuba twahagurutse. Ntago twarinda umuntu ariko twizera ko iyo tumuhaye amakuru ayakoresha neza akabasha kwirinda". Iki gikorwa kitabiriwe neza n’abaturage batuye uyu murenge, aho bahise bakora igikorwa cyo kwipimisha ku bushake virusi itera SIDA ubundi bari basanzwe batitabira. Imibare y’agateganyo y’abari bamaze kwipimisha nyuma y’amasaha atatu yageraga kuri 87. Madeleine Mukandayisenga, umugore wubatse wanipimishije ku bushake, yakanguriye bagenzi be kumenya aho bahagaze, kuko bifasha umuntu kumenya uburyo yitwaramo. Ati "Nababwira ko kwipimisha ari byiza, iyo wipimishije umenya aho ubuzima bwawe bugeze wasanga ufite ikibazo cyo kuba waranduye, ukamenya n’uburyo witwara kandi bakanagufasha mu buzima bwawe." Hatanzwe ubuhamya bw’umubyeyi ufite umwana watewe inda yiga mu mwaka wa kane w’amashuri abanza. Ubu uyu mwana uretse kuba yaratakaje ubwana bwe imburagihe kuko yabaye umubyeyi, yanasigaye inyuma mu mashuri. Uyu mubyeyi yasabye abana n’ababyeyi bari aho kuba maso kuko kuri iki gihe hari ibintu byinshi bishuka urubyiruko bikaba byanarushora mu ngeso mbi z’ubusambanyi. Uyu mushinga w’ubukangurambaga usanzwe ukorera muri aka karere ka Nyarugenge no mu karere ka Rulindo, aho hagenda hasimburanywa imirenge ikorwamo ubukangurambaga. Emmanuel N. Hitimana

No title found. IYO ushaka kumenya isaha ubigenza ute? Ureba ku isaha ufite. Iyo hagize ukubaza isaha urayimubwira. Ariko se umubwira ko ari saa ngahe? Hari uburyo bwinshi bwo kubivuga. Reka tuvuge ko ari saa saba n’iminota 30 z’amanywa. Ushobora kumusubiza uti: “Ni saa saba n’igice.” Nanone bitewe n’aho uri n’umuco w’iwanyu, ushobora kuvuga ko ari ku isaha ya 13 n’iminota 30. Ibyo bivugwa n’ababara igihe bakoresheje amasaha 24 agize umunsi. Hari n’abavuga ko ari saa munani zibura iminota 30. None se abantu bo mu bihe bya Bibiliya bo babaraga igihe bate? Na bo bari bafite uburyo bwinshi bwo kubara igihe. Mu Byanditswe by’Igiheburayo harimo amagambo nk’aya ngo: “Mu gitondo,” “saa sita,” “ku manywa y’ihangu” na “nimugoroba” (Intang 8:11; 19:27; 43:16; Guteg 28:29; 1 Abami 18:26). Ariko rimwe na rimwe, bavugaga isaha nyayo. Imyaka ibarirwa mu magana mbere y’uko Yesu avuka, Abisirayeli bagabanyaga ijoro mo ibice bitatu. Kimwe muri byo kivugwa mu Bacamanza 7:19 kitwa “igicuku kinishye.” Mu gihe cya Yesu, Abayahudi bagabanyaga ijoro mo ibice bine, bakurikije uko Abagiriki n’Abaroma babaraga. Amavanjiri avuga kenshi ibyo bice byabaga bigize ijoro. Urugero, igihe Yesu yagendaga hejuru y’amazi yerekeza aho abigishwa be bari bari mu bwato, byari bigeze hafi “mu rukerera” (Mat 14:25). Mu mugani Yesu yaciye, yaravuze ati: “Nyir’inzu aramutse amenye igihe umujura ari buzire nijoro, yakomeza kuba maso maze ntamwemerere gucukura inzu ye ngo yinjiremo.”Mat 24:43. Yesu yerekeje kuri ibyo bice bine byari bigize ijoro, igihe yabwiraga abigishwa be ati: “Nuko rero mukomeze kuba maso kuko mutazi igihe nyir’inzu azazira, niba azaza nimugoroba cyangwa mu gicuku cyangwa mu nkoko cyangwa mu rukerera” (Mar 13:35). Igice cya mbere k’ijoro, ni ukuvuga “nimugoroba,” cyatangiraga izuba rirenze kikarangira saa tatu z’ijoro. Igice cya kabiri ari cyo “mu gicuku,” cyatangiraga saa tatu z’ijoro kikageza saa sita z’ijoro. Igice cya gatatu kitwaga “igicuku kinishye,” cyangwa “mu nkoko,” cyatangiraga saa sita z’ijoro kikarangira saa kenda z’ijoro. Birashoboka ko muri icyo gice k’ijoro, ari bwo isake yabitse mu ijoro Yesu yafashwemo (Mar 14:72). Igice cya kane, ari cyo bitaga ‘urukerera,’ cyatangiraga mu ma saa kenda z’ijoro kikarangira mu gitondo izuba rirashe. Nubwo ibikoresho bidufasha kumenya isaha bitariho mu bihe bya Bibiliya, abantu bo muri icyo gihe bari bafite uburyo bubafasha kumenya igihe, haba ku manywa cyangwa nijoro.

Nyuma y'ibyo Dawidi atsinda Abafilisiti arabacogoza, yigarurira umujyi: wa Gati n'imidugudu iwukikije arayibanyaga. Dawidi atsinda n'Abamowabu baba abagaragu be, bakajya bamuha imisoro. Atsindira na Hadadezeri umwami w'i Soba ahagana i Hamati . Icyo gihe yashakaga kwigarurira akarere k'uruzi rwa Efurati. Nuko Dawidi amunyaga amagare y'intambara igihumbi, n'abarwanira ku mafarasi ibihumbi birindwi, n'ingabo zigenza amaguru ibihumbi makumyabiri. Dawidi atema ibitsi by'amafarasi yose yakururaga amagare asiga ijana gusa. Abanyasiriya b'i Damasi baza gutabara Hadadezeri umwami w'i Soba, Dawidi abicamo abantu ibihumbi makumyabiri na bibiri. Dawidi ashyiraho ibigo by'ingabo i Damasi muri Siriya, maze Abanyasiriya baba abagaragu be bakajya bamuha imisoro. Aho Dawidi yateraga hose, Uhoraho yamuhaga gutsinda. Dawidi anyaga ingabo zicuzwe mu izahabu z'abagaba b'ingabo ba Hadadezeri, azijyana i Yeruzalemu. Naho i Tibuhati n'i Kuni, imijyi yategekwaga na Hadadezeri, Dawidi ahakura iminyago myinshi y'umuringa. Uwo muringa ni wo Salomo yacurishijemo cya kizenga kinini n'inkingi, hamwe n'ibindi bikoresho bicuzwe mu muringa. Towu umwami w'i Hamati yumvise ko Dawidi yatsinze ingabo zose za Hadadezeri umwami w'i Soba, yohereza umuhungu we Hadoramu kumuramukiriza Umwami Dawidi, no kumushimira ko yatsinze Hadadezeri wahoraga arwanya Towu. Hadoramu azanira Dawidi amaturo y'ibintu byakozwe mu izahabu no mu ifeza no mu muringa. Umwami Dawidi abyegurira Uhoraho nk'uko yari yamweguriye ifeza n'izahabu, yari yaranyaze mu Bedomu n'Abamowabu, n'Abamoni n'Abafilisiti n'Abameleki. Abishayi mwene Seruya yica Abedomu ibihumbi cumi n'umunani, abatsinda mu kibaya cy'Umunyu. Nuko ashyiriraho ibigo by'ingabo muri Edomu, maze Abedomu bose baba abagaragu be. Aho Dawidi yateraga hose, Uhoraho yamuhaga gutsinda. Dawidi yabaye umwami w'igihugu cyose cya Isiraheli, ategeka abantu be bose mu butabera n'ubutungane. Yowabu mwene Seruya yari umugaba w'ingabo. Yehoshafati mwene Ahiludi yari umuvugizi w'ibwami. Sadoki mwene Ahitubu, na Ahimeleki mwene Abiyatari bari abatambyi, Shavesha ari umunyamabanga. Benaya mwene Yehoyada yari umugaba w'ingabo zarindaga Dawidi, zigizwe n'Abakereti n'Abapeleti. Abahungu ba Dawidi ni bo bari ibyegera bye.

Nyaruguru: Bubakiwe ivuriro rizabafasha kurwanya indwara z’amenyo. Abo baturage bavuga ko ivuriro ritaruzura bakoraga urugendo rurenze amasaha abiri bajya kwivuriza ku bitaro bya Munini, ibyo bigatuma abadafite ubushobozi bwo gutega ibinyabiziga no kwishyura kwa muganga, bivura amenyo mu buryo bwa magendu. Gukangurira abaturarwanda bose kugira isuku muri rusange harimo n’isuku yo mu kanwa hagamijwe kwirinda indwara, ni umwe mu myanzuro y’Inama y’Igihugu y’Umushyikirano wa 2023 mu gika cyawo cya kabiri cy’umwanzuro wa 10 urebana n’ubuzima. Ku ivuriro rya Ruhinga, ku barwayi 1500 bahakirirwa buri kwezi, ababarirwa hagati ya 300-400 baba bafite ibibazo by’uburwayi bw’amenyo, kuyavura bigasaba kuyahoma, kuyoza cyangwa kuyakura igihe iryinyo ryamaze kwangirika cyane. Umwanda mu kanwa ni wo uza imbere mu gutera indwara z’amenyo, nk’uko bisobanurwa n’umuganga w’amenyo ku bitaro bya Munini, ari na we uri gukurikirana buri wa kabiri n’uwa kane w’icyumweru abaza kwivuza amenyo ku ivuriro rya Ruhinga. Avuga ko uburwayi bw’amenyo bakunda kubona ari ubw’agenda acukuka, amenyo yanduye, n’amenyo yameze nabi, kandi ubwo burwayi bwose babuvura kuri iri vuriro rya Ruhinga, kuko bafite ibikoresho bigezweho mu kuvura amenyo. Agira ati, “Ibyo byose bigira uburyo tubivura bitewe n’uko umurwayi ameze, amenyo yanduye turayoza tugakuraho bimwe byafasheho tukayarinda kwangirika, no kwangiza ishinya ku buryo umuntu ashobora kujegera amenyo cyangwa akikuramo”. Yongeraho ko ikibazo abaturage ba Ruhinga bafite kijyanye no kuba batarasobanukiwe kare uko barinda bakanavuza amenyo yabo, ku buryo abenshi bayabakuramo, ariko hakaba haratangiye uburyo bwo kwigisha nka bumwe mu buvuzi bw’ibanze buhabwa umurwayi. Agira ati “Ubundi umwana ukimera amenyo akwiye na we gutangira kuza kwivuza, kuko abana barakurira mu buryo bwatuma barwara amenyo kubera ibiryo barya, birimo amasukari, ku buryo n’abana bato basigaye barwara amenyo”. Umusaza Nzeyimana Onesphore avuga ko kwivura amenyo bakoreshaga utwatsi twitwa ubushwima bavugutaga bajundika, cyangwa guca indasago umuntu urwaye amenyo, habaho amahirwe umuntu akoroherwa cyangwa bikanga. Nzeyimana avuga ko yarwaye amenyo akiri muto akajya amungwa, ku buryo hari n’ibyo kurya atazi kubera kutagira amenyo harimo n’ibigori, kandi we amenyo ye yose yakuriwe kwa magendu. Agira ati, “Ubu nsigaranyemo utwinyo tubiri kamwe hano akandi hirya, yose yakuriwe kwa magendu, nta vuriro twari dufite twakoreshaga ubwo buryo gakondo ariko ubu umuntu araza bakamushinga ikinya rikavamo atabyumva ni yo mpamvu dushimira Perezida Kagame wacu”. Umuyobozi w’Umuryango wita ku buzima (SFH Rwanda), Gihana Manasseh Wandela wubatse iri vuriro, avuga ko babigezeho ku nkunga ya Ambasade y’u Buyapani mu Rwanda, kuko ari yo yatanze asaga miliyoni 75 z’Amadolari ya Amerika muri gahunda ya Ambasade mu guteza imbere ubuvuzi bw’ibanze ku baturage. Agira ati “Buri kwezi hano bavura abantu bari hagati ya 300-400 barwaye amenyo, abenshi bakayakura, baranavura abantu amaso n’ubundi buvuzi. Duhora tureba icyatuma abarwayi bakirwa neza tukareba niba hari ibyakongerwamo ngo bijyane na serivisi zikenewe n’abaganga bahari”. Gihana avuga ko icyiza cyane ari ukwirinda indwara binyuze ku kugira isuku ku mubiri no mu kanwa, ku buryo batarwara ariko igihe barwaye nabwo bakaba bavurwa ari na yo mpamvu bahashyize imashini igezweho mu kuvura amenyo. Ambasaderi w’u Buyapani mu Rwanda, Isao Fukushima, wari waje kwifatanya n’abaturage ba Ruhinga gutaha iri vuriro, avuga ko gufashanya n’Abanyarwanda kurwanya indwara ari kimwe mu byo bashyize imbere, kugira ngo ubufatanye bw’Ibihugu byombi bushingire ku buzima bwiza bw’umuturage. Umunyamakuru @ murieph

Abo mu muryango wa Mr Ibu bafunzwe bazira kunyereza imfashanyo yahawe arwaye. Ubuyobozi bwa polisi muri leta ya Lagos bwemeje itabwa muri yombi ry’abahungu babiri ba Mr Ibu, Daniel na Val n’umukobwa yafashe ararera witwa Jasmine.Ku mugoroba wo ku wa gatatu,nibwo amakuru yasakaye avuga ko umugore wa Mr Ibu, Stella Maris, yategetse ko batabwa muri yombi nyuma y’ibyumweru byinshi bahanganye bashinjanya gushaka kunyereza akayabo abafana bakusanyije mu gufasha uyu mukinnyi wa filimi urwaye ndetse akaba aherutse gucibwa akaguru.Umukinnyi wa filime muri Nollywood, Doris Ogala, yaherukaga gutangariza kuri Instagram, ko Jasmine n’abahungu b’uyu mukinnyi wa filimi z’urwenya banyereje miliyoni 300 z’ama Naira zari zahawe uyu mugabo nk’inkunga.Amakuru avuga ko aba batawe muri yombi bagafungirwa mu ishami rishinzwe iperereza ku byaha ry’ahitwa Annex, Alagbon i Lagos.Bivugwa kandi ko umugore wa Mr Ibu,Stella Maris yaba yarashatse kunyereza aya mafaranga kugira ngo aguremo inzu,aba bana babyanga akabafungisha.Uwahoze acunga inyungu za Mr Ibu, Emeka Chochoo na we yemeje ko aba batawe muri yombi.Yagize ati: “’Yego, bose batumiwe na polisi. Ntabwo nabyita kubafunga; abapolisi babatumiye kubera konti ya Mr Ibu. Ariko, Val yasigaye hanze kuko ntacyo azi ku byabaye. Yagarutse mu rugo. ”Mu minsi ishize nibwo abagize umuryango w’icyamamare muri Filimi zo gusetsa w’Umunya-Nigeria, John Okafor uzwi cyane nka Mr Ibu, batangaje ko yaciwe ukuguru kubera impamvu z’uburwayi.Okafor w’imyaka 62 y’amavuko, yakinnye muri Filimi nyinshi muri Nigeria, harimo iyitwa ‘Keziah’, ‘9 Wives’ ndetse na ‘Mr Ibu in London’.Umuryango wa Mr Ibu ntiwigeze utangaza icyateye uburwayi, bwabaye intandaro yo gucibwa ukuguru.

DRC: Ntizitabira umunsi wahariwe Igifaransa kubera kwikoma u Rwanda. Kongo Kinshasa yatangaje none ku wa 18 Werurwe 2024 ko itazategura cyangwa ngo yitabire ibirori byo kwizihiza umunsi mpuzamahanga wahariwe ibihugu bikoresha ururimi rw’igifaransa (La Francophonie) ku wa 20 Werurwe 2024, kubera “ibintu bitoronshye mu gihugu kirimo, kubera amakimbirane ari mu burasirazuba, Kongo ishinjamo u Rwanda”. Icyo cyemezo cyafashwe kabone n’ubwo hari akamaro kanini k’Ubufaransa ndetse nak’uwo muryango wa La Francophonie muri icyo gihugu, kikaba ari cyo gihugu kinini kivuga Igifaransa nyuma y’Ubufaransa, nk’uko imibare yaturutse muri uwo muryango mpuzamahanga wa La Francophonie (OIF) ibigaragaza. Uwo munsi, muri uyu mwaka ufite insanganyamatsiko igira iti “hanga ibikorwa bishya mu gifaransa”, ibi bije bihurirana n’igihe cy’ububabare ku gihugu kiri guhura n’ingaruka mbi z’intambara, iri kubera mu  karere k’iburasirazuba. Intumwa Nkuru y’umuryango wa  Francophonie muri Kongo, Bwana MABIALA Ma-Umba yatangaje iti “Umutima rero ntabwo uri mu birori ahubwo ni umwanya wo kureba neza Kongo yo mu muryango uvuga Igifaransa, ni ruhare ki ishobora kugira mu bayobozi ba Francophonie, ni  nyungu ki Kongo ishobora gukuramo bivuye kuri yo,  ni gute Francophonie yafasha mu nyungu n’ingamba za Kongo, ni gute Francophonie yafasha mu mwanya w’ibiganiro, ibiganiro bya politiki n’ubufatanye mpuzamahanga, umuryango w’abavuga igifaransa nk’ahantu h’ururimi rw’ubufatanye mu bukungu n’umuco ”. Muri urwo rwego Intumwa rusange za Francophonie na RTNC bahisemo gusimbuza ibi biri, gutegura gahunda za tereviziyo zidasanzwe ku nsanganyamatsiko igira iti “Francophonie dushaka”, igamije kuganira ku nyungu zo kuba muri uyu muryango wa Francophonie ndetse n’ibikorwa bigomba gukorwa mu gushimangira umwanya wa Kongo mu isi y’abavuga igifaransa. Ibyo biganiro byatangajwe ku wa 18, 19, na 20 Werurwe, bizaba birimo ubutumwa bwihariye bwa Minisitiri w’Intebe wungirije na Minisitiri w’ububanyi n’amahanga na Francophonie, Bwana Christophe LUTUNDULA APALA Pen’APALA, ku wa 20 Werurwe. Bwana MABIALA aributsa ko Kongo ari umunyamuryango wuzuye wa OIF, ifite ibihugu na guverinoma 88 bigize uwo muryango, ikanagaragaza uruhare rwa OIF mu rwego rwo kugutanga no kujya inama mu bya politiki, umwanya w’ibiganiro n’ubufatanye hagamijwe iterambere ry’abanyamuryango bayo. N’ubwo nta muhango wabereyeho, ashishikariza sosiyete sivile gukomeza ibikorwa biteganijwe mu cyumweru cya Francophonie, ashimangira akamaro k’ubufatanye mu muryango uvuga ururimi rw’igifaransa ku isi. Kongo ikomeje umubano mubi cyane n’ubuyobozi bwa OIF, ihora inenga imyifatire y’umunyamabanga mukuru w’uyu muryango, Louise Mushikiwabo, ishinja kubogama ku ruhande rw’u Rwanda mu ntambara Kongo ivuga ko iri hagati y’ibihugu  byombi. Mushikiwabo na we ntiyari mu murwa mukuru wa Kongo mu mikino yo ku wa 9 ya Francophonie mu 2023.

Ubukungu bw’u Rwanda bwiyongereyeho 9.7%. Minisiteri y’Imari n’Igenamigambi (MINECOFIN) n’Ikigo cy’Igihugu cy’Ibarurishamibare (NISR), batangaje ko kubera izamuka ry’umusaruro w’ibituruka ku buhinzi n’ubworozi, ubukungu bw’u Rwanda bwiyongereyeho 9.7% mu gihembwe cya mbere cya 2024. Hari hashize igihe umusaruro ukomoka ku buhinzi n’ubworozi warazahaye mu Rwanda ahanini bitewe n’imihindagurikire y’ikirere, Covid n’ibindi. Gusa kuva Leta yafata ingamba zo kongera ubuso bw’ubutaka buhingwa, gufasha abaturage kubona imbuto zera neza, inyongeramusaruro n’ibindi byatumye umusaruro wiyongera. Ibi byatumye ubuhinzi n’ubworozi mu gihembwe cya mbere cy’uyu mwaka warazamutse ku kigero cya 7%, rugira uruhare rwa 25% mu musaruro mbumbe w’Igihugu (GDP). Imibare y’igihembwe cya mbere igaragaza ko ubukungu bw’u Rwanda bwavuye kuri miliyari 4 486 z’amafaranga y’u Rwanda, buvuye kuri miliyari 3 904 zabarurwaga umwaka washize. Youssuf Murangwa, uyobora Minisiteri y’Imari yashimangiye ko biteganyijwe ko ubukungu bw’u Rwanda buzakomeza kwiyongera, aho mu mwaka wose wa 2024 buziyongera ku kigero cya 6.6%, mu gihe mu mwaka ushize bwiyongereye ku kigero cya 8.2%. Ati “Iri zamuka ry’ubukungu ryitezweho kuzaba rishyigikiwe n’imikorere myiza izagaragara mu rwego rwa serivisi n’urw’inganda, hamwe n’ukongera kwisubiza k’urwego rw’ubuhinzi.” Minisitiri Murangwa yagaragaje uko urwego rw’ubuhinzi rwiyongereye muri rusange. Ati “Muri rusange urwego rw’ubuhinzi rwiyongereye ku kigero cya 8%. Muri uru rwego, umusaruro w’ubuhinzi wiyongereye ku kigero cya 8%, cyane cyane bitewe n’umusaruro w’ubuhinzi w’Igihembwe cya mbere cy’igihinga A cya 2024.” Umusaruro mbumbe w’Igihugu (GDP), ugaragaza ko urwego rwa serivisi ari rwo ruri imbere rukaba rwariyongereye ku kigero cya 10%. Urwego rw’Inganda rwashyigikiwe kandi n’ubwiyongere bwo gukora ibyuma, imashini n’ibindi bikoresho. Gutunganya imbaho ndetse no gucapa ku mpapuro na byo byariyongereye ku kigero cya 25%, mu gihe kongera agaciro umutungo kamere utari ibyuma byiyongereye ku kigero cya 9%. Minisitiri Murangwa yakomeje agira ati “Dukomeje kugira icyizere ko ubukungu buzarushaho kwiyongera, ariko haracyari ingorane nk’ingaruka z’imihindagurikire y’ibihe n’ibibazo bya politiki mpuzamahanga, bituma duhitamo kwitwararika cyane.” Murangwa Yussouf yahoze ayobora Ikigo cy’Igihugu cy’Ibarurishamibare, hakaba hashize icyumweru kimwe ahawe kuyobora Minisiteri y’Imari n’Igenamigambi.

Zaburi y'umuyobozi w'abaririmbyi. Ni iya Dawidi. Nategereje Uhoraho ndihangana, yanteze amatwi yumva ugutakamba kwanjye. Yankuye mu rwobo ruteye ubwoba rwuzuye ibyondo by'isayo, ampagarika ku rutare arankomeza. Yampaye kuririmba indirimbo nshya yo gusingiza Imana yacu, benshi babibonye bubaha Uhoraho baramwizera. Hahirwa umuntu wizera Uhoraho, ntiyishinge abirasi, ntiyishinge n'abanyabinyoma. Uhoraho Mana yanjye, ntawe uhwanye nawe! Mbega ibitangaza wakoze! Mbega imigambi myiza udufitiye! Ngerageje kubirondora nkabivuga sinabishobora ni byinshi! Ibitambo n'amaturo si byo bigushimisha, ibitambo bikongorwa n'umuriro n'ibyo guhongerera ibyaha si byo ushaka, ariko amatwi yanjye warayazibuye ibyo ndabisobanukirwa. Nuko ndavuga nti: “Dore ndaje, ndaje nk'uko byanditswe kuri jye mu muzingo w'igitabo cy'Amategeko.” Mana yanjye, icyo nifuza ni ugukora ibyo ushaka, Amategeko yawe yancengeyemo. Ndamamaza ubutungane bwawe mu ikoraniro rinini ry'abayoboke bawe, Uhoraho, urabizi sinzigera mbiceceka! Ubutungane bwawe sinabugize ibanga, umurava wawe n'agakiza kawe sinaretse kubivuga, imbabazi zawe n'ukuri kwawe nabitangarije ikoraniro rinini. Uhoraho, ntuzanyime impuhwe zawe, uzandindishe imbabazi zawe n'ukuri kwawe ubutitsa. Ibyago bitabarika bingose impande zose, ibicumuro byanjye birankurikiranye, birankurikiranye ku buryo ari byo ntekereza byonyine, biruta ubwinshi umusatsi wanjye byankuye umutima. Uhoraho, nubishaka unkize! Uhoraho, tebuka untabare! Abashaka kungomwa ubugingo bose nibamware bakorwe n'isoni. Abanyifuriza ibyago nibasubire inyuma basuzugurwe. Abambwira bati: “Awa awa!” Nibamware, nibamware babure icyo bavuga. Naho abayoboke bawe bose nibakwishimire bisesuye. Abishimira ko uri Umukiza wabo bajye bavuga bati: “Uhoraho nakuzwe!” Naho jyewe ndi umunyamibabaro n'umukene, nyamara Nyagasani anyitaho. Mana yanjye, ni wowe untabara ukandengera, tebuka ungoboke!

Green Party, PDI na PS-Imberakuri ntizagejeje ku majwi azicaza mu Nteko. Nyuma yuko NEC itangaje amajwi y’agategango y’ibyavuye mu matora y’Abadepite yo ku wa 15 Nyakanga 2024, amwe  mu mashyaka yatakaje intebe mu Nteko Ishinga Amategeko nyuma yo kudakwiza amajwi atanu ku ijana asabwa n’Itegeko Nshinga. Komisiyo y’Igihugu y’Amatora yatangaje amajwi y’agateganyo y’ibyavuye mu matora kuri uyu wa 18 Nyakanga 2024, umukandida watanzwe na FPR, Paul Kagame akaba ari we watsinze amatora ya Perezida wa Repubulika n’amajwi 99.18%. Ku rundi ruhande, Umuryango FPR Inkotanyi niyo yegukanye intebe nyinshi mu Nteko Ishinga Amategeko Umutwe w’Abadepite n’amajwi 68.8%, imitwe ya Politiki nka Green Party ya Dr. Frank Habineza, PDI ya  Mussa Fasil na PS-Imberakuri ya Mukabunani yatakaje intebe mu nteko nyuma yo kutagira amajwi 5% asabwa, kugira ngo nibura babone umudepite mu Nteko Ishinga Amategeko Uko Imitwe ya Politiki yitwaye mu matora y’Abadepite FPR-Inkotanyi n’imitwe bafatanyije batsinze amatora y’Abadepite ku kigero cya 68.83%, PL yatsinze ku kigero cya 8.66%, PSD yatsinze ku 8.62%, DGPR-Green Party yatsinze ku kigero cya 4.56%, PDI yatsinze ku kigero cya 4.61%, PS Imberakuri yatsinze ku kigero cya 4.51%, naho umukandida wigenga Nsengiyumva Janvier atsindira kuri 0.21%. Kugeza ubu mu Nteko Ishinga Amategeko y’u Rwanda hazaba habarizwamo imitwe ya Politiki itatu, ari yo FPR-Inkotanyi n’imitwe iyishyigikiye, PL na PSD.

utanga abagabo? Nduzi imbunzarunwa zishegeye mu Rugabano ngo zirashaka ingabirano. Nge simvuguruza iryo wavuze, ariko se abo bene amagambo agoramye ni bo bazarurasanira? Urabime amatwi, ngo "amabwire ntabyara, arabwagura." Bivugwa ko icyo gihe R wabugiri yarebye mu maso R wendeye washyashyarizaga Rumanzi, undi akareba hasi. Iryo joro Rumanzi aba ararikize, bucya yitorokera. Imvugo nziza rero igukura ahaga, ikaguhesha icyagomwe abandi. Rudahigwa yakuruye umugabo imisatsi byo kumuhana, ababibonye baraseka. Undi ati: "Umwami amfashe mu isunzu, namwe mugaseka!" Gufata umuntu mu isunzu ni ukumugabira. Imvugo nziza isa n'ihanagura umunya mu gahanga, ikarambura imikaya y'umutima yari yahinamiranye, igapfundura udutsi twasobanye mu bwonko, umucyo ukanamiza mu cyoko. Umugaragu yari kumwe na shebuja mu rugendo, shebuja aza gucikwa, arasura. Umugaragu ati: "Databuja, noneho tugeze mu kabwibwi." Haba gukoresha igisa no kuzimiza, isubirajwi, amagambo ahamagarana ndetse n'injyana, tubisanga cyane mu migani y'imigenurano, inshoberane, abantu bakoresha mu biganiro bya buri munsi, bikaza atabanje gushakisha cyangwa ngo abitegure. Igihe abagabo cyangwa abagore baremye agakungu baganira, ushobora kumva umwe agobetse mu byo avuga ngo: Inzoga imara ubwoba, ntimara ubworo. Agatobe gatoba inzara. Nta bucuti bwa none, ibikenyeri ntibyatetse impengeri. Biguma bya Mugumirwa ati: "Ugumiwe n'ishaka Ishavu arigira impamba." Harimo isubirajwi n'amagambo ahamagarana, injyana ipimye indinganire y'utubangutso kenda (urugero rwa 3), bikabyara imvugo ikirigita amatwi. Ibi tubisanga no mu bisakuzo bikoreshwa n'abakuru n' abato, igihe bicaye, bataramye. Bikigisha abato kwitegereza no gusobanukirwa imikorere n'imiterere y'ibintu bibakikije. Bz: Kiranigirije, kiri n'ibyoya Kirajya kubaza Ruganzu Umugambi wo gutabara. Sz : Ikinyabwoya. Mu guha ijambo agaciro no kugaragaza ko uri umunyakuri, ko icyo wemeye ugikora, mu mico myinshi bakoresha indahiro. Bikomoka no ku Mana ubwayo: "Ndahiye Izina ryange kandi sinzisubiraho na gato." Aya magambo tuyasanga henshi muri Bibiriya, Isezerano rya Kera. N'Umunyarwanda rero ntiyakundaga kurahira "mu busa cyangwa mu binyoma". Iyo bamugishaga impaka, bigashyira kera, yagiraga atya, akarahira. Ubwo bose bakamenya ko akomeje kandi bakirinda kongera kumushyogoza; kuko ukomeje kumugisha impaka, mwaba babiri! Iyo umuntu arahiye, nta kindi aba ashigaje inyuma. Icyo gihe abantu bose ngo "Ce!" Buri gihe urahira avuga ikintu gikomeye bose batinya cyangwa kizira, kikaziririzwa. Ni bwo ujya kumva, ukumva aravuze ati: Ndakanyagwa (kunyagwa byabaga ari akaga gakomeye). N dakakubura ~ N dakakwanga (kubura umuntu w' inshuti cyangwa kwangana na we m ukugusha ishyano). Yabaga ari amagambo asanzwe. Nyuma rero abantu babona ntibihagije, habuzemo akantu. Biga kujya bakoresha imvugo iryoshye, ishingiye cyane cyane ku magambo ahamagarana, ndetse ugasigara wibaza ikigenderewe, niba ari uburemere bw'ijambo no gushimangira ukuri cyangwa niba ari ukwivugira gusa. Nyamara kuvugika neza ntibikuraho uburemere bw'ijambo. Ndagasekwa n'amahanga, amahari yegamye. Ndagapfa mu Ki, bampambe mu kibo. Ndakabura ijambo mu rugamba rw'abagabo. Kimwe n'indahiro, ibitutsi na byo bigira uko bigenda. Abantu bashobora gutukana ibitutsi mu mvugo isanzwe nyamara ikakaye, bitewe n'ikibi igendereye kandi gitinywa, nk'ubukene, ibyago cyangwa urupfu. Nko kubwira undi ngo: aragashahurwa, aragapfa, aragapfusha cyangwa aragapfakara, arakavuna umuheto, arakanyagwa, arakamara inka. Ni amagambo asanzwe ariko aganisha ku kibi kiruta ibindi. Burya kandi n'ibitutsi bigira injyana, atari gusa bimwe bikoronga by'abashumba. Umubyeyi ashobora kubwira umwana we, amukangara ariko adakomeje cyangwa arakaye, ndetse n'abana hagati yabo cyangwa abantu bakuru; umwe akaba yatuka undi, rimwe na rimwe bikamubabaza kuko yumva amututse ibikomeye, akagira ubwoba ko byamubaho. Gutukana nubwo atari umuco muzima, bigira akamaro ko kumarira umujinya n'uburakari mu magambo, ntibishyirwe mu bikorwa ngo bibyare urugomo n'uruguma ndetse n'urupfu. Inshurango y'amagambo ishobora gutuma ubukana bw'ikivugwa bwiyongera, bikarakaza uwo bibwiwe, kuko bimukorogoshora ahantu; cyangwa akabifata nk'ibikino, ya nshurango ikamera nka ya sukari bavanga mu muti ukarishye ngo uzashobore kunyobwa. Ubibwiwe bigacubya uburakari ndetse akaba yakwisekera. Uwutukana, aho kuvuga gusa ngo: "Uragapfa", ashobora kugira ati: Uragapfa muri Kamena, bakumenagure. Uragapfa mu Ki, baguhambe

Kivu y’Epfo: Ababembe n’Abapfurero bibumbiye muri Wazalendo basubiranyemo. Amoko y’Ababembe n’Abapfurero bari basanzwe bibumbiye mu mitwe yitwa Wazalendo, uhereye ejo ku wa 23 Mata 2024 basubiranyemo, bararasana, baricana muri Kivu y’ Amajyepfo, Teritware ya Fizi, muri Segiteri Ngandja mu misozi ya Nyange, aho hantu hakaba hegeranye na Misisi. Ababembe bayobowe n’uwiyita Gen William Yakutumba birukanye bagenzi babo b’Abapfurero bibumbiye mu cyo bise ‘‘Birozebishambuke’’ , bishatse kuvuga ngo ‘‘Nibishakebisambuke’’, uhereye ejo gukomeza na n’uyu munsi, hari video zicicikana hirya no hino, zigaragaza uburyo barwana, batwitse amazu y’abagenzi babo arakongoka, arashya arashira. Abo Wazalendo bagereranywa n’Interahamwe zasize zihekuye u Rwanda, bahawe umugisha na Felix Tchisekedi, kugira ngo bahige Abatutsi batuye mu Burasirazuba bwa Kongo Kinshasa, babice, barye ibyabo ndetse no kubangaza bakava mu byabo. Bitewe no gusangira ibyo bagiye biba mu baturage cyane bo mu bwoko bw’Abanyamulenge batuye muri Kivu y’Epfo, basahuye inka n’ibindi bikoresho bitandukanye, bakabijyana bakabigurisha, hanyuma bakabigabana, ni cyo gituma barasana ubwabo, bakicana bitewe n’ibyo bagiye basahura mu baturage. Hirya no hino hakunze kumvikana ipfu za hato na hato haba mu Mujyi wa Goma, aho Wazalendo basigaye basubiranamo, bakicyana ubwabo, bitewe n’abantu baba bacyuje utwabo, bagera aho bahurira batumvikana bagasubiranamo, bakicyana ubwabo. Umunyamakuru wo muri Kongo Kinshasa wavuganye n’abayobozi b’iyo mitwe yitwaje intwaro, bavuze ko icyatumye basubiranamo, byatewe ni uko umutwe wa Bishambuke, uhohotera abaturage, ukabica ndetse no kubacuza utwabo.ariko uwatanze ayo makuru ni uwo ku ruhande rw’abo barwana bo ku ruhande rwa Yakutumba William. Umubare w’abantu bamaze kugwa muri iyo mirwano nturamenyekana, kuko imirwano hagati y’iyo mitwe yitwaje intwaro ikaba igikomeje.

Yagize ati “Natunguwe, najyaga hariya nkavuga ngo umurenge wa Kirehe nta mvunja wabonamo kubera numvaga ko ari bantu basobanutse b’abanyamujyi, bayobozi muri hano twakoranye inama zitandukanye, twageze kuri buri rugo mwibuke ingo twabonye zirwaye imvunja.” Muzungu Gerald umuyobozi w’akarere ka Kirehe yavuze ko umuturage igihugu gikeneye ari ufite umutekano n’imibereho myiza. Ngo ubuyobozi bufite inshingano zo gukurikirana imibereho y’abaturage umunsi k’uwundi. Ati “Kuba uturanye n’umuntu ufite uko abayeho kutari kwiza birandeba nawe birakureba, byakarusho twe abayobozi biratureba kurushaho kuko imibereho ye mibi itugiraho ingaruka, yagira imibereho myiza bikatugiraho ingaruka nziza ni inshingano zacu zo gukurikirana imibereho y’abaturage bacu.” Urubyiruko rwashishikarijwe kwirinda SIDA Minisiteri y’ubuzima (MINISANTE) ibinyujije mu kigo k’igihugu gishinzwe ubuzima RBC yakoze ubukangurambaga mu murenge wa Rushaki wo mu karere ka Gicumbi bwo kwirinda icyorezo cya sida. Ubu bukangurambaga bwakozwe kuri uyu wa gatanu tariki 17/4/2015, bwari mu rwego rwo gufasha urubyiruko kwirinda icyorezo cya sida hamwe n’abagore babyarira mu bwandu kubigisha uburyo bwo kutanduza umwana atwite anamubyara. Umukozi mu kigo k’igihugu gishinzwe ubuzima RBC Sebineza Rwakana Joseph yarari hamwe n’abaturage bo mu murenge wa Rushaki abakangurira kwirinda icyorezo cya Sida no kubigisha gukoresha agakingirizo. Imyemerere ibangamiye ikoreshwa ry’ agakingirizo Umukobwa uri mu kigero cy’imyaka 20 ni umwe mu bakirisitu batemera agakingirizo. Agira ati “Agakingirizo impamvu ntakemera kari mu bikurura ibyaha cyane, none se abatwara inda n’abandura Sida baba batakoresheje ako gakingirizo?” Akomeza avuga ko abonye n’umuntu ufite agakingirizo yamwaganira kure kuko bigaragaza ko ari umusambanyi mu gihe ari we ari umukirisitu. Akangurira bagenzi be gukomera ku busugi n’ubumanzi aho kwishora mu ngeso z’ubusambanyi. Icyakora, mugenzi we na we udakozwa ibyo gukoresha agakingirizo ashimangira gafite umumaro wo kurinda uwagakoresheje agakoko ka Sida n’inda zitifuzwa bakunda kwita indaro. Ati “Cyakora da ntabwo watwara inda itateganyijwe, ntwabwo wakwandura virusi itera sida. Ubundi nta n’ubwo byemewe ntibagombye gukora imibonano mpuzabitsina utaragera mu rwawe. Ibintu byo kwiyiba ntabwo aba ari byiza. Icyakora umuntu utabashije kwihagararaho yabasha kugakoresha.” Imibare yashyizwe ahagaragara na Minisiteri y’Ubuzima muri 2012 igaragaza ko ubwandu bwa Sida buri ku kigero cya 3% na ho 1% bakaba ari urubyiruko rw’igitsina gabo ruri hagati y’imyaka 15 na 24 mu gihe igitsina gore ari 1.3% na bo bari muri icyo cyiciro y’imyaka. Gahunda y’iminsi 1000 yo kwita ku mwana ngo yeze imbuto Hirya no hino mu gihugu, gahunda yo konsa umwana kugeza afite iminsi 1000 kuva agisamwa yaritabiriwe kandi hamwe na hamwe igera ku ntego mu gihe n’ahandi bikomeje kandi imiryango ikagaragaza ko imyumvire igenda ihinduka. Mu Karere ka Gakenke aturage bo mu bice bitandukanye bigize Akarere ka Gakenke baravuga ko gusobanukirwa n’akamaro k’iminsi 1000 yo kwita ku buzima bw’umwana kuva nyina agisama kugera agejeje imyaka ibiri byabagiriye akamaro. Françoise Nyirahabimana wo mu Kagari ka Huro mu Murenge wa Muhondo, avuga ko mbere bataramenya ko umwana ategurwa nyina akimara gusama byagiraga ingaruka ku bana babo, kuko uretse kuba harimo abarwaraga indwara ziterwa n’imirire mibi nka bwaki, abenshi bari baragwingiriye bitandukanye naho bamaze kumenya gutega abana babo. Ati “Iyo urebye nko mu gace k’inahangaha nk’indwara ya bwaki ntabwo ikibaho kuko no muri ibi dukurikirana abana kubapima ibiro, usanga nta mwana kenshi ukijya mw’ibara ry’umuhondo ahubwo usanga abana bose bari mw’ibara ry’icyatsi.” Umuyobozi w’ibitaro bya Ruli, Dr. Avite Mutaganzwa avuga ko gahunda y’iminsi 1000 yabafashije cyane guhindura imyumvire y’abaturage kuko mbere bari bafite abana barenga 30 bafite ikibazo cy’imirire mibi mu murenge wose, ariko bakaba baragabanutse kugera ku bana 5 kandi nabo baturuka mu miryango ikirangwa n’ubwumvikane buke.

Ikirogora. Ikirogora brillantaisia) ni umuti kikaba n’imboga kiri mu bihingwa by’inyongeramirire. Ikirogora kera cyifashishwaga mu kuvura kuko gifasha abarwayi ba Diabete cyangwa abantu bahorana umunaniro n’isereri. Ikirogora gifasha gukiza kwa kuzahara guterwa n’uburozi , Ikirogora kirwanya infection’ mu maraso barozwe kuko uburozi bugira ingaruka, gihangana n’uburozi umubiri ukongera ugakora neza. Ikirogora gifasha mu gusukura amaraso ku bafite ibibazo bitandukanye.

Perezida Putin w’Uburusiya yatangiye gusabirwa Kwicwa. Umusenateri wa Leta Zunze Ubumwe za Amerika, Lindsey Graham, yaburiye Abarusiya avuga ko niba bashaka ko mu gihe kiri imbere batazabaho mu muhezo, bakwiriye kwikiza Putin hakiri kare.Uyu mugabo yabivuze nyuma y’uko hari hamaze gutangazwa amakuru y’uko Ingabo z’u Burusiya zarashe ku ruganda rw’ingufu za nucléaire muri Ukraine.Ati “Uburyo bwonyine bwo gushyira iherezo kuri ibi, ni ukwikiza uyu mugabo.”Graham yanditse kuri Twitter ye ati “Keretse niba mudashaka kuzabaho mu mwijima ubuzima bwanyu bwose, muhejwe, muri mu bukene.”The only people who can fix this are the Russian people.Easy to say, hard to do.Unless you want to live in darkness for the rest of your life, be isolated from the rest of the world in abject poverty, and live in darkness you need to step up to the plate.— Lindsey Graham (@LindseyGrahamSC)March 4, 2022Ntabwo mu magambo ye Graham yigeze avuga Putin mu izina cyangwa se ngo asobanure ibyo yashakaga kuvuga akoresheje ijambo “kwikiza” gusa abasesenguye inyandiko ye bumvikanishije ko asaba ko uyu mugabo yicwa.

Hatangajwe igihe umuhanda Kigali-Muhanga uzatangira kwagurwa ukagirwa ibice bine. Igice kizasanwa ku muhanda Kigali-Muhanga kireshya na kilometero 45, na ho igice kizagurwa kikagira inzira enye kireshya na kilometero 12,2. Umuyobozi w’Agateganyo ushinzwe ishyirwa mu bikorwa ry’imishinga muri RTDA, François Gihoza Mivugo, yatangaje ko ubu hari gukorwa inyigo yimbitse igaragaza ibintu byose bizakorwa kuri uyu muhanda. Ati “Inyigo y’ibanze yararangiye, ubu hari gukorwa inyigo yimbitse ku buryo mu ntangiriro z’umwaka utaha [2025] tuzatangira kubona ibikorwa byo kubaka bitangiye. Inyigo ntabwo izatinda hanyuma tubone gushyira mu bikorwa. Igihe dufite rwose kirahagije kugira ngo tuvuge ko mu ntangiriro z’umwaka utaha tuzaba dufite uyu muhanda.” Umuhanda ugizwe n’ibice bine uzaturuka Nyabugogo ugere ahitwa Bishenyi, ahasigaye hakomeze kuba ibice bibiri. Gusa bigeze ahitwa Kivumu gukomeza no mu Cyakabiri ugakomereza mu Mujyi wa Muhanga, kugeza i Kabgayi na ho hazaba hari inzira enye. Kuri yu muhanda hazaba hariho igisate kigenewe amakamyo yikoreye ibintu biremereye [climbing lane] kizafasha imodoka zisanzwe kubona uko zikomeza urugendo rwazo zitabangamiwe n’amakamyo. Mivugo ati “Nka ya kamyo iba yikoreye igenda gahoro hari igisate izaba igenewe kunyuramo kugira ngo ihe inzira izindi modoka ziri inyuma zishobore kwihuta.” Biteganyijwe ko uyu muhanda uzatwara amafaranga y’u Rwanda abarirwa muri miliyari 148 frw. Umuhanda Kigali-Muhanga waherukaga kuvugururwa mu 2000. Ikigo cy’Igihugu gishinzwe Iterambere ry’Ubwikorezi, RTDA, kigaragaza ko uyu muhanda wari warashaje, waragiye ucikamo ibice ahantu hatandukanye. Umuhanda Kigali-Muhanga uzatangira kwagurwa mu 2025

UBUDAHEMUKA NI IKI?. 1. Abahamya ba Yehova batatu bavuzwe muri iyi paragarafu, bagaragaje ubudahemuka bate? TEKEREZA ibi bintu bitatu Abahamya ba Yehova bashobora guhura na byo. (1) Mwarimu asabye abanyeshuri bose kwizihiza umunsi mukuru runaka. Umukobwa ukiri muto azi neza ko uwo munsi mukuru udashimisha Imana, none asobanuriye mwarimu mu kinyabupfura ko atari buwifatanyemo. (2) Umusore ukiri muto ugira amasonisoni, arimo arabwiriza ku nzu n’inzu. Yibutse ko urugo rukurikiraho rubamo umwana wiga ku kigo cyabo, uherutse guserereza Abahamya ba Yehova. Nubwo bimeze bityo ariko, yiyemeje kujya kubwiriza muri urwo rugo. (3) Umuvandimwe akorana umwete akazi kugira ngo atunge umuryango we, none umukoresha we amusabye gukora ikintu kitemewe n’amategeko. Uwo muvandimwe asobanuriye umukoresha we ko agomba kumvira amategeko kuko ari byo Imana isaba abagaragu bayo, nubwo bishobora gutuma amwirukana ku kazi.Rom 13:1-4; Heb 13:18. 2. Ni ibihe bibazo tugiye gusuzuma, kandi kuki? 2 Ni iyihe mico abo Bahamya batatu bagaragaje? Ushobora kubona myinshi, urugero nk’ubutwari no kuba inyangamugayo. Icyakora umuco wihariye bahuriyeho, ni ubudahemuka. Bose babereye Yehova indahemuka, banga kurenga ku mahame ye. Ubudahemuka ni bwo bwatumye bose biyemeza kumvira Imana. Nta gushidikanya ko bashimishije Yehova kubera ko babaye indahemuka. Natwe twifuza gushimisha Data wo mu ijuru. Bityo rero, nimucyo dusuzume ibi bibazo: Ubudahemuka ni iki? Kuki tugomba kuba indahemuka? Ni iki cyadufasha gukomeza kuba indahemuka muri ibi bihe bigoye? UBUDAHEMUKA NI IKI? 3. (a) Twebwe abagaragu b’Imana tubona ko ubudahemuka ari iki? (b) Ni izihe ngero zigaragaza icyo ubudahemuka ari cyo? 3 Twebwe abagaragu b’Imana tubona ko ubudahemuka ari ugukunda Yehova n’umutima wacu wose kandi tukamwiyegurira mu buryo bwuzuye, ku buryo ari we uza mu mwanya wa mbere mu myanzuro yose dufata. Reka dusuzume uko ijambo ubudahemuka ryakoreshejwe muri Bibiliya. Ijambo ryahinduwemo “ubudahemuka,” ryumvikanisha ikintu kizima, cyuzuye cyangwa kitagira inenge. Urugero, Abisirayeli batambiraga Yehova ibitambo by’amatungo, kandi Amategeko yavugaga ko ayo matungo yagombaga kuba atagira inenge  (Lewi 22:21, 22). Abagaragu b’Imana ntibagombaga gutanga itungo ridafite ukuguru cyangwa ugutwi, irifite ijisho rimwe cyangwa irirwaye. Yehova yahaga agaciro itungo rizima kandi ritagira inenge (Mal 1:6-9). Impamvu Yehova yasabaga itungo rizima kandi ritagira inenge, irumvikana neza. Iyo tugiye kugura ikintu runaka tuba twifuza ko kiba ari kizima, cyuzuye kandi kidafite inenge. Urugero, niba tugiye kugura urubuto, ntituba twifuza urwaboze. Iyo tugiye kugura igitabo, ntituba twifuza icyazanye amatwi cyangwa ikiburamo amapaji. Nanone iyo tugiye kugura igikoresho runaka, ntituba twifuza icyangiritse cyangwa ikituzuye. Ibyo byumvikanisha impamvu Yehova na we adusaba kumukunda no kumubera indahemuka mu buryo bwuzuye. 4. (a) Kuki umuntu udatunganye ashobora kuba indahemuka? (b) Dukurikije ibivugwa muri Zaburi ya 103:12-14, Yehova atubona ate? 4 None se dusabwa kuba intungane kugira ngo tube indahemuka? Kuba intungane byo ntibishoboka, kuko dukora amakosa menshi. Ariko reka dusuzume impamvu ebyiri zituma ibyo bitadutera ubwoba. Iya mbere, Yehova ntiyibanda ku makosa yacu. Ijambo rye rigira riti: “Yah Yehova, uramutse ugenzuye amakosa, ni nde wahagarara adatsinzwe” (Zab

dushimire ba “Honorables” babajije kuri lisiti ya gatatu. Numvise njyewe ari ibitekerezo baduhaye ndetse no kutwunganira kugira ngo abari bafite impungenge babashe gusobanukirwa kurushaho ntabwo nabyumvise nk’ibibazo sinzi niba hari icyanyisobye cyancitse ariko numvise ko ari inyunganizi. Nkaba mbashimiye ko mwatwunganiye mu gusobanura neza kugira ngo turusheho twese kugira imyumvire imwe. Murakoze. Perezida wa Sena, Dr. IYAMUREMYE Augustin Murakoze Nyakubahwa Perezida wa Komisiyo. Nyuma ya raporo ibitekerezo n’ibibazo byabajijwe n’ibisubizo bitanzwe, ubu ni ukwemeza raporo. Ba Nyakubahwa Basenateri kwemeza raporo nk’uko Itegeko Ngenga rigena imikorere ya Sena mu ngingo yaryo ya 176 agace ka kabiri ribiteganya, kwemeza raporo ya Komisiyo bikorwa mu matora. Ubu rero tugiye kwemeza iyi raporo. Nasabaga Nyakubahwa Visi Perezidante ubishinzwe ngira ngo ni ubwa mbere Abasenateri muri iyi Nteko bakwibutsa uburyo amatora agenda kugira ngo tutaza kubisubiramo bakoresheje utu twuma. Clerk yadufasha. Visi Perezida wa Sena, Honorable NYIRASAFARI Espérance Murakoze ba Nyakubahwa, ngira ngo ba Nyakubahwa Basenateri basobanuriwe uko gutora bigenda, ariko mbere yuko dutora abari ku buhanga bw’ibyuma barafungura umurongo, buri wese arebe kuri “micro” ye, arabona aha handitse rimwe barafungura hanyuma nibamara gufungura aka kanditseho kabiri “plus”, araba ari “yes”, yego. Aka gakurikiyeho ka gatatu ukanda oya ni ko ari bukandeho, kwifata ni ako kariho 4, hanyuma kwifata ufata “motion” ni kuri 5. Reka dusabe bafungure tubanze tubirebe kugira ngo abantu baze gutora bamaze kubibona. Mureke tubanze dukore “essaie” hanyuma dutore. Icya mbere uragaragaza ko uhari hanyuma utore kuko hari igihe umuntu aba yasohotse cyangwa utaje ntabwo aba ari bukande, ni aho kuri 1, dukande kuri 1, noneho nibafungure itora. Perezida wa Sena, Dr. IYAMUREMYE Augustin Tugiye gutora murabanza mushyireho ko muhari, ikindi bibagiwe ni uko ushobora kugira kwifata ariko ugasaba n’ijambo. Tugiye gutora. Hatoye Abasenateri 24 kuri 24. Bose batoye yego, ntawifashe, nta mfabusa. Murakoze raporo ikaba yemejwe ku bwiganze busesuye. Ba Nyakubahwa ba Visi Perezida, ba Nyakubahwa Basenateri, nyuma yo kwemeza raporo ubu noneho ni ugufata icyemezo ku mukandida. Raporo ya Komisiyo turayemeye ariko hasigaye kwemeza uriya mukandida muri uriya mwanya asabirwa. Ba Nyakubahwa ni “séance” ya mbere birumvikana na byo tugomba kubicisha mu majwi, kugira ngo twongere tubitorere niba twemeje umukandida Dogiteri MUKANKOMEJE muri uriya mwanya asabirwa. Bafungure dutore. Murakoze ba Nyakubahwa ba Visi Perezida, ba Nyakubahwa Basenateri, Honorable Dogiteri Rose MUKANKOMEJE yemejwe ku majwi 24 kuri 24, akaba icyemezo kizashyikirizwa Guverinoma nk’uko biteganywa n’amategeko. Turasaba abagize Biro ya Komisiyo gusubira mu mwanya wabo kandi tubashimira umurimo mwiza bakoze. Ba Nyakubahwa ba Visi Perezida, ba Nyakubahwa Basenateri, tugeze ku ngingo ya kane, kwemeza imyanzuro y’inama isanzwe y’inama y’Abaperezida yateranye ku itariki ya 06 Ugushyingo 2019. Nagira ngo nibutse ko igikorwa tugiye gukora giteganyijwe mu ngingo ya 76 agace ka 12 k’itegeko ngenga rigenga imikorere ya Sena. Nagira ngo nsabe Nyakubahwa Visi Perezida ushinzwe ibyo gukurikirana amategeko kumenya no kugenzura ibikorwa bya Guverinoma kugira ngo ageze ku Nteko Rusange imyanzuro y’inama isanzwe y’inama y’Abaperezida yateranye ku itariki ya 06 Ugushyingo 2019. Visi Perezida wa Sena, Honorable NYIRASAFARI Espérance Murakoze Nyakubahwa Perezida wa Sena. inama isanzwe y’Inama y’Abaperezida yateranye ku wa 06 Ugushyingo 2019, yari ifite kuri gahunda ingingo enye. • Ingingo ya mbere, yari ijyanye no kwemeza gahunda y’inama isanzwe y’Inama y’Abaperezida yo ku wa 6 Ugushyingo 2019; • Ingingo ya kabiri, yari ukurebera hamwe inshingano y’inama y’Abaperezida; • Ingingo ya gatatu yari ukurebera hamwe ibikorwa biri muri Komisiyo za Sena ndetse n’ibindi. Gahunda yaremejwe uko yari yateganyijwe, ku ngingo yo

Papa Francis yavuze ko filimi z’urukozasoni zirinda ubusambanyi.. Papa avuga ko “kuryoherwa mu mibonano mpuzabitsina ari ‘ingabire iva ku Mana’ avuga kandi ko kuryoherwa mu mibonano mpuzabitsina ari impano iva ku Mana ikwiye kwitonderwa no kwihangana”. Mu kiganiro cyiba buri wa gatatu I Vatican, Papa yavuze ko filimi z’urukozasoni zitanga ibyishimo nta mibinano mpuzabitsina ibaye kandi bishobora kurinda gusambana. Ni ijambo Papa Francis yagejeje ku bitabiriya ihuriro ry’uruhererekane rw’inyigisho ku bidakwiye gukorwa ndetse n’imigenzereze myiza. Iki kiganiro cyari gifite insanganyamatsiko igira iti “shitani w’irari.” Umuyobozi Mukuru wa kiliziya ku isi yavuze ko irari risenya imiryango myinshi, kandi izo raporo za buri munsi azibona. Ati”ni bangahe batangiye neza cyane ariko nyuma imibanire myiza yabo ikarangira nabi?” Papa ibyo yabivuze mu gihe umuyobozi Mukuru mushya w’igice cy’inyigisho, Cardinal Manuel Fernández, yanenzwe cyane kubera igitabo yanditse agasohora mu myaka ya 1990 cyitwa Mystical Passion Spirituality and Sensuality. Icyo gitabo, ubu kopi zacyo zose zamaze kugurwa, kivuga ku mibonano mpuzabitsina y’abantu kandi kikavuga cyeruye ibiba iyo umugabo n’umugore bageze ku byishimo bya nyuma. Cardinal Fernandez Emanuel aganira na crux rumwe mu mbuga nkoranyambaga yavuze ko icyo gitabo yacyandite akiri muto gusa ubu atashabora kucyandika. Papa Francis akameje kwibazwaho cyane ku nyigisho ze aho mu nyigisho ziheruka, Papa y’umvikanye asaba abapadiri guha umugisha abantu babana bahuje ibitsina (abatinganyi). Ni ibintu byamaganiwe kure n’abayobozi bakuru ba kiriziya mu bihugu bitandukanye harimo no mu Rwanda.

Alan Boileau yegukanye agace ka Gatatu ka Tour du Rwanda 2021. Kari agace karekare muri Tour du Rwanda, aho abasiganwa bagombaga guhatana ku ntera ya kilometero 176.1 kuva i Nyanza kugera mu mujyi wa Gicumbi. Mu bilometero bya mbere, Umunyarwanda Munyaneza Didier wa Benediction yaje kugerageza gusiga abandi, gusa igikundi cyaje guhita kimugarura hamwe n’abandi barindwi bari bamukurikiye. Munyaneza Didier bageze muri Kamonyi, ntiyabashije gukomeza isiganwa nyuma yo kugira ikibazo cy’igare, ahita ava mu isiganwa burundu. Abakinnyi bandi bakomeje kugerageza gutoroka ariko igikundi kikabagarura, nyuma bane barimo Teugels, Byukusenge Patrick, Gautier na Tewelde batangira kuyobora isiganwa. Abo bakomeje kuyobora kugera muri Kilometero 30 za nyuma, ndetse bagera n’aho bashyiramo intera y’iminota ine. Nyuma abo imbaraga zaje kubashirana kugeza igikundi kibashyikiriye. Muri Kilometero 10 za nyuma, Quintero wa Terrengamu yaje kuyobora isiganwa kugera muri metero 10 za nyuma. Umufaransa Alan Boileau wari wegukanye agace k’ejo, yaje kumurusha umuvuduko amutanga kwambuka umurongo. Umunyamakuru @ Samishimwe

Disi Dieudonné wari wizeweho umudari mu mikino ya ‘Commonwealth’ yabaye uwa 18. Disi w’imyaka 34 yarangije intera ya kilometero 42 akoresheje amasaha abiri, iminota 18 n’amasegonda ane, aza inyuma y’umunya Australia Michael Shelley wabaye uwa mbere akanegukana umudari wa zahabu, akaba yasize Disi iminota irindwi n’amasegonda 40. Undi munyarwanda wafatanyije na Disi muri ‘Marathon ni Jean Pierre Mvuyekure, waje ku mwanya wa 21, akaba yakoresheje amasaha abiri n’iminota 26 muri iryo siganwa ryari rigizwe n’abakinnyi 26. Mu bagore, umunya Kenya Flomena cheyech Daniel niwe wagukanye umudari wa zahabu akurikirwa na mugenzi we w’munya Kenya Caroline Kilel wegukanye umudari wa Feza. Si Disi Dieudonné wabuze umudari wenyine kuko n’abandi bakinnyi b’u Rwanda bakina indi mikino bari bamubanjirije nabo bananiwe kuba nibura mu bakinnyi batatu ba mbere bashobora kuwegukana. Rukundo Patrick ukina umukino wo koga yabaye uwa gatandatu mu bakinnyi batandatu, mu mukino w’iteramakofo (Boxe), Bikorimana Jean Maurice, mu bafite ibiro 75 atsindwa ku ikubitiro na Prince Aaron wo muri Trinidad et Tobago. Mu bategerejweho guhesha umudari u Rwanda harimo abakinnyi b’umukino w’amagare bayobowe na Niyonshuti Adrien wahagurutse mu Rwanda kuri icyi cyumweru aho yari amaze iminsi akorera imyitozo akaba yajyanye na mugenzi we Gasore Hategeka, bakaba basanzeyo Hadi Janvier, Uwizeyimana Bonaventure, Ndayisenga Valens na Nsengiyumva Jean Bosco bamaze iminsi bitoreza ku mugabane w’Uburayi. Ikipe y’u Rwanda y’umukino w’amagare izakina ku wa kane tariki 31/7/2014 basiganwa n’isaha (course contre la montre), nyuma bazasiganwa intera ndende mu muhanda ku cyumweru tariki 3/8/2014. Kuva u Rwanda rwakwinjira mu muryango wa Commonwealth rugatangira kwitabira iyi mikino muri 2010 ubwo yaberaga i New Delhi mu Buhinde kugeza ibu nta mudari n’umwe rurabasha kwegukana. Aho imikino y’uyu mwaka igeze, igihugu cya Australia nicyo kimaze kwegukana imidari myinshi kuko kimaze kugeza kuri 73, mu gihe Ubwongereza buza ku mwanya wa kabiri bumaze kugira imidari 57. Theoneste Nisingizwe

Nsengimana Jean Bosco ashobora kwegukana Moto ikorerwa mu Rwanda. Kuri iki Cyumweru ni bwo haza kuba hasozwa isiganwa ry’amagare rizenguruka u Rwanda "Tour du Rwanda 2017", nyuma yo kurisoza, umunyarwanda ukina imbere mu gihugu uzaba yaje imbere y’abandi, azahembwa Moto yakorewe mu rwanda izaba ifite agaciro ka Milioni 1 n’ibihumbi 400. Kugeza ubu mu gihe habura umunsi umwe ngo isiganwa rirangire, abakinnyi batanu ni bo bahabwa amahirwe, ariko by’umwihariko Nsengimana Jean Bosco akabarusha amahirwe kuko ari we uza imbere y’abandi aho amaze gukoresha muri rusange amasaha 17, iminota 25 n’amasegonda 14. Uko abanyarwanda bakina imbere mu gihugu bahagaze kugeza ubu (batanu ba mbere) 4 NSENGIMANA Jean Bosco Rwanda 17h25’14" 5 BYUKUSENGE Patrick Rwanda 17h26’01" 8 MUNYANEZA Didier Rwanda 17h27’01" 14 UWIZEYE Jean Claude Rwanda 17h32’22" 18 TUYISHIMIRE Ephrem Club Les Amis Sportifs De Rwamagana 17h35’50" Uru ruganda rwitwa Rwanda Motorcycle Company, umwe mu baterankunga ba Tour du Rwanda 2017, baratanga Moto yitwa Inziza 125 kuri iki cyumweru kuri Stade amahoro aho irushanwa rya Tour du Rwanda 2017 riza gusorezwa, igahabwa umunyarwanda ukina mu ikipe y’imbere mu gihugu uzitwara neza kurusha abandi. Umunyamakuru @ Samishimwe

urugo rufite umuntu umwe ushoboye gukora, ariko akaba afite inshingano zo kwita ku muntu ufite ubumuga bukabije, cyangwa uburwayi budakira butuma atabasha kwiyitaho atabonye ubimufasha (nko kwiyuhagira, kwigaburira, kujya mu bwiherero) n’ibindi. Hari kandi abana bari munsi y’imyaka 18 cyangwa se bayirengeje bakiri mu mashuri babarwa nk’abadashoboye gukora, na bo bakaba bagenerwa iyi nkunga. Ese inkunga y’ingoboka ibarwa ite? Inkunga y’ingoboka ibarwa hagendewe ku mubare w’abagize urugo. Urugizwe n’umuntu umwe rugenerwa amafaranga 7,500, urugizwe n’abantu babiri rugahabwa amafaranga 12,000, urugizwe n’abantu batatu rugahabwa amafaranga 15,000, urugizwe n’abantu bane ruhabwa amafaranga 18,000, urugizwe n’abantu batanu cyangwa barenzeho ruhabwa amafaranga 21,000. Kugeza ubu abaturage 104,433 ni bo bahabwa inkunga y’ingoboka. Muri bo harimo abagore 77,300 ndetse n’abagabo 27,133. Inkingi y’imirimo y’amaboko isanzwe Iyi nkingi igamije gutanga imirimo mu rwego rwo korohereza ingo ziri mu bukene bukabije, kubona iby’ibanze nkenerwa mu buzima hamwe no gutera imbere mu buryo burambye. Muri iyi nkingi hakorwa imirimo igamije kongera no kubungabunga ibikorwaremezo, nko kwita ku mihanda, kubungabunga ibidukikije, gukora amaterasi y’indinganire n’indi itanga akazi ku bantu benshi. Abagenerwabikorwa b’imirimo y’amaboko isanzwe muri VUP ni abaturuka mu ngo ziri mu bukene bukabije, ariko zifite nibura umuntu umwe ushobora gukora, zikaba zitari mu bahabwa inkunga y’ingoboka cyangwa zibarizwamo abagenerwabikorwa b’imirimo y’amaboko yoroheje (Expanded Public Works). Hari kandi ababarizwa mu ngo abaturage bagaragaje ko zikeneye ubufasha kubera ingorane zahuye na zo nk’ibiza n’ibindi. Kugeza ubu, abaturage 75,532 ni bo bakora muri iyi nkingi y’imirimo y’amaboko isanzwe. Muri bo harimo abagore 34,842 ndetse n’abagabo 40,690. Inkingi y’imirimo y’amaboko yoroheje Mu nkingi y’imirimo y’amaboko yoroheje ya VUP, abagenerwabikorwa bashobora guhabwa akazi koroheje nko guharura imihanda mu rwego rwo kuyibungabunga (Flexible Road maintenance), gutanga serivisi zo kwita ku bana bato mu ngo mbonzamikurire (Home Based Early Childhood Development Integrated Services), gufata neza ubusitani ndetse no gutegura ingemwe z’ibiti n’imbuto (Greening and beautification). Muri iyi nkingi kugeza ubu habarirwa abaturage 82,765 bahawe akazi, barimo abagore 62,450 ndetse n’abagabo 20,315. Ubufasha bugenewe abagore batwite n’abana batarengeje imyaka ibiri (NSDS) Iyi nkunga ya NSDS (Nutrition Sensitive Direct Support), ni imwe muri gahunda za Leta zigamije kurwanya imirire mibi n’igwingira kuva umwana agisamwa kugeza agize imyaka ibiri. Umugenerwabikorwa wa NSDS agenerwa 7,500 Frw buri kwezi, agahabwa 22,500 Frw mu ngunga imwe mu ntangiriro za buri gihembwe. Kugeza ubu, abagenerwabikorwa b’iyi nkingi bose hamwe ni 119,356. Muri bo harimo abana 99,917 ndetse n’abagore batwite 19,439. Reba inkuru bijyanye Inyungu iri hejuru yagabanyije umubare w’abaka inguzanyo muri VUP Umunyamakuru @ CharlesRUZINDA2

Muhadjiri agiye gukina umukino wa Police FC afite ideni ry’ umukinzi we. Umukinnyi w’ ikipe ya APR FC ukina hagati mu kibuga asatira izamu n’ikipe no mu ikipe y’igihugu Amavubi, Hakizimana Muhadjiri bakunze kwita Walcott, agiye gukina umukino wa Police afite ideni ry’igitego yasabwe n’umukunzi we agomba kwishyura nk’uko yabimusezeranyije.Kuwa gatanu tariki ya 23 Ukuboza 2016, ikipe ya Police FC izaba yakiriye APR FC mu mukino w’umunsi wa 10 wa shampiyona uzabera kuri Stade ya Kigali.Muhadjiri aganira na Umuryango.rw, yatangaje ko umukunzi we yamubwiye ko akeneye (...)Umukinnyi w’ ikipe ya APR FC ukina hagati mu kibuga asatira izamu n’ikipe no mu ikipe y’igihugu Amavubi, Hakizimana Muhadjiri bakunze kwita Walcott, agiye gukina umukino wa Police afite ideni ry’igitego yasabwe n’umukunzi we agomba kwishyura nk’uko yabimusezeranyije.Kuwa gatanu tariki ya 23 Ukuboza 2016, ikipe ya Police FC izaba yakiriye APR FC mu mukino w’umunsi wa 10 wa shampiyona uzabera kuri Stade ya Kigali.Muhadjiri aganira na Umuryango.rw, yatangaje ko umukunzi we yamubwiye ko akeneye igitego cye ku munsi w’ejo, nawe akaba yumva agomba kukimubonera.Yagize ati”Twari turimo kuvugana, yambwiye ko ashaka igitego cyanjye, kandi ndumva ejo Imana n’imfasha nzakimuha kuko narakimwemereye, kandi ndanamwifuriza umwaka mushya muhire.”Hakizimana Muhadjiri ni umwe mu bakinnyi binjiye muri APR FC uyu mwaka. Yari amaze imikino ya shampiyona igera kuri 4 atagaragara mu kibuga bitewe n’ikibazo cy’imvune yari afite.Kuri ubu yamaze kugaruka mu kibuga ndetse n’umukino w’ejo azawukina.

Patrick Ochan (umukinnyi wumupira wamaguru). Patrick Ochan ( wavutse ku 10 Ukuboza 1990 ) Ni umugande ukina umupira w'amaguru ukina hagati mu kibuga muri Kyetume FC no mu ikipe y'iguhugu ya uganda, Gukina amateka. Patrick yabanje gukina muri Uganda Revenue Authority SC, no muri Saint George FC muri Etiyopiya, Simba SC muri Tanzaniya, na TP Mazembe yo muri Repubulika Iharanira Demokarasi ya Kongo ndetse no muri Uganda Revenue Authority SC .: Lapasse Football Club yo muri shampiyona ya Seyishele Premier League . aGaruka muri URA Uganda Revenue Authority SC muri 2015-2017, nyuma yaho yagiye muri Bukavu Dawa muri Repubulika Iharanira Demokarasi ya Kongo muri 2017. Muri Nzeri 2018, yinjiye muri Kyetume FC . Umwuga mpuzamahanga. "Ibarurishamibare neza nkumukino wakinnye 10 Nzeri 2017"

U Rwanda rurishimira umusanzu w’amakoperative mu iterambere. Kuri uyu wa Gatanu tariki 28 Nyakanga 2023 harizihizwa Umunsi Mpuzamahanga w’amakoperative. Ku rwego rw’igihugu urizihirizwa mu Karere ka Nyarugenge mu Mujyi wa Kigali kuri Kigali Pelé Stadium.  Uyu munsi urarangwa no kwishimira ibyagezweho binyuze mu makoperative. Uritabirwa n’abari hagati ya 8000 na 9000 baturuka mu byiciro bitandukanye, icyayi, ikawa, umukamo, ndetse n’abatwara ibintu. Hari imurikabikorwa ryakozwe n’amakoperative 60 kuva ejo ku wa Kane, bikaba biteganyijwe ko abayobozi batandukanye bari busure ibikorwa by’amakoperative. Mu kiganiro kigufi Mugwaneza Pacifique, Umuyobozi Mukuru w’Agateganyo w’Ikigo cy’Igihugu gishinzwe Amakoperative mu Rwanda (RCA) yagiranye n’itangazamakuru, yakomoje ku iterambere ry’amakoperative. Insanganyamatsiko y’uyu mwaka igira iti ‘Amakoperative afasha kwihutisha iterambere rirambye’. Mugwaneza avuga ko mu 2006 ari bwo politiki y’amakoperative yanditse yagiyeho kandi ikemezwa. Aha ni ho ahera agira ati: “Iyo dupimye mbere y’icyo gihe n’uyu munsi, igipimo kigaragaza ko iterambere ryihuse rirambye rinyura mu makoperative kuko ni ho ubuhinzi, ubukorikori, ubucukuzi bw’amabuye y’agaciro, korora biri n’ibindi byose”. Ahamya ko abanyarwanda bari mu makoperative bagenda bava mu byiciro by’ubukene biri hasi ndetse bakihuta mu iterambere. Yavuze ko abantu bibumbiye mu makoperative bafite intambwe ndende bamaze gutera kuruta abatayarimo. Ubuyobozi bwa RCA bwamaganye umuco mubi uri muri bamwe mu bayobozi b’amakoperative banyereza iby’abandi. Mugwaneza, Umuyobozi Mukuru w’agateganyo wa RCA, yagize ati “Turamagana aba bantu bazanye imico mibi yo gushaka gukira vuba binyuze mu makoperative bayobora.  Iki ni ikintu inzego zose zikwiye guhaguruka tukakirwanyiriza hamwe ariko tunabamenyesha ko hari ingamba zafashwe”. Ahamya ko abayobozi b’amakoperative batishoye mu kurya iby’abanyamuryango bayo, ngo usanga barateye imbere. Ku rwego rw’Akarere hagiye gushyirwaho ihuriro ry’amakoperative ryigirwamo iterambere ry’amakoperative, inzego zose zo ku Karere zikabyinjiramo ku bufatanye na RCA. Mu Rwanda amakoperative yanditse arasaga ibihumbi 10. Amakoperative adacuruza amafaranga RCA itangaza ko ari yo menshi hakiyongeraho n’acuruza amafaranga nka za SACCO. Abanyarwanda bibumbiye mu makoperative kugeza ubu barasaga miliyoni 5.3. Umunsi Mpuzamahanga w’Amakoperative urizihizwa ku nshuro ya 19 mu Rwanda. Watangiye kwizihizwa mu 1923 ku Isi, mu Rwanda utangira kwizihizwa mu 2005. Yanditswe na KAYITARE JEAN PAUL

Ahazaza Independent school. Ahazaza ni ishuri ryigenga riherereye mu karere ka MUHANGA. Ahazaza ni ishuri ririmo amashuri y' inshuke ndetse n'amashuri abanza , riherereye mu Rwanda, Akarere ka Muhanga umurenge wa Nyamabuye mu mugi wako karere , rikaba ari ishuri mpuzamahanga rifite imikoranire n'ibindi bihugu . Amateka Yaryo. Iri shuri ryatangijwe n' umuyobozi waryo Madamu Raina Luff, mu mwaka wa 2006 ritangira rifite abarimu babiri(2) ndetse n'abanyeshuri 14 bafite icyumba kimwe cy'ishuri gusa , ariko kugeza ubu ishuri ryagiye ryaguka cyane kugeza kubanyeshuri basaga 450 abarezi basaga 19 , ibyumba by'amashuri birenga 15 , inzu y'imyidagaduro ,isomero ry' ibitabo, ibibuga by' imikino itandukanye, nibindi byinshi. Imikorere yaryo. Iryo shuri riracyakomeza kwaguka uko bwije nuko bukeye kandi ryitwaye neza mu burezi bw' amashuri abanza aho burimwaka riza mumashari atanu ya mbere mugihugu mugutsindisha abana neza mubizamini bya leta bisoza amashuri abanza , ikindi nuko bafite imyigishirize myiza ugereranije nibindi bigo by'amashuri aho bo badashobora kurenza abana 25 mu ishuri rimwe . Ahaza mu mwaka 2020-2021 batsindishije abana ku kigero cyingana 100% ndetse umwana wa mbere mugihugu yari uwaho , naho mu myaka yindi yagiye itambuka ni inshuro nyinshi babaye abambere mugihugu mu ntara ndetse no mu Karere ikigo kirimo . ishuri ryigenga Ahazaza ritoza abana kuvuga indimi ebyiri z'amahanga, icyongereza n' igifaransa ibyo bita Belangue mu rurimi rw'amahanga . ibyo bituma abana bahiga bavuga izo ndimi zose neza , ndetse nubundi bumenyi n' uburere ni indashyikirwa .

"Ibi bizamini mugiye gukora ni ibintu mwize,ntibibatere ubwoba"-Hon.Gaspard Twagirayezu. Umunyamabanga wa Leta muri Minisiteri y’Uburezi ushinzwe Amashuri Abanza n’Ayisumbuye, Twagirayezu Gaspard, yifurije intsinzi abanyeshuri batangiye Ibizamini bya Leta bisoza ibyiciro bitandukanye by’amashuri yisumbuye.Ibi byabaye muri iki gitondo cyo kuri uyu wa 26 Nyakanga 2022,ubwo Hon. Twagirayezu yatangizaga ibizamini by’icyiciro cya 1 n’icya 2 cy’amashuri yisumbuye kuri GS Shyorongi mu Karere ka Rulindo. Yari kumwe na Maya wa Rulindo hamwe n’Umuyobozi Mukuru wa NESA n’izindi nzego (...)Umunyamabanga wa Leta muri Minisiteri y’Uburezi ushinzwe Amashuri Abanza n’Ayisumbuye, Twagirayezu Gaspard, yifurije intsinzi abanyeshuri batangiye Ibizamini bya Leta bisoza ibyiciro bitandukanye by’amashuri yisumbuye.Ibi byabaye muri iki gitondo cyo kuri uyu wa 26 Nyakanga 2022,ubwo Hon. Twagirayezu yatangizaga ibizamini by’icyiciro cya 1 n’icya 2 cy’amashuri yisumbuye kuri GS Shyorongi mu Karere ka Rulindo. Yari kumwe na Maya wa Rulindo hamwe n’Umuyobozi Mukuru wa NESA n’izindi nzego zitandukanye.Yagize ati "Ntibibatere ubwoba.Iyo twaje hano tuba twaje kubashyigikira,kubifuriza amahirwe ariko ibi bizamini mugiye gukora ni ibintu mwize.Mumaze igihe mu byiga,imyaka 3 kandi ibi bizamini mugiye gukora abarimu banyu babitanzeho ibitekerezo.Bivuze ko ibizamini biri hano ni isuzumabumenyi.Tugeye kureba nk’abarezi banyu twabahaye ibyo twari dufite,tugiye kureba nkamwe dufatanya,abanyeshuri,twarajyanye?..."Ibizamini bya Leta birakorwa ku banyeshuri barangiza icyiciro rusange cy’amashuri yisumbuye, icyiciro cya kabiri cy’amashuri yisumbuye, abarangiza amashuri nderabarezi ndetse n’amashuri y’imyuga n’ubumenyingiro.Muri rusange abanyeshuri biyandikishije mu bizamini bya Leta muri uyu mwaka ni 429,151.Amashuri abanza: 229,859Icyiciro rusange :127,469Icyiciro cya 2 cy’amashuri yisumbuye: 47,579Imyuga n’ubumenyingiro: 21,338Amashuri nderabarezi: 2,906

Umuyobozi w’Ikirenga wa Qatar yageze mu Rwanda (Amafoto). Umuyobozi w’Ikirenga w’Igihugu cya Qatar (the Emir of Qatar) aje mu Rwanda mu ruzinduko rw’akazi rw’iminsi itatu. Akigera ku kibuga mpuzamahanga cy’indege cya Kigali i Kanombe, yakiriwe na Perezida w’u Rwanda, Paul Kagame. Ibihugu byombi byahise bishyira umukono ku masezerano y’ubufatanye mu byerekeranye n’umuco, ibyerekeranye na siporo no mu birebana n’ubukerarugendo n’ibikorwa by’ubucuruzi ndetse bisinya n’amasezerano arebana n’ingendo z’indege hamwe n’arebana na sosiyete ya Qatar Airways. Ayo masezerano yasinyiwe imbere y’abakuru b’ibihugu byombi. Uruzinduko rwa Sheikh Tamim bin Hamad Al-Thani ni rwo rwa mbere agiriye mu Rwanda. Rukurikiye urwo Perezida Paul Kagame yagiriye muri Qatar mu mpera z’umwaka ushize guhera tariki 14 Ugushyingo 2018. Urwo ruzinduko rwa Perezida Kagame rw’iminsi ibiri rwari rugamije kwimakaza umubano ushingiye ku bufatanye n’ubuhahirane hagati y’ibihugu byombi. Muri urwo rwego rw’ubufatanye n’ubuhahirane, u Rwanda na Qatar basinyanye amasezerano ku by’ ingendo z’indege, ubutwererane n’ubuhahirane, kurengera ishoramari, ndetse n’amasezerano y’ubufatanye mu bukungu, ubucuruzi ndetse na tekinike. Inteko Ishinga Amategeko y’u Rwanda yemeje ayo masezerano yashyizweho umukono hagati y’u Rwanda na Qatar. Amafoto: Plaisir Muzogeye Umunyamakuru @ h_malachie

Rubavu: Abaregwa gukorana na FDLR bakatiwe gufungwa iminsi 30 y’agateganyo. Umucamanza wasomye uru rubanza mu rukiko rw’ibanze rwa Gisenyi tariki 27/05/2014 yagaragaje ko abaregwa barekuwe bahita bahunga kuko baturiye hafi y’umupaka wa Kongo kandi ibyaha bakurikiranyweho birimo gukorana na FDLR ibarizwa muri Kongo. Nk’uko byaragaragajwe n’umucamanza abaregwa bakuriwe n’uwitwa Segatwa Robert utarabonerwa irengero ariko uwashoye abandi muri ibi byaha ni Mukashyaka Xaverina wari ukuriye iri tsinda ndetse akaba yiyemerera ko yitabiriye inama zimuhuza n’abayobozi ba FDLR barimo Maj Kayitana (ubusanzwe ni Capt akaba yungirije Col Ruhinda uyobora CRAP Sake, Goma na Nyiragongo n’uduce twegereye umupaka w’u Rwanda) ushinzwe agace ka Goma muri FDLR. Nkuko bitangwa mu buhamya bwatanzwe na Mukashyaka ngo Maj Kayitana yabasabaga kujya babaha amakuru y’ibibera mu Rwanda hamwe no kwinjiza mu baturage amatwara ya FDLR ndetse no gukusanya no gutanga imisanzu yo gutera inkunga FDLR. Bimwe mu birego bigaragaza ko Mukashyaka uretse kwitabira amanama amuhuza na Kayitana ngo yahuye n’umukobwa wa Gen Nsabimana alias Castar (yitabye Imana aguye mu ndege hamwe na Perezida Habyarimana), uyu mukobwa akaba afite umusirikare mukuru muri FDLR ushinzwe ibikorwa byo gutera grenade mu Rwanda mu mujyi wa Kigali na Byumba. Mukashyaka nyuma yo gucengerwa n’amatwara ya FDLR ngo yinjije n’umugabo we Ngarambe Emmanuel ndetse mu nama bajyagamo bakajyana na Manirafasha n’abandi kuburyo bari bamaze kuba itsinda rinini, Manirafasha akaba yaragaragarijwe ubutumwa yagiye yandikirana na FDLR kuri internet avuga ko bayitegereje ari benshi. Ubushinjacyaha bugaragaza ko uretse kwitabira amanama Maniraguha Rwego Gilbert na Manirafasha bajyaga bakusanya imisanzu yo gushyira FDLR, Ntabwoba Jean Damascene we yajyaga yandikirana n’abarwanyi ba FDLR ubutumwa bugufi kuri telefoni nawe ibintu yemera akavuga ko Umunyarwanda afite uburenganzira bwo kwandikirana n’abo ashaka, uretse kuba akurikiranyweho gukorana na FDLR yigeze no gufungirwa ingengabitekerezo ya Jenoside. Ruhamanya Jean Marie Vianney wari umukozi mu karere ka Rubavu ashinzwe amakoperative ashinjwa na Mukashyaka kuba umuntu wayobotse FDLR kugera aho yajyaga atanga umugabane kimwe na Ngarambe wari umucuruzi mu mujyi wa Gisenyi. Muri aba baregwa harimo Musabyimana baregwa kuba barajyaga muri FDLR bajyanye uwitwa Segatwa ufatwa nk’umukuru wabo, aho bamaranye nawe umwaka bamutwara kuri moto nubwo we kugeza n’ubu ataratabwa muri yombi. Semageri, Uwamahoro, Shamsi nabo bashinjwa na Mukashyaka uruhare mu gukorana na FDLR kuburyo uruhare rwabo rutateshwa agaciro ngo barekurwe nkuko umucamanza yabitangaje, akavuga ko aba bose uko ari 16 baramutse barekuwe nk’abantu baturiye k’umupaka wa Kongo batoroka igihugu, bikaba byaba byiza bafunzwe kugira ngo igihe ubutabera bubakenereye bubabone, guca umucamanza akaba avuga ko bemerewe no kujurira icyo cyemezo. Benshi mu basabiwe igifungo cy’agateganyo hari hashize iminsi umuryango wita ku burenganzira bwa muntu ugaragaje ko baburiwe irengero mu karere ka Rubavu mu gihe bari bagikorwaho iperereza ku bikorwa by’ubugambanyi, kugirira nabi ubutegetsi buriho no guhungabanya umudendezo wa leta bafatanyije na FDLR. Sylidio Sebuharara

Iby’ingenzi umukobwa aba akwiye kugira ibanga mu rukundo. Ubushakatsi bugaragaza ko hagati y’abakundana hagomba kubamo ibanga. Amakuru aru hagati yabo akabagumamo ntajyere hanze. Tugiye kurebera hamwe ibintu 5 umukobwa akwiye kugira ibanga ku mukunzi we. Imyitwarire  mibi Bamwe mu nshuti zawe bashobora kwibonera imwe mu myitwarire y’umukunzi wawe idahwitse kuko nta wutagira ikosa nawe wasanga ugira amakosa nk’uko nabo bayagira uko biri kose. Ariko kuba waramukunze iyo myitwarire ayifite, wenda ni wowe nzira yo kuyicikaho afite. Nutangira kujya uganiriza izo nshuti zawe ku myitwarire ye mibi, uzaba umubereye nk’umugambanyi kandi ntuzaba ukemuye ikibazo ahubwo uzaba uteje byinshi. Aho kumuteza isi ko adashobotse, mubere umuyoboro wo gushoboka bityo mukundane neza ahubwo muzahore munezerewe kandi ntazanigera yibagirwa ko hari aho wamukuye habi. Ibijyanye n’imibonano mpuzabitsina Mukobwa, ntuzigere na rimwe ubwira inshuti zawe ibijyanye n’imibonano mpuzabitsina wagiranye n’umugabo wawe, uko abikora cyangwa uko biba bimeze. Si byiza ndetse bishobora kugukururira ibibazo mu rukundo rwanyu kuko ubwiye izo nshuti zawe ko umukunzi wawe mu gukora imibonano abikora neza cyane bashobora guharanira kumugeraho ngo bamenye uko bimeze. Unababwiye ko abikora nabi, bashobora gutangira kumusebya. Tuza, menya ibyo kuganira n’ibyo kwibikira ibanga utigiriye nta wuzarikubikira. Amakosa ye Utazigera uganira n’inshuti zawe ngo uzibwire amakosa y’umukunzi wawe n’ubwo yaba ay’ahashize kuko sintekereza ko uwo mukunzi wawe yabyishimira abyumvise ahandi. Niba ushaka kubahisha umukunzi wawe, ugashaka ko yubahwa n’inshuti zawe, uzamwubahe wowe ubwawe unamwubahishe mu bandi umubikira ibanga, wirinda kuvuga amakosa ye utazahabwa urw’amenyo dore ko bavuga ngo ‘Amafuti y’umugabo ni bwo buryo bwe.’ Ubukene bwe Abagore benshi n’abakobwa bakunze gusangiza bagenzi babo aya makuru bakavuga ku mitungo y’abakunzi babo, ibintu bitari byiza na gato kuko bituma umukunzi wawe agawa bikomeye n’inshuti zawe, zigahora zimusuzugura kandi zimufata nk’udashoboye ntizibe zanatinya no kuvuga ko atagukwiye. Nyamara ni wowe uba uzi impamvu wamuhisemo mu bandi ukamukunda cyane ko urukundo atari amafaranga, mwayashakana kandi mugakundana rugakomera. Intonganya hagati yanyu Niba habayeho ikintu runaka utumvikanyeho n’umukunzi wawe, mushake mubikemure kuko ni urukundo rwanyu mwembi si urw’isi yose nta wundi wo kububakira umubano uzaturuka hanze. Mwikishyira ku ka rubanda si ngomba ko izo nshuti zanyu zose zimenya utubazo utwo ari two twose twabayeho mu rukundo rwanyu. Nk’uko twabivuze haruguru ibi bishobora gutuma inshuti zawe zitangira gutakariza icyizere umukunzi wawe ndetse zikanamusuzugura cyane ko ibyo uzazibwira zizumva ibyo zikabogamira ku ruhande rwawe gusa nyamara nta gihamya ko amakosa atari ayawe kuko nta wivuga amabi. Mu rukundo ni byiza ko inshuti zawe zimenya umuntu mukundana kuko bigaragaza ko umwishimiye nta pfunwe bigutera kumugira nk’umukunzi wawe. Ariko na none si byiza kwishyira ku karubanda no mu bidakwiye gushyirwa hanze. Mukobwa, itoze kwigirira ibanga unarigirire umukunzi wawe hanze mu nshuti zawe n’inshuti ze. Urukundo ni urwa babiri abandi ni inyunganizi, nubaho muri ubwo buzima bizagufasha kubaka urugo rwiza kandi rukomeye. Refe: Elcrema.com

Ubutumwa bwa Bikira Mariya i Kibeho bwagenewe Isi yose - Anathalie wabonekewe. Ubwo butumwa ni ubusaba abantu kubahiriza amategeko y’Imana no gukurikiza ibyo yababwiye yifashishije abo yabonekeye, kuko ari wo muti uzakiza Isi. Anathalie agira ati “Adusaba guhinduka, kureka ibikorwa bibi, kugira urukundo, kureka imico mibi. Adusaba guhora dusabirana kugira ngo dukizanye. Adusaba gusenga ubutitsa nta buryarya, gusabira kiliziya, abihaye Imana, ingo n’abategetsi kugira ngo bakore umurimo bashinzwe. Buri wese kugira ngo yirinde ikibi.” Akomeza agira ati “Adusaba guhinduka, tukagendera kure icyaha, tukihatira ubutungane. Adusaba Gusenga cyane, guhabwa amasakaramentu, tukagira n’ibikorwa by’urukundo, kandi tugakunda bose ntawe turobanuye, yatubwiye ko nitubukurikiza neza uko yabuduhaye, ari umuti uzakiza isi.” Ubundi i Kibeho Bikira Mariya yabonekeye benshi, ariko abo kiliziya Gatolika yemeje ni batatu ari bo Alphonsine Mumureke, Anathalie Mukamazimpaka, na Marie Claire Mukangango. Bose bigaga mu ishuri ryisumbuye ry’i Kibeho, ubu ryiswe GS Mère du Verbe, hashingiwe ku kuba Bikira Mariya yarabwiye abo yabonekeraga ko ari Nyina wa Jambo. Anathalie avuga ko Alphonsine Mumureke wari urangije amashuri abanza, akaba yarigaga mu mwaka wa mbere w’amashuri yisumbuye, ari we wabanje kubonekerwa. Hari ku itariki ya 28 Ugushyingo 1981, saa sita na 35 z’amanywa. Icyo gihe ngo bari ku meza, bariho bafungura. Icyo gihe ngo yamubwiye ko ari Nyina wa Jambo, amuha ubutumwa busaba abantu kugira Urukundo no gukomera mu kwemera. Ibyabaye kuri uyu mwana w’umukobwa wari ufite imyaka 16 ngo byabereye urujijo bagenzi be, ndetse na nyiri ukubonekerwa. Anathalie akomeza agira ati “Nimugoroba saa tatu n’igice tumaze gusenga tugiye kuryama, arongera aramubonekera. Nyuma yaho yakomeje kujya amwiyereka. Nk’abanyeshuri ntitwabyumvaga, ariko Bikira Mariya agakomeza kudukorera ibitangaza.” Yungamo ati “Ku itariki ya 12 Mutarama 1982, nanjye aranyiyereka, ampa ubutumwa bwo gusengera isi kuko imeze nabi. Ambwira ko ngomba kwibabaza no kwakira ububabare, ngahongerera nsabira abanyabyaha guhinduka.” Bikira Mariya yakomeje kujya abonekera aba bombi, bari aho bararaga (dortoir), akababwira ko isi imeze nabi cyane, ko igiye kurwa mu rwobo, ko bagomba gusenga cyane. Abonekera Anathalie ni na bwo babashije kumva neza icyo yashakaga kuvuga abwira Alphonsine ko ari Nyina wa Jambo, kuko we yamubwiye ko ari umubyeyi w’Imana. Anathalie ati “Yarambwiye ati ndi Umubyeyi w’Imana ukuvugisha ari byo navuze mbere ko ndi Nyina wa Jambo. Twahise tumenya ko ari Nyina wa Yezu watwiyeretse hano i Kibeho.” Akomeza agira ati “Abonekera Marie Claire Mukangango hari ku itariki ya 2 Weurwe 1982. Yaje afite ishapule y’ububabare, arayimwigisha, amusaba kuyitwigisha natwe, tukayivuga tuzirikana imibabaro ye kugira ngo dushobore guhonga icyaha n’ikibi gisubiza Yezu ku musaraba.” Anatalie na Marie Claire ababonekera bo bigaga mu mwaka wa kane w’amashuri yisumbuye, bari barangije Tronc Commun. Uko ari batatu yakomeje kujya ababonekera, bari muri dortoir ubu yagizwe chapelle y’amabonekerwa, hanyuma ngo ibitangaza n’urukundo yagiye agaragariza bagenzi babo biza gutuma bagera aho bumva neza ko Bikira Mariya ari we ubabonekera, no kubahinyura barabireka. Amabonekerwa mu ruhame yatangiye ku itariki ya 31 Gicurasi 1982 Anathalie agira ati “Tariki 31/5/1982, ubwo yatwiyerekaga ku mugaragaro hano hanze aho yari yatweretse, haje abantu baturutse hirya no hino. Mu kigo bo bari basigaye babyumva, kuko buri wese yamugaragarije urukundo, nta kwita ku idini arimo.” N’ubwo aterura ngo ahakane cyangwa avuge ko Bikira Mariya akimubonekera, Anathalie avuga uko ibonekerwa rigenda muri aya magambo “Aza aturuka aho izuba rirengera, haba ku manywa cyangwa nijoro, kandi nta kindi ubona. Aba ari mu rumuri. Inshuro nyinshi ukabona ahagaze mu zuba ariko ryo nturibone. N’iyo ari ku zuba ryinshi nko mu masaa munani ryo nturibona.” Mu gihe cy’ibonekerwa, ngo hari ubwo bibonaga bari mu murima w’indabo, munini, urimo indabo nziza, izirabye n’izumye, agasaba ababonekerwa kuzivomerera bifashishije amazi yabaga yabatumye we akayaha umugisha. Ati “Yatwerekaga indabo, ariko ntitwari tuzi ko ari abantu, hanyuma aza kubidusobanurira. Indabo nziza zivuga abantu bafite urukundo, izirabye zivuga abantu badakomeye mu kwemera, bahindagurika mu mibereho yabo, naho izumye zivuga abantu babi b’abagomeramana bakora ibyaha byinshi no kutubahiriza amategeko y’Imana, ariko akadusaba kubasengera kugira ngo bahinduke.” Yungamo ati “Yadusabaga kuzuhira, tukayayora n’urushyi tukuhira. Twe twabaga tugenda mu ndabo, ariko we ntabwo aba agenda, aba asa n’unyerera. Ibonekerwa ryarangiye hari abatubwiraga ngo mwageze aho twari turi mudusukaho amazi menshi, byashakaga kuvuga iki? Tukababwira ngo ntabwo twari tubizi, twebwe twagendaga mu murima w’indabo, ntabwo tuzi igisobanuro, ariko ubwo mwari muyakeneye!” Mu ibonekera kandi, ngo hari igihe Bikira Mariya yazaga yishimye, ubundi akaza ababaye. Anathalie ati “Ku itariki ya 15/8/1982 yaje ababaye cyane, ku buryo icyo gihe yatwiyeretse arira, atwereka ukuntu isi imeze nabi, ukuntu abantu bari kwicana ndetse no mu gihugu cy’u Rwanda.” Isoko ya Bikira Mariya i Kibeho itanga amazi y’umugisha Anathalie avuga ko mu ibonekerwa bajyaga basaba Bikira Mariya amazi y’umugisha, akavuga ko azayabaha, hanyuma ariko akabasaba kwizanira ayo aha umugisha hanyuma bakayuhizaho indabo ze. Yaje kuyatanga akoresheje Kiliziya ari na yo yatunganyije isoko iri mu kabande kari hepfo y’aho amabonekerwa yaberaga. Ni yo bita Isoko ya Bikira Mariya. Anathalie ati “Bamaze kwemera ibonekerwa ry’i Kibeho muri Kiliziya Gatolika, batunganyije neza isoko, kuri 14/8/2011 isoko bayiha umugisha mu buryo bwa burundu. Ni ukuvuga ko amazi yaho ahora afite umugisha. Uravoma ukagenda n’ubwo wayahesha umugisha mu misa nta kibazo. N’iyo nta musaserudoti uravoma ukagenda kuko bayihaye umugisha wa burundu.” Batatu yabonekeye yanabategetse uko bazabaho Anathalie ati “Yabwiye Alphonsine ati wowe uziha Imana, ujye usabira Kiliziya. Ubu aba mu Butaliyani mu kigo cy’abihaye Imana. Abwira Marie Claire ati wowe uzubaka urugo. Ndifuza ko uba urugero rw’ingo kandi ugahora usabira ingo kugira ngo zirangwe n’urukundo no gusenga, no gukunda abana babo.” Yungamo ati “Ambwira kuguma hano, ansaba gukomeza gusabira isi kuko igiye kugwa mu rwobo. Ansaba kwibabaza, kwihana, kwigomwa, kandi nkakira ububabare ngahongerera, nsabira abanyabyaha guhinduka.” Yasabye kuzubakirwa Chepelle ebyiri Muri iki gihe Diyosezi ya Gikongoro iri gushaka uko yakwagura Ingoro ya Bikira Mariya, i Kibeho, kugira ngo abaje kuhasengera babe bari ahubakiye neza. Anathalie avuga ko ibyo Bikira Mariya yasabye kuhubakirwa ari chapelle ebyiri ari zo iy’ububabare burindwi yamaze kuhubakwa, ikaba yarahawe umugisha tariki 31 Gicurasi 2003. Ati “Ku bw’iyi chapelle, Bikira Mariya adusaba kuzirikana imibabaro yaduhaye kuko idufasha kugendera kure ikibi n’icyaha gisubiza Yezu ku Musaraba kandi tukaronka ingabire zidufasha kwakira imibabaro yacu, tugahongerera, kandi tukirinda kubabaza abandi.” Yungamo ati “Chapelle ya kabiri ni iy’Iyegeranya ry’abatatanye. Yo ni nini, ari na yo itegerejwe. Igihe nikigera na yo izubakwa.” Amabonekerwa yabaye mu gihe cy’imyaka umunani. Ubwa nyuma Bikira Mariya yabonekeye Alphonsine tariki 28/11/1989, amubwira ko abantu bagomba gukomeza gukurikiza ubutumwa yabahaye, ko atari ubw’i Kibeho gusa cyangwa mu Rwanda, ahubwo ko ari ubutumwa bw’isi yose. Umunyamakuru @ JoyeuseC

Kwegerezwa SACCO byabakijije itike ya 3.000Frw. Mukandori Felecite w’imyaka 65 utuye mu Kagali ka Rugese, avuga ko atigeze yagira konti kubera nta banki yari imwegereye kuko byamusabaga itike y’ibihumbi bitatu ngo agere aho banki yari imwegereye. Yagize ati “Ubundi kuko hari kure, wasangaga tuyibikira mu nzu. Hari umunsi se batibaga abantu aho bayabitse mu mazu! Ubu ngubu iyo mbikije bimfasha kizigamira, kuko iyo ubitse mu rugo uyakoresha nabi ugasesagura. Ibi bintu ni byiza cyane kuba baratwegereje banki.” Baravuga Emmanuel utuye akagali ka Rwikubo avuga ko yarinze ageza imyaka 50 atazi banki, ariko nyuma y’uko SACCO ibegereye mu 2013, yitabiriye kubitsa no kuguza akabasha kwiteza imbere. Ati “Twari twarahombye byinshi! Ubu ndabitsa nkaguriza. Maze kugira inka nakuye munguzanyo ya SACCO. Ni ingirakamaro. Ubu n’umukecuru n’umusaza n’umwana barabitsa kuko habegereye. Ubundi mbere ntawajyagayo hari kure.” Umucungamutungo wa SACCO ya Rurenge Mugabo Michel, avuga ko babanje gukorera ahubatse ibiro by’umurenge wa Rurenge ariko baza gufata icyemezo cyo kubaka ibiro byabo mu cyaro hagati aho abaturage babageraho byoroshye. Avuga ko byatumye umubare w’abanyamuryango wabo wikuba hafi gatatu, kuko bavuye ku 2076 bagtangira kuhakorera mu 2013m, ubu bakaba bageze ku 5.783. Ati “Biragaragara ko icyemezo twafashe cyo kuza hano mu cyaro hagati ugereranije n’imiterere y’umurenge wacu cyatugiriye akamaro. Ubu turabona abanyamuryango b’ingeri zose, Abakecuru ubu nabo baraza kandi mbere ntabahageraga, abagore nabo n’uko. Ubundi twari dufite abagabo gusa kuko nibo babashaga gukora urwo rugendo rurerure.” Utugali twa Rwikubo, Rugese n’Akagarama, mu Murenge wa Rurenge dusa n’uturi ku ruhande ahantu mu cyaro, nta kigo cy’imari cyangwa banki byigeze biba hafi yabo kubera imiterere yaho.

Joyce uwamahoro. Joyce uwamahoro. Joyce uwamahoro ni umunyarwandakazi ndetse akaba yikorera ibijyanye n'imideli akaba ariwe washinze joyce fashion designs iherereye i Kigali mu isoko rya Nyarugenge . yashinze joyce fashion designs muri 2018. Umwuga. Joyce uwamahoro yatangije uruganda rwe muri 2018 aho bitari byoroshye kuko atari afite igishoro gihagije gusa yagiye amanyekana binyuze ku mbuga nkoranyambaga bituma atangira kugenda abona abikiriya batandukanye hirya no hino bimwe mu bikorwa bye harimo; Guma mu Rugo Collection,Nyampinga dedicated Collection, ingenzi collection. akaba akora iyi mideli yabagabo ndetse nabagore afite intego yo kugirango u Rwanda rwihaze mu bijyanye ni isoko ry'imyenda ndetse bibashe no kugera ku rwego mpuzamahanga .

rusaba ko urubanza RCA 0334/13/TGI/NGOMA rusubirishwamo ku mpamvu z’akarengane. [9] Perezida w’Urukiko rw’Ikirenga, mu cyemezo cyo ku wa 07/02/2018, yemeje ko ikirego gisubirishamo ku mpamvu z’akarengane urubanza RCA0334/13/TGI/NGOMA cyandikwa mu bitabo by’Urukiko kugirango ruzongere ruburanishwe. Ikirego cyaranditswe, gihabwa RS/INJUST/RC 00002/2018/SC. [10] Me Intwazayamugabo Armand uburanira Kagitare Dancille yatanze inzitizi yo kutakira ikirego, avuga ko Uwimana Marine adafite ububasha bwo kurega, ashingiye ku mpamvu zikurikira: a. kuba umwirondoro we ushidikanywaho, kuko hari aho ku izina rye yongeraho Mukamana, kandi akaba yarahinduye amazina ya Mwumvaneza Justin akamwita Mparirwa, mu gihe “passeport” ye ndetse n'icyemezo cyo gushyingirwa bigaragaza ko ari Mwumvaneza Justin; b. kuba atagaragaza isano afitanye n’ishyamba aburana, n’iyo afitanye na Mwumvaneza Justin yagakwiye kuba akomoraho inyungu n’ububasha byo kurega; c. kuba uwitwa Munyana Amina watangije izi manza zose avuga ko yahereye ku butumwa yahawe na Uwimana Marine bwo ku wa 27/10/2010, nabwo bwatanzwe nyuma y’uko urubanza rw’ubutane rubaye itegeko, akaba yaragombaga gukurikirana no gucunga umutungo wa Uwimana Marine n’umugabo we ungana na are 8,8956, ariko akaba yarahise aregera hegitari 3,6; d. kuba hari ugushidikanya ku muburanyi Me Niyibizi Diogene ahagarariye, kuko “Assignation” yagaragaje avuga ko yamenyeshejwe itujujwe, ndetse akaba ataramusinyiye nk’umuhagarariye; nyamara Umuhesha w’inkiko akaba yarayishyizeho umukono ku wa 05/02/2018 iki kirego kitaratangwa kuko cyatanzwe ku wa 08/02/2018. [11] Me Niyibizi Diogène uhagarariye Uwimana Marine yasubije kuri iyo nzitizi avuga ko: a. imyirondoro y’uwo ahagarariye igaragara neza muri “system”, kandi ko isano afitanye n’ikiburanwa ari umugabo we Mwumvaneza Justin, ufite akabyiniriro mu Rwanda ka Mparirwa nk’uko bigaragazwa n’inyandiko yo ku wa 11/08/2010, aho umutangabuhamya yemeje ko ubutaka bwari bwarahawe Mparirwa, Kagitare nawe akabyemera ndetse akabisinyira; b. urubanza rwo muri Amerika rukomokaho izo manza zose, rwatanze ubutane hagati ya Uwimana Marine na Mwumvaneza Justin, rwemeje ko mu gihe hazagaragara undi mutungo wahishwe n’umwe mu baburanyi, ubifiteho uburenganzira azabiregera; c. inzitizi itanzwe bwa mbere mu Rukiko rw’Ikirenga, ikaba idakwiye kwakirwa. [12] Iburanisha ry’urubanza ryashyizwe ku wa 09/10/2019, ribera mu ruhame, Kagitare Dancille yitabye aburanirwa na Me Intwazayamugabo Armand, naho Uwimana Marine aburanirwa na Me Niyibizi Diogene. Mbere y’uko iburanisha ry’urubanza ryinjira mu mizi, Me Intwazayamugabo Armand yamenyesheje Urukiko ko iby’inzitizi bishingiye ku myirondoro y’uwatanze ikirego abiretse, ko nyuma yo kubona ibyangombwa byatanzwe na Uwimana Marine yasanze nta mpamvu ihari yo gukomeza kubitsimbararaho. Yavuze ariko ko agikomeje inzitizi yo kuba Uwimana Marine adafite ububasha bwo kurega, Urukiko rumenyesha ababuranyi ko iyi nzitizi idashobora kwakirwa kuko imanza z’akarengane ziba zaraciwe burundu, bene izi nzitizi zikaba zidashobora kugarukwaho, keretse akarengane gashingiye kuri iyo nzitizi. [13] Iburanisha ry’urubanza ryakomeje mu mizi, rirapfundikirwa, ababuranyi bamenyeshwa ko urubanza ruzasomwa ku wa 25/10/2019. Mu mwiherero warwo, Urukiko rwasanze mbere y’uko urubanza rucibwa burundu, hari ibigomba kubanza gukorwa byarufasha kwemeza nyiri shyamba riburanwa, birimo gukora iperereza aho ikiburanwa kiri hakabazwa abatangabuhamya, no kumva abakozi b’Ikigo gishinzwe imicungire n’imikoreshereze y’ubutaka mu Rwanda. [14] Iperereza ryakozwe ku wa 15/01/2020, iburanisha ry’urubanza risubukurwa ku wa 04/02/2020, ababuranyi bose bahari, hitabye kandi Mukunzi Emmanuel, umukozi mu Kigo gishinzwe imicungire n’imikoreshereze y’ubutaka mu Rwanda. Ababuranyi bamenyeshejwe ko urubanza ruzasomwa ku wa 21/02/2020. [15] Ibibazo by’ingenzi ababuranyi bagiyeho impaka, ari nabyo byasuzumwe muri uru rubanza, ni ukumenya niba nyuma y’urubanza rw’ubutane, Uwimana Marine ashobora gukurikirana umutungo avuga ko yari asangiye na Mwumvaneza Justin ariko ukaba utaravuzwe muri urwo rubanza rw’ubutane, kugira ngo bawugabane. Bagiye impaka kandi ku kibazo cyo kumenya nyiri shyamba riburanwa, Kagitare Dancille akavuga ko ari irye, agashyigikirwa na Mwumvaneza Justin, mu gihe Uwimana Marine

Burera: Ubuyobozi bwahigiye kuzubaka “Dortoire” yo muri E.S. Kirambo yakongotse. Mu mpera z’umwaka wa 2012 nibwo iyo “Dortoire” yararagamo abanyeshuri b’abahungu 194 yibasiwe n’inkongi y’umuriro irashya irakongoka, ihiramo ibikoresho byose by’abanyeshuri bakoreraga ibizamini muri icyo kigo. Kuva icyo gihe ubuyobozi bw’ikigo cy’amashuri cya E.S.Kirambo bwasabye ubufasha hirya no hino kuko nta bushobozi bari bafite bwo kubaka iyo dortoire, dore ko ibyangijwe n’iyo nkongi bibarirwa muri miliyoni 50 z’amafaranga y’u Rwanda. Ubuyobozi bw’akarere ka Burera bwatangaje ko buzafasha icyo kigo kuburyo umwaka w’imihigo 2013-2014 uzarangira iyo “dortoire” yararangiye kubakwa. Hari ikizere ko iyo “dortoire” izubakwa ikarangira kuko Ikigo cy’Igihugu gishinzwe Uburezi mu Rwanda (REB) cyabahaye [E.S.Kirambo] inkunga ya miliyoni 40 z’amafaranga y’ u Rwanda; nk’uko Serugendo Victor, umuyobozi w’icyo kigo, abitangaza. Uyu muyobozi avuga ko muri icyo gihe iyo “Dortoire” itari yubakwa abanyeshuri bayiraragamo babashyize mu yindi “dortoire” maze bararana na bagenzi babo. Ikindi ni uko tariki ya 22/09/2013 iki kigo cyongeye kwibasirwa n’ibiza aho imvura nyinshi ivanze n’umuyaga yaguye maze igasakambura ibyumba by’amashuri bigera ku 10 ndetse isakambura inzu y’isomero (Biblioteque), “dortoire” y’abakobwa ndetse n’inzu y’ikoranabuhanga rya mudasobwa (Lab). Ibi byatumye zimwe muri mudasobwa, zari ziri muri “Lab” ahasakambutse, zangirika; nk’uko ubuyobozi bw’icyo kigo bubihamya. Norbert Niyizurugero

Kenya: Perezida Kagame yashimye uko ihererekanya ry’ubutegetsi ryagenze. Ubwo butumwa bugira buti "Byari iby’agaciro kwifatanya n’Abanya-Kenya ndetse n’abandi bayobozi, mu muhango wo kurahira ndetse n’ihererekanyabubasha kwa Perezida mushya, William Ruto na Perezida asimbuye Uhuru Kenyatta. Ndashima abayobozi bombi n’abaturage ba Kenya kuba uyu muhango wabaye mu mahoro ndetse n’ubufatanye bwahazaza". Umukuru w’Igihugu yabitangaje ku mugoroba wo kuri uyu wa Kabiri tariki 13 Nzeri 2022, nyuma y’uwo muhango. Uyu muhango witabiriwe n’Abakuru b’ibihugu batandukanye barimo Perezida w’u Rwanda, Paul Kagame, Yoweli Kaguta Museveni wa Uganda, Evariste Ndayishimiye w’u Burundi, Felix Tshisekedi wa DRC, Dennis Sassou Nguesso wa Congo Brazaville na Samia Suluhu Hassan wa Tanzania. Mu bandi banyacyubahiro bawitabiriye kandi harimo Lazarus Chakwera uyobora Malawi, Emmerson Mnangagwa wa Zimbabwe, Salva Kiir Mayardit wa Sudani y’Epfo, Perezida wa Somalia Hassan Sheikh Mohamud, Perezida wa Djibouti, Ismaïl Omar Guelleh, Julius Maada Biao wa Sierra Leonne, Minisitiri w’Intebe wa Ethiopia Abiy Ahmed na Perezida wa Komisiyo ya Afurika yunze Ubumwe, Mousaa Faki Mahammat. Umunyamakuru @ Umukazana11

Twigire ku mateka y’ahahise!Riderman yasabye abanyarwanda kwirinda icyabasubiza inyuma. Mu Gihe u Rwanda n’Isi yose muri rusange binjiye mu gihe cyo kwibuka Jenoside yakorewe abatutsi muri Mata 1994 umuraperi Gatsinzi Emery wamenyekanye nka Riderman yasabye abanyarwanda kwigira ku mateka mabi y’ahahise kugira ngo birinde icyabasubiza inyuma.Mu kiganiro Riderman n’Igihe yavuze ko Abanyarwanda bakwiye guhora iteka bigira ku hahise kugira ngo hatazagira ikibasubiza mu mwijima w’amateka mabi yabagejeje kuri Jenoside.Ati “Twigire ku hahise hacu habi, twirinda icyadusubiza mu mwijima. Mu gihe nk’iki cyo kwibuka abacu, buri wese abe hafi ya mugenzi we, amuhumurize kugira ngo adaheranwa n’agahinda.”Yakomeje avuga ko kimwe mu bikwiye gushyirwa imbere ari ukwiyubaka no gushyira hamwe hakirindwa icyo ari cyo cyose cyahembera urwango n’ivangura.Ati “Twibuke twiyubaka, dukundana, dushyira hamwe, twirinda ibidutanya. Muri iki gihe kandi twirinde imvugo z’urwango, imvugo zikomeretsa n’imvugo zipfobya Jenoside yakorewe Abatutsi.”Kuri uyu wa 7 Mata U Rwanda rwatangiye igihe cy’minsi ijana cyo kwibuka Jenoside yakorewe Abatutsi ku nshuro ya 29, insanganyamatsiko y’uyu mwaka ni ‘Kwibuka Twiyubaka’.

Police FC itsinze Le Messager yo mu Burundi mu mukino wa gicuti. Ni umukino wabereye kuri Kigali Pelé Stadium guhera saa cyenda, mu rwego rwo gukomeza kwitegura imikino yo kwishyura ya shampiyona y’icyiciro cya mbere, izatangira tariki 12 Mutarama. Usibye abakinnyi bari mu ikipe y’igihugu y’u Burundi barimo Abedi na Samuel, abandi bose bari bahari ku ruhande rwa Police FC. Ni umukino watangiranye n’imvura itari nke yaguye mu mujyi wa Kigali, gusa ntiyigeze ikoma mu nkokora umukino muri rusange. Ku munota wa 4 gusa w’igice cya mbere, ku burangare bwa ba myugariro ba Police FC, Bigirimana Zouhailli yabaciye mu rihumye maze afungura amazamu. Police yabaye nk’ikanguka ikomeza gusatira Le Messager de Ngozi, ariko igorwa no gushyira umupira mu rushundura. Ku munota wa 30 ikipe ya Police FC yabonye penaliti ku ikosa ryari rikorewe savio Nshuti, maze yinjizwa neza na Ismaila Moro. Mu minota y’inyongera y’igice cya mbere, ikipe ya Police FC yatsinze igitego cya 2 ku mupira w’umuterekano watewe neza na Muhadjir Hakizimana, maze uboneza mu izamu bajya kuruhuka ari ibitego 2 kuri 1. Igice cya kabiri cyatangiranye impinduka cyane ku ikipe ya Police, maze abakinnyi batari bakinnye barimo na Rutahizamu baherutse kugura muri Musanze FC, Peter Agblevor bahabwa umwanya. Ikipe ya Police yakomeje kotsa igitutu Le Messager de Ngozi maze ku mupira wari uzamukanywe na Peter awuhindura imbere y’izamu, maze usanga myugariro wa Le Messager de Ngozi Hakizimana Issa ahagaze nabi awukoraho ashaka gukiza izamu, birangira awishyiriye mu izamu rye igitego cya 3 kiba kirinjiye. Ikipe ya Le Messager yakoze impinduka zitandukanye mu rwego rwo kongera imbaraga mu gice gisatira, ariko ntacyo byahinduye kuko Police FC wabonaga ikina ituje. Ikipe ya Police FC yaje kongera kubona igitego cya 4 cyatsinzwe na Rutahizamu Peter Agblevor, wacenze abugarira ba Le Messager maze aboneza umupira mu rushundura afungura konte y’ibitego muri Police FC. Police FC irimo kwitegura ikipe ya Sunrise bazakina ubwo imikino yo kwishyura izaba itangiye tariki ya 12 Mutarama, umukino uzabera i Nyagatare. Umunyamakuru @amonb_official

Qatar Airways yizeye ko RwandAir izayifasha kuziba ibyuho muri Afurika. Mu kiganiro cy’ihuriro Qatar Economic Forum cyabaye kuri uyu wa 15 Gicurasi 2024, Meer yatangaje ibi abishingiye ku masezerano sosiyete ayoboye yagiranye na RwandAir, haba mu guhererekanya abagenzi (code sharing). Meer yasobanuye ko mu gihe Qatar Airways ishaka kwagurira ibikorwa byayo mu karere ka Afurika yo hagati, yabonye umufatanyabikorwa mwiza yakwifashisha ari RwandAir. Ubwo ni bwo impande zombi zatekereje ku guhererekanya abagenzi. Uyu muyobozi yatangaje ko Qatar Airways iri mu myiteguro ya nyuma yo gushora imari muri sosiyete ikorera mu karere ka Afurika y’amajyepfo, izuzuza ibikorwa bya RwandAir, hagamijwe gukomeza kuziba ibyuho muri iyi serivisi. Ati “RwandAir izadufasha kugeza abantu mu bindi bice bya Afurika, tubageze hirya no hino ku Isi. Turi mu myiteguro ya nyuma yo gushora muri sosiyete yo muri Afurika y’amajyepfo, izuzuza ibikorwa bya RwandAir nka sosiyete ihuza uburengerazuba, uburasirazuba n’amajyaruguru ya Afurika.” Umuyobozi Mukuru wa RwandAir, Yvonne Makolo, yagaragaje ko kugeza ubu, iyi sosiyete ibyaza umusaruro isoko rya Afurika ringana n’abantu miliyari 1,4 ku gipimo cya 2%. Yemeje ko hari imbogamizi ariko hakaba n’amahirwe akwiye kubyazwa umusaruro, ibikorwa by’iyi sosiyete byakwaguka. Makolo yagize ati “Afurika ni isoko ry’abantu miliyari 1,4. Ariko dutwara abagenzi 2% muri rusange. Yego hari imbogamizi nyinshi nk’ikiguzi cy’ibikorwa, ikibazo cy’ibikorwaremezo, ikibazo cy’ikirere n’ubumenyi, ariko hari n’amahirwe yo kubyaza umusaruro muri Afurika no ku rwego mpuzamahanga.” Makolo yatangaje ko hashingiwe ku bufatanye bw’izi sosiyete zombi, RwandAir ibasha kugeza abagenzi mu mijyi irenga 70, yiyongera ku yindi igera kuri 20 ibagezamo hashingiwe ku bufatanye igirana n’izindi sosiyete. Yagize ati “RwandAir iri kwibanda ku guhuza Afurika n’ahasigaye ku Isi. Mu bufatanye na Qatar Airways, tujya i Doha gatandatu mu cyumweru, duhana abagenzi, aho tubanyuza mu nzira zirenga 70. Birashimishije ko kigo gito gifite indege 14 gikoresha inzira zigera kuri 90.” Makolo yatangaje ko RwandAir ifite intego yo kubyaza umusaruro isoko ryo gutwara abantu n’ibintu kuri uyu mugabane ku gipimo kigera kuri 20%, kandi ngo bizagerwaho binyuze mu bufatanye n’izindi sosiyete mpuzamahanga. Umuyobozi Mukuru wa Qatar Airways, Badr Al-Meer, yatangaje ko RwandAir izafasha sosiyete yabo kuziba ibyuho muri Afurika

Inzozi zitangaje za Habyarimana wiyigishije gukina ‘Skating’, akaba asigaye ari umutoza (Amafoto+Video). Nyuma yo kubona uko ukinwa mu gihe yari afite imyaka icyenda, yiyemeje kwiyigisha kuwukina ubwe, aza no kubimenya ku buryo amaze imyaka 26 awukina, ubu akaba na we awigisha abandi, akaba yishimira ko inzozi ze zabaye impamo. Uwo mugabo ufite umuryango ugizwe n’umugore n’abana babiri, ubu bose skating ni wo mukino bakina kandi bakunda kurusha indi. Aganira na Kigali Today, imusanze aho yari arimo akinira uwo mukino muri ‘Car Free Zone’ mu Mujyi wa Kigali, Habyarimana yavuze ko gutangira byamugoye. Ati “Natangiranye ‘skateboard’, gusa mu gihe cyanjye byari bigoye, cyane ko nta muntu wo kunyigisha nabonaga ndetse nta n’uwo nigeze mbona, televiziyo ni yo yari umwarimu wanjye. Nakoze n’imbaraga nyinshi, ubu nkaba nishimira ko nabigezeho”. Habyarimana ubu yabaye umwarimu w’uwo mukino, akaba yarashinze ihuriro ry’abo yigisha, ubu ririmo abana 200 ndetse n’abakuru 80. Bahurira kuri Sitade Amahoro cyangwa kuri Sitade ya Kigali i Nyamirambo, icyakora ngo hari n’abandi babishaka. Ati “Nkomeje kwakira ubusabe bw’abandi bifuza kudusanga, uyu mukino ni mwiza cyane ku buzima, cyane cyane ku mugongo n’ibirenge”. Kuva muri Gashyantare 2018, Habyarimana uwo mukino awukinana n’umugore we bafitanye abana babiri, umwe ufite imyaka itandatu (6) n’undi ufite imyaka ibiri (2), ubu umugore we na we ngo akaba yaramaze kuba umutoza. Ati “Umugore wanjye na we yamaze kuba umutoza. Iyo nagiye gutoza ab’i Gasabo, na we musiga kuri Sitade ya Kigali ngo abe atoza itsinda ry’i Nyarugenge kandi tubikora neza”. Mu bintu byashimishije Habyarimana ngo ni mu gihe cy’ubukwe bwe, aho skating ngo yakinwe cyane, ariko kandi ngo hari n’ibindi. Ati “Abanyamakuru bo kuri France 24 baje mu birori by’ubukwe bwanjye baratangara cyane, bafashe videwo yarebwe n’abantu benshi kuko ubu igeze ku bayirebye ibihumbi 12”. Ikindi cyamushimishije cyane ngo ni impano yagenewe na Nyakubahwa Perezida wa Repubulika, Paul Kagame. Ati “Muri icyo gihe numvaga narihebye kuko ntari nzi aho nzakura inkweto zabugenewe zo gukinana uwo mukino, gusa nagize ntya numva Minisiteri ya Siporo irampamagaye. Nabonye bampa imiguru 80 y’inkweto z’umukino wa skating, bambwira ko zoherejwe n’Umukuru w’Igihugu, mwifurije kuramba”. Habyarimana ngo yizera ko n’abandi bafite ubushobozi bateza umukino wa skating imbere ukagera ku yindi ntera, ukamenyekana cyane muri siporo y’u Rwanda. Kanda HANOurebe andi mafoto ya Habyarimana n’umuryango we bakina skating Amafoto&Video: Plaisir Muzogeye Umunyamakuru @ MunyantoreC

Tujyane i ’TRAPPIST-1’ mu Isanzure, ahabarizwa imibumbe irindwi irimo ifite ibimenyetso by’ubuzima. Ubu ako Karere gafatwa nka hamwe mu hantu h’ingenzi mu Isanzure abantu bashobora guhanga amaso mu bushakashatsi burimbanyije bwo gushaka ahashoboka hose ibinyabuzima bishobora gutura. Hizerwa ko uko abantu bazagira amahitamo menshi yo gutura ahandi hatari ku Isi, bizabafasha kurokoka ibyago byaba ku Isi. Mu gihe hagikorwa ubushakashatsi bwimbitse hagenzurwa niba hari indi mibumbe itari Isi iba mu Karere kabarizwamo igaragiye Izuba (Solar system), yaba yarigeze guturwaho n’ibinyabuzima ku buryo byashingirwaho hatangwa icyizere cy’uko byazongera kuyituraho mu myaka izaza, inyigo zikomeje kwerekana n’imibumbe igaragiye inyenyeri ifite ibyo ihuza n’Isi. Abashakashatsi bateguye ibikoresho byabo batera imboni ahashoboka hose mu Isanzure, hashobora kuba hafite ubutaka bubonekaho urutare, hafite ikirere kibamo ‘Oxygen’, hakaba n’amazi cyangwa kimwe muri byo. Hejuru y’ibyo abashakashatsi banareba ku myaka ishize habayeho inyenyeri imurikira imibumbe basanzeho ibyo bisabwa, kuko uko iba imaze imyaka myinshi cyane ibayeho bitanga amahirwe yo kuba ikirere cy’iyo mibumbe cyaba ari cyiza ku binyabuzima, kuko haba hatekerezwa ko ibinyabutabire bihumanya byaba byaragishizemo. Icyizere cyo gutura ku yindi mibumbe Imibumbe irindwi igaragiye TRAPPIST-1 yose ifite ubutaka bubonekaho urutare, ndetse imwe muri yo ijya kungana n’Isi indi ikajya kungana na Mars. TRAPPIST-1 imaze imyaka miliyari 7.6 ibayeho, ikaba iruta Izuba rimurikira Isi imyaka milyari 3 yose. Uko kuba iyo nyenyeri imaze imyaka myinshi ibayeho, abashakashatsi bashimangira ko ari andi mahirwe yo kuba ikirere cy’iyo mibumbe iyigaragiye gishobora kuba cyiza ku binyabuzima, kuko yaba itacyohereza muri icyo kirere imirasire yagihumanya. Kuri iyo ngingo ariko hasigara hibazwa niba ikirere cy’iyo mibumbe cyaba kitaramaze kwangirika. Mu gihe ubushyuhe bwinshi bwakomeje kuba inzitizi ku kuba imibumbe yo mu Isanzure itaturwa, TRAPPIST-1 irakonja bigatuma n’imibumbe iyigaragiye itagira ubushyuhe buhanitse. Abashakashatsi bagaragaza ko abantu batazi uko ubuzima bwatangiye n’aho bwahereye bityo ko bishoboka cyane kuba hari indi mibumbe itari Isi yaturwa. Icyakora bemeza ko abantu bagwa mu mutego wo kumva ko ikintu cyose Isi ifite kitagaragara ku yindi mibumbe ubwo bivuze ko ari icy’ingenzi cyane. Nyamara ngo ibyo ni ukwibeshya cyane kuko abantu ntibazi icy’ingenzi, ahubwo icyo bamenyereye ni cyo bita ko ari icy’ingenzi cyane. Kugera ku mibumbe igaragiye TRAPPIST-1 byatwara imyaka 200 Nubwo amakuru make amaze kumenyekana ku mibumbe igaragiye TRAPPIST-1 yishimirwa kuko atanga icyizere cy’uko imwe muri yo ishobora guturwaho, kuyigeraho nabyo ni irindi hurizo rikomeye. Iyo mibumbe iri mu Isanzure rya kure cyane ku buryo abashakashatsi batekereza ko kuhagera ugendeye ku muvuduko nk’uw’urumuri byatwara imyaka irenga 40. Kugeza ubu nta koranabuhanga riraboneka rishobora kohereza icyogajuru kuri uwo muvuduko wa metero 299,792,458 mu isegonda. Gusa hari umushinga wa Breakthrough Starshot wo kohereza icyogajuru cyihuta cyane, kizaba kigendera ku muvuduko ungana na 20% by’uw’urumuri. Ubwo icyo abaye ari cyo gikoreshejwe, kugera ku mibumbe igaragiye TRAPPIST-1 byatwara imyaka 200. Icyogajuru cy’Abanyamerika cyiswe New Horizons cyihuta cyane cyoherejwe ku Mubumbe wa Pluto mu 2015, cyagenderaga ku muvuduko wa kilometero 13.72 mu isegonda. Icyo kiyambajwe mu rugendo rwerekeza ku mibumbe igaragiye TRAPPIST-1, cyagerayo nyuma y’imyaka 889,057. Itandukaniro rikomeye hagati y’iyo mibumbe n’Isi, ni uko bitewe n’uburyo yegereye inyenyeri iyimurikira, urumuri ruhora rugera ku gice kimwe, ikindi kigahoramo umwijima w’iteka. Itatu mu mibumbe irindwi igaragiye TRAPPIST-1 yavumbuwe mu 2016 n’ikoranabuhanga ry’Abanyaburayi ryitwa “Transiting Planets and Planetesimals Small Telescope”, ari naryo ryashyizwe mu mpine bashaka izina ry’inyenyeri iyimurikira. Mu 2017 Abanyamerika babonye indi ine, bemeza ko ari ryo huriro rya mbere ry’imibumbe irindwi ijya kungana n’Isi izenguruka inyenyeri imwe rivumbuwe.

Miss Aurore Kayibanda yasezeranye mu mategeko. Umuhango wo gusezerana mu mategeko wabaye ku gicamunsi cyo ku itariki 22 Gashyantare 2024. Umwe mu bitabiriye uyu muhango wahaye IGIHE amakuru ni Bad Rama, yagize ati “Ni ibirori by’icyamamare byitabiriwe n’ibyamamare. Gusaba no gukwa no gusezerana imbere y’Imana bizabera mu Rwanda muri uyu mwaka wa 2024”. Mu bitabiriye ubu bukwe harimo Itsinda rya Charly & Nina, Cedru utunganya amashusho, Lionel ukina Basketball, Bad Rama, Ernesto Ugeziwe n’abandi. Charly & Nina, Bad Rama, Ernesto, Cedru, Lionel ni bamwe mu bitabiriye umuhango wo gusezerana wa Aurore Mutesi Kayibanda na Jacques Gatera wabereye muri Leta ya Arizona Nyuma yo gusezerana, biyemeje gukorera indi mihango mu Rwanda Miss Aurore Kayibanda yasezeranye mu mategeko Aurore Kayibanda yabaye Nyampinga w'u Rwanda mu 2012 Aurore Kayibanda na Jacques Gatera basezeranye mu mategeko

Perezida Kagame yaganirije Intumwa za Havard ku iterambere ry’u Rwanda. Kuri uyu wa Kane, Perezida wa Repubulika Paul Kagame yakiriye itsinda ryaturutse mu Ishuri ry’Ubucuruzi rya Kaminuza ya Havard ndetse n’abayobozi n’abarimu bayobowe na Prof. Andy Zelleke.  Iryo tsinda riri mu Rwanda muri gahunda mpuzamahanga yo kwigira ku kibuga (Field Global Immersion/FGI).  Ni amasomo ahuza abanyeshuri biga mu mwaka wa mbere n’Imiryango Mpuzamahanga y’abafatanyabikorwa, aho bahabwa amahirwe yo kwifashisha amasomo biga mu gukemura imbogamizi z’ubuzima bw’ubucuruzi.  Ibiganiro bagiranye na Perezida Kagame byibanze ku rugendo rw’imyaka 30 rw’iterambere ry’u Rwanda, ku masomo ajyanye n’ubuyobozi ndetse n’ingamba zifashishwa mu iterambere.  Perezida Kagame yavuze ko nyuma ya Jenoside yakorewe Abatutsi nta wakekaga ko u Rwanda ruzongere kuzuka. Yagize ati “Nta muntu watekerezaga ko u Rwanda ruzongera kuzamuka. Nta buryo bwo gukora ibintu bwazanywe buturutse hanze ngo tubuhabwe bwo gukurikiza. Twarabwiremeye dushingiye ku byo twari dufite.” Yavuze ko igishimishije ari uko ibyo bikorwa byatanze umusaruro ku buryo uyu munsi igihugu kiri ku murongo, kiri gutera imbere ndetse hari icyizere ntakuka cy’iterambere ry’igihugu mu bihe biri imbere. Ati: “Ku bw’amahirwe biri gutanga umusaruro, turabibona. Gusa nta na rimwe uzabona buri kintu uko ucyifuza. Haracyari ibibazo bishingiye ku mateka ariko byose birushwa imbaraga n’ibyo twubatse.” Perezida Kagame kandi yavuze ko Umuryango Nyarwanda wanyuze muri byinshi bibi ku buryo bukomeye, ariko  yishimira ko wabikuyemo isomo n’imbaraga zatumye wongera kwiyubaka.

RAB iritegura gukoresha udukoko twitwa ‘inshuti z’abahinzi’ mu kurwanya nkongwa. Ni udukoko bivugwa ko dusanzwe tuboneka hirya no hino mu gihugu, tuzajya dutera amagi aho nkongwa yateye, bikica amagi ya nkongwa. Muri utwo dukoko kandi harimo n’utuzajya turya nkongwa idasanzwe. Ni gahunda yatangijwe ku wa mbere tariki 28 Ugushyingo 2022, hagamijwe kugabanya ikoreshwa ry’imiti yo mu nganda yajyaga igira ingaruka ku bindi binyabuzima, harimo inzuki, ndetse n’utwo dukoko ubundi tugira akamaro mu kurwanya nkongwa idasanzwe. Umuyobozi wa Porogaramu yo kurwanya indwara n’ibyonnyi muri RAB, Dr Hategekimana Athanase, waganiriye na ‘RBA’ dukesha iyi nkuru, yasobanuye uko utwo dukoko dukora. Yagize ati “Utwo dukoko, ‘Inshuti z’abahinzi’ ni ibinyabuzima bisanzwe, binifashishwa mu bindi bihugu birimo Tanzania, Kenya, tugafasha nkongwa idasanzwe igaragara mu bigori. Rero uko dukora, iyo nkongwa imaze gutera amagi, utwo dukoko dushobora kugenda tugatera amagi yatwo mu ya nkongwa, icyo gihe ntabwo haba hakivutse nkongwa, ahubwo havuka za nshuti z’abahinzi”. Ati “Ikindi kandi n’iyo kadateye amagi mu ya nkongwa, gashobora gutera amagi ku runyo rwa nkongwa, icyo gihe nabwo, urwo runyo rugapfa, hakazamuka inshuti y’abahinzi”. Dr Hategekimana yavuze ko utwo dukoko bidasaba kujya kudukura kure, kuko ngo ni uboneka mu mirima y’abahinzi n’ubusanzwe, uretse ko batatubonesha amaso kuko batabyitagaho, ndetse avuga ko uko abahinzi batera imiti myinshi mu mirima utwo dukoko natwo tugenda tugabanuka. Kugeza ubu, nk’uko Dr Hategekimana yabisobanuye, icyo bagiye guheraho muri iyo gahunda, ni ukumenyekanisha utwo dukoko mu bahinzi, nyuma bakadushyira aho tugomba kororokera ari twinshi, hakazakurikiraho gutangira kudukoresha. Ni udukoko tuje ari igisubizo ku bahinzi, kuko iyo nkongwa idasanzwe yageze mu Rwanda mu 2017, hashyirwaho gahunda zitandukanye zo guhangana nayo, harimo no kuzitoragura mu murima zirimo, ariko icyo cyari ikintu kigoye cyane ku bahinzi, cyane cyane abafite imirima minini. Umunyamakuru @ umureremedia

“tin number “ibitse kwa Perezida wa koperative akaba ari we wiruka muri byose, “signature”, “cachet” byose biri iwe nta biro bafite bishobora kuba bituma bagira amakimbirane akomeye cyane. Kuko twabonye ko Sena ari urwego rwubashywe kuko tutari tuzi y’uko izwi cyane mu cyaro ariko hari abantu baherukaga kubonana hashize nk’imyaka itanu bakumva ko Sena izaza bakaza n’amaguru bakaza bakababwira ibibazo byose bakabitura aho tukabigeza ku Karere katabizi. Ubu rero nkumva aho ngaho tuzahashyira ingufu. Hanyuma hari ikintu bagiye bavuga cya “concept” ya koperative ntabwo nabigarukaho ariko ni yo mpamvu nyine hakenerwa amahugurwa. Iteka ijambo amahugurwa iyo uvuze koperative rigomba kugaruka kubera ko hari benshi bibwira ngo ni “home grown solutions” ntabwo koperative ari inyarwanda yadutse mu 1949, igihe cy’amabuye y’agaciro n’amakawa n’icyayi noneho nyuma wenda igenda ijya muri “concept” y’Ikinyarwanda, umuntu yavuga koperative akumva azi icyo ari cyo. Ariko mu by’ukuri usanga abantu benshi batazi ibyo ari byo ziriya z’inzego, biriya by’uko bavuga “union”, ihuriro, bakavuga “fédération”, bakavuga “confédération” ndaje mbigarukeho mu kanya. Noneho iyo murebye amakoperative amateka yayo buriya hari umwaka tutavuze cyane hari umwaka wa 2006, 2007,2008 buriya 2006, 2007, 2008 ni ho habaye mu Rwanda icyitwa “green revolution”, “green revolution” n’iyo bahuje no kwiyongera kw’ibihingwa ari bwo ibishanga byatanzwe, abantu batangira guhinga ibigori n’umuceri. Byari bishya, kuko ndibuka y’uko aho nakoraga twari dushinzwe kujya guhugura abaturage no kubakangurira guhinga ibigori. Ariko barabihingaga ninjoro bakarara babirandura. Ibyo byarabaye cyane kuko nyuma bamaze kubasobanurira yuko ibigori bigurwa na PAM, ibigori barabihinga rwose bakora n’inganda ariko tugahura na cya kibazo na none cy’uko koperative iyo urebye uko igenda ikura, uko igenda yiyubaka, iyo imaze gukura cyane ni bwo usanga hari ba rusahuriramunduru baba bashaka nko kuyirya, bigahura rero na bwa bushobozi buke bw’abanyamuryango kuko iyo bavuze ngo inama y’ubuyobozi ya koperative, abantu bagira ngo ni “board” ya MTN cyangwa ya “Ministère” cyangwa “company”, ni abaturage, ni ba bandi bahinga. Iyo bavuze inteko rusange ni ba badamu birirwa mu mirima, noneho iyo baje kabiri nk’uko Perezida wa Komisiyo yabibabwiye “en fait” nta makuru bamenya, koperative isigara ari iya Perezida na Visi Perezida wenda na “Trésorier” hanyuma hakaba ikibazo. Ngaruka rero ku kibazo cy’imikoraire y’inzego ndumva ari na cyo tuzanatindaho cyane kubera ko kugira inzego nyinshi, inzego zirahari ariko iyo uzisuzumye ntabwo zikorana. Buriya RICEM ijyaho yasimbuye “Centre Iwacu Kabusunzu” kugira ngo ijye ihugura ku buryo butitsa, mu buryo buhoraho abanyamuryango ba koperative, bagira ngo izabe “cooperative college”. Rwose buriya “mission” yayo irasobanutse, n’ibintu byose birasobanutse ariko kuva yajyaho nta na rimwe yigeze ikora. Ubu ngubu ejobundi ni bwo twahuye bavuga y’uko bakoze “business plan” ariko ugasanga batazi uko bazakorana na RCA, batazi ko bazakorana na ruriya rugaga. Ruriya rugaga narwo rufite amateka yihariye kuko rusa nk’aho rwagiyeho ari nk’itekinika bavuga ngo habaho “coopérative de base”, hakaba “union”, hakaba “fédération”, hakabaho “confédération”. Ngira ngo ababonanye n’uriya mudamu mwabonye rwose biri mu gicuku kandi “confédération” ni nkayo rugaga ruhuza amakoperative yose y’igihugu ni ukuvuga ab’ibigori, ab’umuceri, ab’amapikipiki ariko we usanga yibereye muri “mining”, mu mabuye y’agaciro. Ngasanga rero ko wenda turaza kubigeraho, nituza kugera kuri wa mwanzuro, tuzasaba inzego zibishinzwe kumenya gukorana, kuko “en fait” burya hari ihame ryo ku Isi rivuga ko koperative zigomba gukora muri “coopération”, guhuza na “solidarité” ugasanga rero ibyo iyo bitagezweho n’inzego zikorana, kuko wabonaga nko mu mubonano na Minisitiri, abakozi ba Minisiteri batari bazi na RICEM batari bazi n’urwo rugaga, ngira ngo urugaga twararubonye ubu bakorera Kabusunzu ahahoze Kabusunzu ariko ubona rwose inshingano batazumva. Nkumva muri aka kanya naba ndekeye aho Nyakubahwa Perezida. Murakoze. Perezida wa Sena, Dr. IYAMUREMYE Augustin

Huye: Utazahinga umurima afite mu gishanga azawamburwa. “Icyumweru tuzatangira kuwa mbere (tariki 28/10/2013 ndlr) kizabe icyo guhinga mu bishanga no mu mibande, utazahinga umurima ahafite, tuzawumwambura tuwutange”; nk’uko Kayiranga Muzuka Eugene yabitangarije Abanyamaraba. Yakomeje avuga ko bidakwiye ko haboneka imirima idahinze kandi hari abicwa n’inzara. Bitewe n’izuba ryacanye muri iyi minsi, ibishanga akaba ari byo bibonekamo amazi rero, ngo birakwiye ko abahafite imirima bayihinga yose. Ubwo yibutsaga Abanyamaraba ko bakwiye gushoka ibishanga bakabihinga, hari mu gikorwa cyo kwizihiza umunsi w’umugore wo mu Cyaro Akarere ka Huye kijihirije ahitwa i Shanga ho mu Murenge wa Maraba. Kwizihiza uyu munsi byanahuriranye no gutangiza igikoni cy’umudugudu, aho ababyeyi bahurira bakungurana ibitekerezo ku mitegurire y’indyo yuzuye, bahereye ku bihingwa biyezereza. Marie Claire Joyeuse

Tezeta Abraham. Tezeta Abraham (yavutse 15 Gashyantare 1985) numunyamideli wumutaliyani ukomoka muri Etiyopiya. Ubuzima bwa Biografiya. Abrahamu yavukiye i Djibouti kubabyeyi ba Etiyopiya. Yimukiye hamwe n'umuryango we mu Butaliyani afite imyaka itanu. Aburahamu yarwanije umwirondoro we akiri muto, akenshi akaba ari we mukobwa wenyine wumwirabura mwishuri rye. Mu 2002, yatsindiye irushanwa rya "Miss Italy Africa" ryamufashe ku isi yimyambarire. Nkumunyamideli, yakoraga mubirango Fendi, Gianfranco Ferre, Replay, Moschino, na Jean Paul Gaultier, nabandi. Abrahamu yakiriye impamyabumenyi ye nk'umujyanama mu bukerarugendo. Yagiye muri Miss Italy mu 2010. Abraham yashimishijwe nisi ya sinema maze atangira kwitabira amafilime afite imyaka 18, akenshi ahabwa inshingano. Mu isuzuma yabwiwe ko ari mwiza cyane, byaramutangaje. Muri 2012, Abraham yagize uruhare ruto muri film "A Flat for Three" . Ukwezi kumwe nyuma yo kugenzurwa numuyobozi Ivan Cotroneo muri 2015, Abraham yahawe umwanya "mubiganiro bya TV È arrivata la felicità" . Kuva mu 2015, yakoranye na Cotroneo kuri firime nyinshi na serivise. Muri 2017, Abraham yakinnye umunyeshuri wa kaminuza ashishikajwe nubuzima bwa Lord Byron na Mary Shelley, mubutaliyani muri film ngufi "L'ultima rima" . Yakinnye umubyeyi muri firime ngufi ya 2018 "La festa più bellissima" . Muri 2019, Abraham yafashije gutangiza iserukiramuco rya Filime rya MiWorld. Aburahamu afite umuhungu. Yamaganaga ivanguramoko mu Butaliyani, avuga ko abirabura baba ku nkengero za sosiyete ari umuco w’Abagatolika. Abrahamu kandi ateza imbere ingendo nkinzira yo gufungura ibitekerezo mumico mishya. Ubu atuye i Roma .

Elimeleki umugabo wa Nawomi yari afite mwene wabo witwaga Bowazi. Yari umukungu kandi abantu baramwemeraga. Nuko Umumowabukazi Ruti abwira Nawomi ati: “Reka njye kwihumbira amahundo y'ingano mu murima w'umugiraneza uri bubinyemerere.” Nawomi aramusubiza ati: “Mwana wanjye, ngaho genda.” Nuko Ruti ajya guhumba ingano aho abakozi bamaze gusarura. Iby'amahirwe, isambu yahumbagamo yari iya Bowazi mwene wabo wa Elimeleki. Hashize umwanya, Bowazi aza aturutse i Betelehemu asuhuza abasaruraga ati: “Nimuhorane Imana.” Na bo baramusubiza bati: “Nawe niguhe umugisha.” Bowazi abaza uwari uyoboye abasaruzi ati: “Uriya mugore ni uwa nde?” Na we aramusubiza ati: “Ni wa Mumowabukazi wazanye na Nawomi avuye i Mowabu. Yansabye uruhushya rwo kwihumbira amahundo yagiye asigara hagati y'imiba. Yahereye mu gitondo ahumba, ubu ni bwo acyugama izuba .” Bowazi amaze gusuhuza Ruti, aramubwira ati: “Umva ntukagire indi sambu ujya guhumbamo atari iyanjye, ujye uguma aho abaja banjye basarura. Ujye witegereza neza umurima abakozi basaruramo, maze uhumbe aho abaja bamaze gukora. Nihanangirije abakozi banjye ngo be kugukubaganya. Kandi nugira inyota uzajye ujya aho ibibindi bavomeyemo amazi biri, maze unywe.” Nuko Ruti yikubita imbere ya Bowazi, aramubwira ati: “Ni iki gitumye unyitaho ukangirira neza, kandi ndi umunyamahangakazi?” Bowazi aramusubiza ati: “Bantekerereje ibyo wagiriye nyokobukwe byose kuva umugabo wawe yapfa. Namenye ko wasize so na nyoko uva mu gihugu cyanyu kavukire, maze wiyemeza kubana n'abantu utigeze umenya. Uhoraho akwiture ibyo wakoze byose. Koko rero Uhoraho wisunze, ari we Mana y'Abisiraheli, aguhundagazeho imigisha yose.” Ruti asubiza Bowazi ati: “Mubyeyi, ungiriye neza kuko umaze umubabaro, kandi ukambwiza ineza nubwo ndahwanye n'umwe wo mu baja bawe.” Igihe cyo gufungura kigeze, Bowazi abwira Ruti ati: “Ngwino nawe ufungure. Fata igisate cy'umugati ukoze mu isupu.” Ruti yicara iruhande rw'abasaruzi, maze Bowazi amuha ku mpeke zikaranze, ararya arahaga ndetse arasigaza. Hanyuma Ruti arahaguruka asubira guhumba. Bowazi abwira abakozi be ati: “Mumureke ahumbe no hagati y'imiba y'ingano, ntihagire umukoma imbere . Ahubwo amahundo amwe mujye muyasohorora mu miba muyasige inyuma, ayihumbire. Muramenye ntihagire umutonganya.” Nuko Ruti ahumba mu kwa Bowazi ageza nimugoroba. Ahuye ingano yahumbye zivamo nk'ibiro icumi. Arazikorera azitahana mu mujyi, nyirabukwe arazibona, maze Ruti amuha na bya byokurya byari byasigaye. Nawomi abaza Ruti ati: “Uyu munsi wahumbye mu kwa nde? Wakoze hehe? Imana ihe umugisha uwo muntu wakugiriye neza.” Ruti abwira nyirabukwe ati: “Uyu munsi nahumbye mu murima w'umugabo witwa Bowazi.” Nawomi abwira umukazana we ati: “Uwo mugabo aragahirwa n'Uhoraho udahwema kugirira neza ba nyakwigendera, ndetse natwe abakiriho.” Nawomi yungamo ati: “Erega uwo mugabo Bowazi dufitanye isano ya bugufi ! Ni umwe mu bagomba kutwitaho.” Umumowabukazi Ruti abwira nyirabukwe ati: “Ndetse yambwiye kugumana n'abakozi be kugira ngo njye nihumbira aho bamaze gusarura, kugeza ubwo isarura rizaba rirangiye.” Nawomi abwira Ruti umukazana we ati: “Mwana wanjye, ni byiza kujyana n'abaja ba Bowazi ugahumba aho basarura, kuko uramutse ugiye mu murima w'undi yakugirira nabi.” Ruti agumana n'abaja ba Bowazi akajya ahumba aho bakoraga, kugeza ubwo barangije gusarura ingano zitwa bushoki n'izitwa nkungu. Ruti akomeza kubana na nyirabukwe.

wa Disi Didace, yavuze ko havanwamo iyo mibiri hari uwari Komanda wa Polisi muri ako gace, Karangwa Theoneste, ariko akavuga ko mu gihe cyo gutumiza abatangabuhamya, Urukiko rw’Ibanze rwa Busasamana rwanze kumutumiza ngo atange amakuru kuri iyo mibiri. Mu rukiko, Gitifu yavuze ko mu musarane havuyemo umubiri w’umuntu umwe gusa Icyo gihe urukiko rwanzuye ko ruzigirayo kureba niba koko hari umubiri umwe, rugezeyo koko rusanga aho imibiri yari yarabitswe (ku biro by’umurenge wa Kibirizi), hari umubiri umwe gusa. Ibi byatumye Urukiko rw’Ibanze rwa Busasamana rwanzura ko Musabuwera Madeleine n’umuhungu we Kayihura Cassien ari abere ndetse baranafungurwa, ariko abagize umuryango wa Disi Didace bajuririra Urukiko Rwisumbuye rwa Huye. Icyo gihe hibazwaga aho indi mibiri y’abantu batatu yajyanwe, ariko biba urujijo, bituma inzego zitangira kubikurikirana. Abagize uyu muryango kandi batabaje inzego zitandukanye basaba ko barenganurwa bagahabwa ubutabera, ndetse Disi Dieudoné, umwe mu bagize umuryango wa Disi Didace, yanditse ubutumwa kuri Twitter, agaragaza iki kibazo, ndetse anasaba inzego zinyuranye harimo na Perezida wa Repubulika Paul Kagame ko uyu muryango warenganurwa, ukabona imibiri y’ababo bakabasha kubashyingura mu cyubahiro. @PaulKagame @RIB_Rw @BusingyeJohns@RwandaLocalGov @RwandaRemembers @NyanzaDistrict @KibiriziS Your Excellency @PaulKagame, aka ni agace gato k'ijambo Gitifu wa @Kibirizisector yavuze umwaka ushize wa 2018 ubwo twasangaga imibiri y'abacu bazize genocide yakorewe abatutsi pic.twitter.com/Ba2004OU6s — DISI DIEUDONNE (@DieudonneDisi) October 28, 2019 Uko imibiri yaje kugarurwa Tariki ya 21 Ugushyingo 2019, itsinda ry’abakozi b’Urwego rw’Igihugu rw’Ubugenzacyaha (RIB), ryagiye gukurikirana iki kibazo ku Murenge wa Kibirizi, maze mu nyandiko ryakoze Kigali Today ifitiye kopi, ryemeza ko ryahasanze amashitingi abiri y’umweru, imwe irimo “imibiri y’abantu bashobora kuba bane”, naho indi irimo imyenda myinshi itandukanye irimo iy’abana n’iy’abantu bakuru. Bukeye bwaho tariki ya 22 Ugushyingo 2019, Umunyamabanga Nshingwabikorwa w’Umurenge wa Kibirizi, Jean Baptiste Habineza yahise afungwa, akurikiranyweho ibyaha byo kuzimanganya ibimenyetso no gutanga ubuhamya bw’ibinyoma mu rubanza rwa Jenoside yakorewe Abatutsi. Nyuma y’igihe gito, uyu muyobozi yaje gufungurwa bivugwa ko yatanze ingwate ndetse n’abantu bamwishingira, ndetse icyo gihe ahindurirwa umurenge yayoboraga ajya kuyobora uwa Mukingo, ubu akaba ageze mu wa Busoro. Nyuma yo kongera kuboneka kw’iyo mibiri, mu rubanza rw’ubujurire rwaburanishijwe n’Urukiko Rwisumbuye rwa Huye, mu kwezi kwa Gicurasi 2020, urukiko rwategetse ko Musabuwera Madeleine n’umuhungu we Cassien Kayihura bahamwa n’icyaha cya Jenoside, rubahanisha igifungo cya burundu. Ku bijyanye no kunyereza imibiri no gutanga ubuhamya butari bwo kuri iyo mibiri bikekwa ko byakozwe n’Umunyamabanga Nshingwabikorwa Habineza Jean Baptiste, icyo gihe ubushinjacyaha bwavuze ko bwari bukiri mu iperereza, bikavugwa ko hari hagitegerejwe urubanza kuri icyo kibazo. Kayisire Devotha, umwe mu bagize umuryango wa Disi Didace, icyo gihe yavugaga ko bahangayikishijwe no kuba hari hashize imyaka irenge ibiri imibiri y’ababo (abavandimwe be) ibonetse, ariko bakaba batari babasha kuyishyingura mu cyubahiro. Ikindi aba bagize umuryango wa Disi bibazaga kandi bakibaza n’ubu, ni uburyo umuyobozi wayoboye ibikorwa byo gushakisha imibiri y’ababo, agahindukira akayitangaho amakuru atari yo mu rukiko ku byo bo (abagize umuryango wa Disi) bita inyungu ze bwite, ndetse bakanakeka ko hatanzwe

MINISANTE yongeye gukingira kanseri y’inkondo y’umura n’itangwa ry’ikinini cy’inzoka. Iyi gahunda yatangijwe na Dr Agnes Binagwaho, Minisitiri w’ubuzima w’u Rwanda mu muhango wabereye kuri sitade y’akarere ka Nyanza yitabiriwe n’abana, ababyeyi n’abakozi b’ibitaro n’ibigo nderabuzima hamwe n’abashyitsi banyuranye bafite aho bahuriye na servisi y’ubuzima. Dr Agnes Binagwaho yasobanuye ko urukingo rwa Kanseri y’inkondo y’umura ruzahabwa abana b’abakobwa bafite kuva ku myaka 11 kugeza kuri 12 bigakorwa mu rwego rwo kurengera ubuzima bwabo bw’ejo hazaza. Ababyeyi bafite abana bari muri iki kigero basabwe na Minisitiri w’ubuzima mu Rwanda kutavutsa abana babo izi nkingo zose. Yongeye kwibutsa ko ikinini cy’inzoka gihabwa abana bose bafite umwaka kugeza ku myaka 16 y’amavuko kugira ngo bakurane ubuzima buzira umuze. Nk’uko Dr Agnes Binagwaho yakomeje abivuga si ubwa mbere iri kingira rikorewe ku butaka bw’u Rwanda ngo ahubwo ni igikorwa gihora gikorwa ku bana ndetse n’ababyeyi babo muri gahunda yo kugabanya imfu ziterwa no kuba izo nkingo zitatanzwe mu buryo bwa nyabwo. Bamwe mu bana bahawe izo nkingo bishimiye ko Leta y’u Rwanda yitaye ku buzima bwiza bwabo ngo kuko kubaha izo nkingo ni uburyo bwo kubategurira ejo hazaza habo heza. Ababyeyi bari baje muri uyu muhango wo guhesha abana babo izi nkingo bishimiye ko bazibonera ubuntu ngo hagize ucikanwa nazo byaba ari uburangare bukabije ndetse bikagira n’ingaruka ku buzima bw’igihugu cyose muri rusange. Musabyimana Donatille, umubyeyi akaba n’umujyanama w’ubuzima ku kigo nderabuzima cya Hanika mu karere ka Nyanza, ashimangira ko ubusanzwe ziriya nkingo zihenda ariko ngo kuba Leta y’u Rwanda izitangira ubuntu kuri buri mwana wese nta vangura ni ikimenyetso cyerekana ko abaturage bayo ibitayeho ku buryo bungana kandi bugaragara. Iyi gahunda yo gutangiza ikingira rya kanseri y’inkondo y’umura, itangwa ry’ikinini cy’inzoka no kurwanya indwara zose ziterwa n’umwanda yahereye kuva tariki 24-26 Nzeri 2013 ikaba izakorerwa mu gihugu cyose cy’u Rwanda. Jean Pierre Twizeyeyezu

b. Amasezerano y’Ubufatanye na Kaminuza y’u Rwanda Amasezerano hagati y’Urwego rw’Umuvunyi na Kaminuza y’u Rwanda yo ku itariki 18 Nzeri 2019 azibanda ku bikorwa by’ubukangurambaga, kwigisha, guhugura, gukomeza amashyirahamwe yo gukumira ruswa n’akarengane akorera muri Kaminuza ndetse no gushyiraho cyber café zizajya zitanga ubufasha mu by’Ubutabera. Izi cyber cafés zizakoreshwa n’abanyeshuri biga mu ishuri ry’Amategeko ku buryo bizarushaho gufasha umuturage ushaka kugeza ikibazo cye ku Rwego rw’Umuvunyi atiriwe ajya ku biro byarwo i Kigali. c. Amasezerano y’Ubufatanye na APNAC –RWANDA Ku itariki ya 22 Nyakanga 2019, Urwego rw’Umuvunyi rwagiranye amasezerano y’Ubufatanye n’Ihuriro Nyafurika ry’Abagize Inteko Ishinga Amategeko Rishinzwe Kurwanya Ruswa APNAC –RWANDA. Aya amasezerano yari agamije gukomeza gushyira imbaraga mu gukumira no kurwanya ruswa. Muri aya masezerano hateganyijwe ubufatanye mu gusura no kwigisha abaturage ku ruhare rwabo mu gukumira no kurwanya ruswa no kumenyekanisha amategeko agenderwaho mu gukumira no guhana ruswa. 7.2. UBUFATANYE N’INZEGO ZO MU BINDI BIHUGU Abitabiriye ibiganiro bigamije kurwanya ruswa mu bihugu bya Afurika, byahuje Abayobozi batandukanye bashinzwe kurwanya ruswa

Amakipe ane agiye kuganura ‘I&M Bank (Rwanda) Plc. Inter-Club Tennis Tournament’. Iri rushanwa rizitabirwa na Nyarutarama Tennis Club, Cercle Sportifs de Kigali, Ecology Kicukiro Tennis Club na Kigali Combined. Uhagarariye abategura iri rushanwa, Haba Charles yatangaje ko bifuje kuritegura mu rwego rwo kongera ihangana mu makipe. Yagize ati “Ni ubwa mbere habayeho irushanwa aho amakipe ahura kuko buri kipe yakinaga iryo ku giti cyayo. Twifuzaga gukuza imigenderanire n’ibikorwa bitandukanye muri aya makipe. Duteganya ko rizakura ibyiciro bikiyongera ndetse rikaba ngarukamwaka.” Abijuru Christian, Umuyobozi ushinzwe Ishami ry’Abacuruzi Bato muri I&M Bank (Rwanda) Plc. yateye inkunga iri rushanwa avuga ko ari amahirwe meza yo kumenyekanisha serivisi zabo. Ati “Twifuje gutera inkunga iri rushanwa kuko dushyigikira ko abantu bakora siporo bakagira ubuzima bwiza bityo bakabona uko bagera ku iterambere. Ikindi ni amahirwe yo kugaragaza serivisi zacu ku baryitabiriye.” Yakomeje agira ati “Muri iyi minsi turi mu bukangurambaga bwa ryoshya iwawe aho turi gufasha abantu kubona ibikoresho byo mu rugo bitandukanye bamara amezi atandatu batishyura inyungu. Hari kandi ubumaze igihe bwa agiserera aho uza tukaguha imodoka y’aba iyo ku giti cyawe cyangwa iyo mu bucuruzi.” Iri rushanwa rizakinwa mu byiciro birindwi bitandukanye aho mu bagabo n’abagore hazakinwa umwe kuri umwe, abakina ari babiri, abavanze (abagabo n’abagore), ababigize umwuga n’abakuze. Rizakinirwa ku bibuga nka Cercle Sportifs de Kigali, Ikibuga cya IPRC Kigali, Nyarutarama Tennis Club n’icya La Palisse Nyamata kizakinirwaho iya nyuma. Umuyobozi ushinzwe Ishami ry’Abacuruzi Bato muri I&M Bank, Abijuru Christian, yavuze ko iri rushanwa ari amahirwe meza yo kumenyekanisha serivisi zabo Haba Charles uhagarariye abategura iri rushanwa yatangaje ko ryateguwe mu rwego rwo kongera ihangana mu makipe Benshi bajya kwihera ijisho imikino ya ‘I&M Bank (Rwanda) Plc. Inter-Club Tennis Tournament' Irushanwa ryateguwe na I&M Bank (Rwanda) Plc Irushanwa ryatangiye tariki ya 19 Irushanwa rizajya ribera ku bibuga nka Cercle Sportifs de Kigali I&M Bank (Rwanda) Plc. izaboneraho kumenyekanisha ibikorwa byayo Amakipe menshi yo mu Mujyi wa Kigali azaryitabira Perezida w'Ishyirahamwe Nyarwanda ry'Umukino wa Tennis, Karenzi Théoneste Abarimo Umuyobozi Mukuru wa I&M Bank Rwanda PLC, Benjamin Mutimura na Perezida w'Ishyirahamwe Nyarwanda ry'Umukino wa Tennis, Karenzi Théoneste bareba imikino ya mbere Umuyobozi Mukuru wa I&M Bank Rwanda PLC, Benjamin Mutimura atangiza iri rushanwa ku mugaragaro

Ngororero: NRD yahagaritswe gucukura amabuye y’agaciro. Umuyobozi w’akarere, Ruboneza Gedeon, avuga ko bahagaritse NRD kuko ibyo bagiye bavugana n’ubuyobozi bwayo birimo kubungabunga amashyamba no kutangiza imigezi batabishyize mu bikorwa. Nyuma haje gufatwa icyemezo cyo guhagarika ubucukuzi bw’iyo sosiyete igihe gito kugira ngo habanze gusanwa ibyangiritse ariko igakomeza gucukura rwihishwa. Nyuma yo gusiba imiyoboro ijyana amazi mu bisimu by’iyo sisoyete ari nayo amanukana isuri n’itaka ikarunda mu migezi, abacukuzi bakomeje gukora cyane cyane mu masaha ya mu gitondo na nijoro bitwaje ko NRD ifite ahandi ikorera muri uwo murenge. Ibyo barabikoraga amabuye avuye muri Gishwati akitirirwa ko yacukuwe mu yindi misozi iyo sosiyete ikoreramo; nk’uko ubuyobozi bw’umurenge wa Muhanda bubitangaza. Ubuyobozi bw’akarere kandi buvuga ko butaramenya igihe buzakomorera iyo sosiyete kuko igaragaza intege nke mu kubahiriza amabwiriza agenga ubucukuzi. Amasosiyete acukura amabuye y’agaciro asabwa kubungabunga ibidukikije no kwita ku buzima bw’abakozi bahabwa ibikoresho bigezweho ndetse bakanashyirwa mu bwishingizi. Ernest Kalinganire

JYA UFATA IMYANZURO MYIZA KANDI UHITEMO IBYO USHYIRA MU MWANYA WA MBERE. 1. Twakora iki ngo tumarane igihe na Yehova? TWISHIMIRA kumarana igihe n’abantu dukunda. Umugabo n’umugore bakundana, bishimira kumara igihe bari kumwe. Abakiri bato na bo, bishimira kuba hamwe n’inshuti zabo. Nanone, twese twishimira kumarana igihe n’abavandimwe na bashiki bacu. Ariko ikiruta byose, twishimira kumarana igihe n’Imana yacu. Ibyo tubikora mu gihe dusenga, dusoma Bibiliya, dutekereza ku mugambi w’Imana no ku mico yayo myiza cyane. Icyo gihe tumarana na Yehova kitugirira akamaro cyane.Zab 139:17. 2. Ni ibihe bintu bishobora kudutwara igihe? 2 Nubwo twishimira gusenga Yehova no gusoma Ijambo rye, si ko buri gihe bitworohera. Duhora duhuze, ku buryo kubona igihe cyo gukora ibintu byatuma tuba inshuti za Yehova, bishobora kutugora. Akazi, kwita ku muryango n’ibindi bintu tuba dusabwa gukora, bishobora kudutwara igihe ku buryo twumva ko nta mwanya dufite wo gusenga, kwiyigisha no gutekereza ku byo dusoma. 3. Ni ikihe kintu kindi gishobora kudutwara igihe? 3 Hari ikindi kintu gishobora kudutwara igihe. Tutabaye maso, hari igihe dushobora kumara igihe mu bikorwa ubusanzwe bitari bibi, ariko bigatuma tutabona umwanya wo gukora ibintu bituma tuba inshuti za Yehova. Reka dufate urugero rw’imyidagaduro. Twese tujya dukenera igihe cyo gukora ibindi bintu bidushimisha bituma twumva turuhutse.  Nubwo imyidagaduro duhitamo yaba ari myiza, hari igihe ishobora kudutwara igihe kinini, ku buryo tutabona umwanya uhagije wo gukora ibintu by’umwuka. Ubwo rero, ntitukemere ko imyidagaduro idutwara igihe kinini.Imig 25:27; 1 Tim 4:8. 4. Ni iki turi bwige muri iki gice? 4 Muri iki gice, tugiye kureba impamvu tugomba kumenya ibikwiriye kuza mu mwanya wa mbere. Nanone turi burebe icyo twakora kugira ngo tumarane igihe na Yehova n’uko byatugirira akamaro. JYA UFATA IMYANZURO MYIZA KANDI UHITEMO IBYO USHYIRA MU MWANYA WA MBERE 5. Kumvira inama iri mu Befeso 5:15-17, byafasha bite umuntu ukiri muto guhitamo neza ibyo azakora mu buzima bwe? 5 Jya uhitamo neza icyo uzakora mu buzima bwawe. Akenshi abakiri bato bahangayikishwa n’icyo bakora kugira ngo bagire ubuzima bwiza. Hari igihe abarimu babo n’abagize imiryango yabo batari Abahamya, babahatira kwiga kaminuza, kugira ngo bazabone akazi keza. Nyamara kwiga ayo mashuri menshi byazabatwara igihe kinini. Icyakora, ababyeyi n’inshuti zabo zo mu itorero, bashobora kubagira inama yo gukorera Yehova. None se, ni iki cyafasha abakiri bato bakunda Yehova, gufata umwanzuro mwiza? Gusoma amagambo ari mu Befeso 5:15-17 no kuyatekerezaho, byabafasha. (Hasome.) Mu gihe umuntu ukiri muto amaze kuyasoma ashobora kwibaza ati: “‘Ibyo Yehova ashaka’ ni ibihe? Ni uwuhe mwanzuro nafata ukamushimisha? Ni uwuhe mwanzuro uzatuma nkoresha neza igihe cyange?” Jya wibuka ko iyi ‘minsi ari mibi,’ kandi ko iyi si iyobowe na Satani iri hafi kurimbuka. Ubwo rero, dukwiriye gukoresha neza ubuzima bwacu, kugira ngo dushimishe Yehova. 6. Mariya yakoze iki, kandi se kuki yahisemo neza? 6 Jya uhitamo neza ibyo ushyira mu mwanya wa mbere. Kugira ngo dukoreshe neza igihe cyacu, tuba tugomba guhitamo hagati y’ibintu bibiri. Hari igihe ibyo bintu byombi biba atari bibi. Ibyo tubisobanukirwa neza, iyo

Umukandida wa RPF yabwiye ab’i Bugesera impamvu yagiye kuhatura. Chairman wa FPR Inkotanyi akaba n’Umukandida-Perezida, Paul Kagame, yageze kuri Site ya Kindama aho abaturage baje kumva imigabo n’imigambi bye. Chairman w’Umuryango FPR Inkotanyi akaba n’Umukandida-Perezida, Paul Kagame, yavuze ko impamvu yagiye gutura mu Bugesera yagiraga ngo yerekane ko mu Rwanda hose, nta hantu ho gucira abantu ngo bajye kugwayo. Ati “Icyatumye ntura mu Bugesera ngaturana namwe, byari ugusubiza ikintu numvise kuva cyera gituruka hano mu Rwanda no mu baturanyi. Kuko aha mu Bugesera mu mateka yavuzwe, uko hari hateye, bahaciraga abantu. Ntabwo hari ahantu ho kuba, hari abantu bari bagenewe kuba mu Bugesera ngo bicwe na Tsetse.” Kagame yavuze ko yatuye muri aka gace, agamije guhinyuza abari barahagize aho kurimburira abantu. Ati “Rero, njye naravuze ngo hariya hantu hagombaga kurimbura abantu, reka ngende mpajye nk’ikimenyetso cyo kubihakana, cyo kubihakanya, cyo kubirwanya.” Kandida-Perezida Paul Kagame, yavuze ko Politiki ya FPR Inkotanyi, ishingiye ku kubaka Abanyarwanda bashoboye, kandi bumva ko bafite ubushobozi nk’ubw’abandi bo hirya no hino ku isi aho ari ho hose. Ati “Ariko mujye mwibaza, umuntu ni nk’undi. Haba hano mu Rwanda n’ahandi. Buriya bageze kuri byinshi ntabwo baragera ku kurema umuntu kuko ntibyakunda, ntibabishobora”. ”Ni yo mpamvu twebwe tubabwira, kandi ni ko mukwiye kumera, urubyiruko rwa FPR n’Abanyarwanda b’ubu mukwiye gutinyuka, mukareba abantu mu maso, mukababwira ko atari bo Mana. Ntabwo ari bo Mana rwose.” Paul Kagame yabwiye abaturage b’i Bugesera ko n’ubwo ari we batoranyije, ngo abayobore ariko banafitanye igihango. Ati “Njye ndi njye kubera mwe. Namwe muzabe mwe kubera njye. Murumva ko ibintu ari magirirane, ni icyo gihango, kandi dufitanye igihango twese hamwe, twese hamwe ni uko tugera aho tukivanamo intare ijya imbere y’izindi.”

John Arrow Bockarie yishimiye uko Abanyasiyeraleone bafungiye i Mpanga babayeho. John Arrow Bockarie yasuye izi mfungwa mu rwego kwirebera iko zibayeho nyuma y’uko bimwe mubitangazamakuru bitangaje amakuru avuga ko zifashwe nabi zimwa n’uburenganzira bwo kuvurwa. Yatangaje ko yasanze infungwa zifashwe neza: zigishwa amasomo yo mu ishuri n’indi mibanire myiza n’abandi. Ikindi nuko bagenerwa amafaranga yo gukoresha buri kwezi mu byo bakenera agera ku madorali ya amerika 250 arimo no guhamagara abo bakeneye. John Arrow Bockarie wasuye gereza arikumwe na komiseri wungirije wa gereza Mary Gahonzire akaba yashoboye no kuganira n’abagororwa bamubwira uko babayeho aho yashimye uburyo bafashwe muri gereza ya Mpanga birimo guhabwa n’amasomo atandukanye arimo gusoma, kwiga mudasobwa n’ibindi bituma bashobora kongera ubumenyi kubwo bari basanganywe. Komiseri wungirije w’amagereza, Mary Gahonzire, avuga ko gereza ya Mpanga ifite ivuriro kandi abagororwa bafite uburwayi bukomeye bajyanwa ku bitaro bya Nyanza n’umwami Faisal. Abagororwa b’Abanyasierra leone bafungiye muri gereza ya Mpanga bafite igihano kinini kiri hejuru y’imyaka 15. Bahoze mu mutwe w’inyeshyamba wa RUF wayoborwaga n’uwitwa Fode Sanko. Sylidio Sebuharara

Manchester City yaguze Erling Halland. Kuva ku wa mbere w’iki cyumweru, nibwo hatangiye kuvugwa cyane amakuru y’uko bitarenze iki cyumweru hatangazwa igurwa rya rutahizamu Erling Halland, bikaba ari ko byagenze, bitangazwa na Manchester City ko byarangiye, ko Erling Halland azaba ari umukinnyi w’iyi kipe kuva tariki ya 1 Nyakanga 2022. Manchester City yagize iti “Manchester City iremeza ko twumvikanye na Borussia Dortmund, ku igurwa rya rutahizamu Erling Halland tariki ya 1 Nyakanga 2022.” N’ubwo nta byinshi iyi kipe yatangaje ku igurwa rya Erling Halland, dore ko yavuze ko irimo kumvikana n’umukinnyi ariko amakuru atangazwa avuga ko Erling Halland wari kuzarangiza amasezerano mu mpeshyi ya 2024, yavugaga ko uwamwifuza yakwishyura miliyoni 60 z’Amayero, zingana na miliyoni 51.1 z’Amapwundi, arizo Manchester City igomba kwishyura nk’igiciro cy’umukinnyi, ariko hakwiyongeraho abahagarariye umukinnyi ndetse n’ayo gusinya byose hamwe bigatwara miliyoni 100 z’Amayero angana na miliyoni 85.5 z’Amapawundi. Erling Halland azasinyira Manchester City amasezerano y’imyaka itanu (5) azamugeza mu 2027 akinira iyi kipe, muri iyo myaka yose uyu musore w’imyak 21 azaba ahembwa umushahara w’ibihumbi 375 by’Amapawundi ku cyumweru, anganya na Kevin de Bryune usanzwe ukinira iyo kipe. Erling Halland ku wa Mbere tariki ya 9 Gicurasi 2022, yakoreye ikizamini cy’ubuzima mu gihugu cy’u Bubiligi ahita asubira mu Budage. Uwo musore yageze mu ikipe ya Borussia Dortmund mu mwaka w’imikino wa 2019-2020 avuye mu ikipe ya Red Bull Salzburg, kugeza ubu akaba amaze gukinira iyo kipe yo mu Budage imikino 88, aho yatsinzemo ibitego 85 agatanga imipira 23 yavuyemo ibitego. Umunyamakuru @UwimanaJeanJul1

Karongi: Ishimwe ry’abatishoboye babyaje umusaruro inguzanyo ya VUP. Inguzanyo iciriritse ya VUP ni amafaranga Leta y’u Rwanda inyuza mu bigo by’imari, agahabwa abatishoboye nk’inguzanyo yishyurwa ku nyungu ya 2% ku mwaka. Kuva mu 2009 kugera 2024, iyi nguzanyo yari 100,000Frw ku muntu wakoze umushinga ku giti cye, akagenda yiyongera ku bantu bishyize hamwe bagakora itsinda cyangwa koperative. Leta y’u Rwanda iherutse gukuba kabiri iyi nguzanyo iva ku mafaranga 100,000 Frw ku muntu umwe iba 200,000 Fw. N’ubwo hari abasuzugura iyi nguzanyo bavuga ko ari ntoya, abayifashe ikiri 100,000Frw baganiriye na IGIHE bavuga ko iyi nguzanyo yabahindurire ubuzima. Uwamungu Pascal, mu 2020 yagiye mu nteko z’abaturage yumva ko hari amafaranga y’inguzanyo Leta yashyiriyeho abatishoboye bashaka kwiteza imbere bahereye ku tuntu dutoya. Uyu mugabo wo mu Karere ka Karongi yaratashye akora umushinga wo korora inkoko bamuha inguzanyo y’ibihumbi 100 Frw aguramo inkoko umunani zirimo amasake 6 n’inkokokazi 2. Yaje kugira ibyago isake ebyiri zirapfa asigarana isake enye zirakura imwe akajya ayigurisha ibihumbi 8Frw yarayiguze 2500Frw akuramo ibihumbi 32 Frw aguramo ihene. Ati "Inkokokazi narazigumanye zikajya zimpa amagi akamfasha mu tundi tubazo two mu rugo. Inguzanyo narayishyuye irarangira". Uwamahoro Clementine wo mu Murenge wa Gishyita mu Karere ka Karongi mu 2022 yafashe iyi nguzanyo aguramo inkoko ebyiri n’ingurube imwe. Ati "Ubu ingurube bari kumpa 120,000Frw inkoko zimaze kuba esheshatu. Turashimira Perezida wa Repubulika washyizeho iyi nguzanyo kuko byatumye dutinyuka turakora twiteza imbere. Kuba noneho yarayakubye kabiri iterambere rizihuta kurushaho". Umuyobozi w’ishami ry’imibereho myiza mu karere ka Karongi, Munyaneza Mathias avuga ko iyi nguzanyo iciriritse ikintu gikomeye yamariye abatishoboye ari uko yatumye batinyuka gukorana n’ibigo by’imari, no kubyakamo inguzanyo. Magingo iyi nguzanyo iri gutangwa icyiciro cya gatatu kuko icya mbere cyahereye 2009 kigera 2015, icya kabiri gihera 2015 kigera mu 2019, icya gatatu cyahereye 2019 nicyo kigishyirwa mu bikorwa. Umuyobozi ushinzwe imibereho myiza muri LODA, Rwahama Jean Claude, yabwiye IGIHE ko icyatumye Leta ikuba kabiri aya mafaranga ari uko atari akijyanye n’uko ibiciro bihagaze ku masoko. Ati "Umuntu ku giti cye yahabwaga 100,000Frw ubu ageze ku bihumbi 200 Frw, ariko iyo bishyize hamwe amafaranga arazamuka ku buryo ashobora kugera kuri miliyoni 6 Frw". Kuva iyi gahunda yatangira mu 2009 inguzanyo iciriritse imaze guhabwa abatishoboye irenga miliyari 5 Frw. Ni inguzanyo yishyurwa neza kuko mu kiciro cya gatatu inguzanyo imaze kwishyurwa ari 70%. Uwamahoro Clementine avuga ko inguzanyo iciriritse ya VUP yatumye atinyuka gukorana n'ibigo by'imari Uwamungu Pascal yavuze ko inguzanyo iciriritse ya VUP yatumye yivana mu bukene Ab'i Karongi bishimira umumaro inguzanyo ya VUP ibagirira mu kwiteza imbere

Inteko Rusange ya Sena yemeje ubwegure bwa Dr. Iyamuremye Augustin. Dr Iyamuremye yatangaje mu ibaruwa yandikiye Abasenateri ikanamenyeshwa Perezida wa Repubulika, ko yeguye kuri iyo myanya yombi kubera uburwayi, kugira ngo kwivuza kwe kutabangamira inshingano yari ashinzwe. Abasenateri 25 kuri 25 bitabiriye Inteko Rusange batoye bose ko Dr Iyamuremye avuye burundu ku mwanya wo kuba Perezida wa Sena, bamwifuriza gukira uburwayi afite. Itora ryayobowe na Visi Perezida wa Sena ushinzwe kugenzura amategeko n’ibikorwa bya Guverinoma, Esperance Nyirasafari, akaba yagize ati "Inteko Rusange ya Sena yemeje ko Nyakubahwa Dr Iyamuremye Augustin avuye burundu ku mwanya wa Perezida wa Sena." Ati "Senateri Iyamuremye Augustin yatumenyesheje kandi ko yeguye ku murimo w’Ubusenateri, ibi byo nta cyemezo tubifatira, ni ukubyakira." Abasenateri bavuga ko impamvu y’uburwayi yatanzwe na Dr Iyamuremye yumvikana, bakaba bamushimiye ko bakoranye neza, barimo Nkusi Juvenal basanganywe mu mutwe wa Politike umwe wa PSD. Senateri Nkusi Juvenal yagize ati "Gushimira Perezida wa Sena ku cyemezo yafashe ntabwo ari uko twishimye ahubwo ni uko impamvu yatanze zifite ishingiro, kandi bikaba ari ku nyungu z’Igihugu no ku nyungu z’Urwego yayoboraga." Dr Iyamuremye yashimangiye ibikubiye mu ibaruwa yandikiye Inteko Rusange ya Sena agira ati "Nafashe icyemezo cyo kwegura ku mirimo yanjye kubera uburwayi, si ngombwa kujya muri byinshi ariko ntabwo nabahisha, ni indwara itandura." Ati "Icyo mwantoreye ni ukugira ngo nteze imbere Sena, ntayiyoborera mu gitanda, ntabwo nashoboraga kurira ariya madarajya, bambwiraga ko babona ndi muzima ariko umuntu ni we wimenya" Dr Iyamuremye yongeye gushimira Perezida wa Repubulika wakomeje kumugirira icyizere, Abasenateri batamutereranye, ndetse n’abaganga bo mu bitaro bya Gisirikare i Kanombe hamwe n’abo mu mahanga bakomeje kwita ku buzima bwe. Amateka ya Dr Iyamuremye mu buyobozi bw’u Rwanda ni aya kera Dr Iyamuremye Augustin w’imyaka 76 y’ubukure, akagira impamyabushobozi y’ikirenga mu buvuzi bw’amatungo, yagiye ku busenateri mu mwaka wa 2019 abihawe na Perezida wa Repubulika, Paul Kagame. Yaje muri Sena avuye ku buyobozi bw’Ihuriro ry’Inama y’Inararibonye mu Rwanda yari amazeho imyaka ine kuva muri 2015, yabaye n’Umuyobozi w’Urwego rw’Igihugu rushinzwe Intwari z’Igihugu, Imidali n’Impeta by’Ishimwe kuva muri 2012-2015. Mbere yaho akaba yarakoze inshingano mu nzego zitandukanye zirimo kuba yarabaye Umusenateri kuva muri 2004-2011 abifatanyije no kuba umwe mu bagize Inteko Ishinga Amategeko nyafurika. Yabaye Minisitiri w’Ububanyi n’Amahanga kuva muri 1999-2000, Minisitiri w’Itangazamakuru kuva muri 1998-1999, Minisitiri w’Ubuhinzi n’Ubworozi kuva muri 1994-1998. Mbere yaho yabaye Umunyamabanga Mukuru w’Ubutasi bw’Imbere mu Gihugu mu Biro bya Minisitiri w’Intebe kuva muri 1992-1994, yabaye Perefe wa Gitarama kuva muri 1990-1992, Umuyobozi w’Uruganda rw’amata rwa Nyanza kuva muri 1984-1990, Umwarimu muri Kaminuza y’u Rwanda kuva mu 1977-1984. Itegeko Ngenga rigenga imikorere ya Sena riteganya ko Umusenateri washyizweho iyo yeguye, apfuye, avanywe ku mirimo n’icyemezo cy’Urukiko cyangwa agize impamvu imubuza burundu kurangiza inshingano ze, urwego rwamushyizeho ni rwo rugena umusimbura. Twibutseko Dr Iyamuremye yari yahawe ubusenateri na Perezida wa Repubulika, ndetse ko mu gihe hazaba hashyirwaho umusimbura ku mwanya w’Ubuyobobozi bwa Sena, Perezida wa Repubulika ari we utumiza kandi akayobora iyo nama. Umunyamakuru @SimonKamuzinzi

Abarimu ntibavuga rumwe na sendika yabo ku kubakata 0.5% by’umushahara wabo. Itangazo ryashyizwe ahagaragara n’ubuyobozi bw’ino Sendika izwi nka Syndicat National des Enseignants au Rwanda (SNER) rivuga ko muri kongere yayo iheruka hemejwe ko umusanzu wa mwarimu uva ku mafaranga 100 ukajya kuri 0.5% by’umushahara, bityo bagasaba abayobozi bose b’uturere gufasha ngo iki cyemezo gishyirwe mu bikorwa. ni Sendika yagiyeho mu w’1996 igamije gufasha abarimu mu bijyanye n’ubuvugizi mu bibazo bimwe na bimwe bahura nabyo. kugirango iyi sendika ibashe gukora, basabye abanyamuryango ko batanga umusanzu ungana n’amafaranga 100 k’ubishaka. Faustin Harerimana wari umuyobozi w’iyi sendika, avuga ko kugirango abantu babe abanyamuryango kandi batange umusanzu byasabaga kubegera kandi bakabyumvikanaho. Ati “twatangiye mu gihugu hose turi abanyamuryango 3000. Mu kubasaba umusanzu byasabye ko dukora urugendo mu gihugu hose dusobanura impamvu y’uwo musanzu w’amafaranga 100 n’icyo azamara, hanyuma ubyemeye agahabwa ifishi akazuza agashyiraho n’umukono akabona gutanga amafaranga”. Bamwe mu banyamuryanga ba SNER bavuga ko mugihe cyose bayatanze batigeze babasha kumenya icyo yaba yarakoze, cyakora ngo igihe bayatangaga babikoraga ku bushake bwabo nkuko umwarimukazi wo mu karere ka nyarugenge utifuje ko amazina ye atangazwa abivuga. Yagize ati “mbere twatangaga amafaranga 100, ntacyo byari bidutwaye kuko batubwiraga ko bazatuvuganira. Ikibabaje ariko nuko mu igihe cyase twatanze amafaranga ntakintu na kimwe bigeze batumarira. None hiyongereyeho no kongera gufata ku gashahara kacu gake 0.5%. Uku ni ukutwigirizaho nkana no gukina na mwarimu”. Mugenzi we wo mu karere ka Nyarugenge nawe yagize ati “ntabwo byumvikana ukuntu umuntu yafata ku mushahara wawe ntacyo akubwiye. Nabo bavuga ko baduhagarariye ntabo tuzi, ni abantu ba baringa bashyiraho gusa. Icyo nasaba rwose ntibazakore k’udufaranga duke rwose mpembwa.” Mu mwaka w’1996 ubwo hatangizwaga iyi sendika y’abarimu, aya mafaranga ijana yakirwaga mu intoki akajyanwa kuri banki, naho kuva mu 2004 atangira kujya kuri konti akaswe k’umushahara w’umuntu. Icyo gihe, abanyamuryango bari bageze ku ibihumbi 12, bivuga ko amafaranga yinjiraga yageraga kuri miliyoni 1,200,000 ku kwezi. Nyuma yuko ubuyobozi bwariho bwashinjwe gokoresha ububasha bwari bufite mu nyungu zabwo bugatera igihombo iyi sendika y’abarimu bo muri leta, byabaye ngombwa ko uwari umuyobozi wayo Faustin Harerimana na bamwe mu bo bafatanyaga mu kuboyora begura nk’uko byemezwa na Mukangango Stephanie ubu uhagarariye iyi sendika. Ati“nkuko mubibona ku ibaruwa uwari umuyobozi tumaze kumugaragariza ko yasesaguye umutungu mu nyungu ze afashijwe na bamwe mu bandi bayobozi, byabaye ngombwa ko begura, maze inama rusange iraterana ifata ibyemezo byo kubasimbura n’ibindi byagirira akamaro abanyamuryango”. Mu byemezo byafashe na kongere y’iyi sendika harimo no kongera amafaranga azajya avanwa ku mushahara wa mwarimu akava ku mafaranga 100 akajya kuri 0.5% ,ni ukuvuga nk’umwarimu wo mashuri abanza uhembwa ibihumbi 44, buri kwezi azajya atanga umusanzu ungana n’amafaranga 220. Abajijwe ku bijyanye n’uko bakata umushahara w’umuntu atabanje kubyemera kandi itegeko rivuga ko umushahara w’umuntu ari ntavogerwa, umuyobozi w’iyi sendika Mukangango Stephanie avuga ko ntacyo bakoze kinyuranyije n’itegeko kuko bayakuye ku bo bari basanzwe bakorana. Agira ati “iki ni cyemezo cyafatiwe muri kongere, aho inama rusange yari yateranye. Bivuga ko hari abantu bagera kuri 61, kuko buri karere kohereza abantu babiri bagahagararira, hakiyongeraho abandi babiri bo muri biro. Icyo gihe mugenzi wanjye yari yareguye ni njye wari usigaye. Twafashe icyemezo cyo kuzamura umusanzu w’abanyamuryango ngo twikure mu igihombo gikabije twagize”. Ku bijyanye nuko abagize kongere ari bo bafata ibyemezo, umuyobozi yasobanuye ko ugutora kwabo gukorwa mu buryo buziguye nkuko biteganywa n’itegeko rigenga iyi sendika mu ngingo ya 34, aho abarimu bo mu karere runaka bitoramo babiri babahagarira akaba ari bo bafatira abandi ibyemezo. Iki kifuzo cya gufata 0.5% ku mushahara wa mwarimu, ubuyobozi bushya bwa SNER bwasabye ko cyatangira gushyirwa mu bikorwa muri Werurwe 2019. Buri kwezi nibura iyi sendika yakira amafaranga agera kuri miliyoni eshanu n’imisago azajya akoreshwa ku buryo 50% bizakoreshwa mu bikorwa bya sendika, 25% ajye mu bikorwa byo kwigira aho guhanga amaso inkunga naho 25% asigaye akoreshwe mu bikorwa bifasha abanyamuryango kwiteza imbere. Ubuyobozi bwariho mbere bwahombye amafaranga agera kuri 21,082,150 mu yagenewe imishinga n’andi arenga miliyoni 21 y’imisanzu y’abanyamuryango. Umunyamakuru wa Kigali Today/KT Radio @ niwejambo

Kutabona amacumbi hafi bituma abaganga bo mu bitaro bya Butaro bataramba mu kazi. Ibitaro bya Butaro biri mu Karere ka Burera bikaba ari iby’icyitegererezo mu kuvura indwara ya kanseri mu Rwanda no mu karere u Rwanda ruherereyemo. Aba baganga bavuga ko ibyo bitaro byakira umubare munini w’abajya kuhivuriza, bikaba ngombwa ko bakenera ababitaho mu buryo buhoraho. Ariko ngo kuba iki cyiciro cy’abaganga bakora badafite aho kuba ni ikibazo bifuza ko gikemurwa. Umuganga uhagarariye abaforomo n’ababyaza mu bitaro bya Butaro witwa Dushimimana Emmanuel yagize ati: “Usanga dukora ariko tudafite aho ducumbika, kubera ko ntaho wabona inzu ishobora gukodeshwa. Ibi bituma tujya gutura mu Mujyi wa Musanze, bigasaba gukora urugendo rw’amasaha abiri n’imodoka na zo ziboneka bigoranye, tukagera mu rugo bwije, kuza mu kazi bikadusaba kurara tudasinziriye kugira ngo tuzinduke”. Ubwo Minisitiri w’Intebe Dr Edouard Ngirente yagiriraga uruzinduko mu Karere ka Burera ku wa mbere tariki ya 23 Nzeri 2019 hagamijwe kureba imitangire ya serivisi muri ibi bitaro no kumenya uko abakozi babyo babayeho, aba baganga bamugaragarije ko hari abahitamo kujya gukora ahandi kubera iyo mvune. Dushimimana yakomeje agira ati: “Benshi muri twe bahitamo kwigira ahandi hafi bashobora kubona aho gutura biboroheye, muri abo haba harimo benshi ibitaro byahaye amahugurwa yo ku rwego ruhanitse, basezera akazi ubwo bumenyi bakabwijyanira ahandi, ibitaro bigasigarira aho, imitangire ya serivise ikaba isubiye hasi. Twifuza ko iki kibazo gikemurwa tugakora dutekanye”. Umuyobozi w’ibi bitaro Dr Mpunga Tharcisse yavuze ko buri mwaka nibura abaforomo n’ababyaza 30% basezera akazi bakigira ahandi, uyu mubare ukaba uteye impungenge. Yagize ati: “Ni ikibazo tubona ko gikwiriye guhurirwaho na Leta n’abikorera, bakaba badufasha kubaka inzu zikodeshwa, n’ibindi bikorwa nk’amahoteri cyangwa amaguriro afasha korohereza abagana ibi bitaro n’abakozi babyo kubona ibyo bakeneye hafi bitabasabye kwirirwa bakora ingendo ndende”. Minisitiri w’Intebe Dr Edouard Ngirente yavuze ko iki kibazo kigiye gushyirwa mu byihutirwa; by’umwihariko hashyirwa imbaraga mu kwihutisha imirimo y’ikorwa ry’umuhanda uzaturuka muri Base ukanyura muri uyu murenge wa Butaro ukomereza mu Kidaho. Ibi ngo bizatuma abikorera bagira umuhate wo kubaka amacumbi, bikemure iki kibazo. Yagize ati: “Nkigera aha hantu nanjye byanteye kwibaza nti ese mucumbika hehe bigenda bite? Kuko nabonye ari urugendo rurerure, ikibazo mufite kirumvikana kandi gifite ishingiro. Turareba uko twaganira n’inzego zose bireba kuva ku rwego rw’akarere kuzamura ku rwego rw’igihugu, turebe icyihutirwa twakora mu gushaka umuti w’iki kibazo”. Ibi bitaro bifite abakozi 227 barimo abadogiteri, abaforomo, ababyaza n’abandi bakozi, hafi ya bose bakaba bakora bataha. Umunyamakuru

Liberia: Abanyarwanda n’inshuti bibutse abazize Jenoside yakorewe Abatutsi. Iki gikorwa cyabaye ku wa 5 Kamena 2024, cyitabirwa n’abantu barenga 250 barimo umugore wa Visi Perezida wa Liberia, Stephanie Dahn-Koung, Minisitiri w’Ububanyi n’Amahanga wungirije, Ibrahim Nyei, Umuhuzabikorwa wa Loni muri Liberia n’abahagarariye ibihugu byabo muri Liberia. Icyo gikorwa cyabereye mu mujyi wa Monrovia cyatangijwe n’urugendo rwo kwibuka rwitabiriwe n’abari bagiye kwifatanya n’Abanyarwanda mu kwibuka ku nshuro ya 30 Jenoside yakorewe Abatutsi. Minisitiri Ibrahim Nyei yasabye abanya-Liberia n’abatuye Isi muri rusange kwimakaza ubumwe no kwigira amasomo ku byabaye ku Rwanda. Yashimangiye ko hari ibyinshi u Rwanda rwakwigirwaho bitewe n’ibyo rwanyuzemo nyuma ya Jenoside yakorewe Abatutsi bigendanye no kongera kwiyubaka no guteza imbere imibereho y’abaturage. Umunyamanga Uhoraho muri Minisiteri y’Ububanyi n’Amahanga, Mukeka Clementine, yagaragaje ko hagikenewe kugaragaza ukuri kw’ibyabaye mu mateka y’u Rwanda, abantu bose bakabimenya nta gushidikanya. Yibukije ko Jenoside yakorewe Abatutsi yateguwe igashyirwa mu bikorwa na guverinoma yari ifite umugambi wo kurimbura burundu Abatutsi, byatumye mu minsi 100 gusa abarenga miliyoni bicwa. Umuyobozi w’Ikigo cy’Igihugu Gishinzwe Ibibuga by’Indege (Rwanda Airports Company), Charles Habonimana, yasangije abitabiriye iki gikorwa ubuhamya bw’ibyo yanyuzemo muri Jenoside yakorewe Abatutsi n’uburyo yarokowe n’ingabo za RPF Inkotanyi zayihagaritse. Yagaragaje kandi ko nyuma yo guhagarika Jenoside yakorewe Abatutsi, u Rwanda rwongeye kwiyubaka binyuzwe mu kwishakamo ibisubizo. Yitanzeho urugero yubakiwe ubushobozi ubwo yari umwana, agakura ndetse kuri ubu akaba afite umuryango w’abana bane. Umuhuzabikorwa by’Umuryango w’Abibumbye muri Liberia, Umutoni Christine yagaragaje ko kwibuka Jenoside yakorewe Abatutsi bifasha mu gukomeza kuzirikana ayo mateka ndetse anashimira Loni yagennye tariki 7 Mata buri mwaka nk’umunsi wo kwibuka Jenoside yakorewe Abatutsi guhera mu 2003. Abanyarwanda baba muri Liberia bifatanyije n'inshuti zabo kwibuka jenoside Bakoze urugendo rwo kwibuka jenoside yakorewe Abatutsi Urubyiruko rw'Abanyarwanda n'abanya-Liberia muri rwifatanyije muri iki gikorwa Habonimana Charles yatanze ubuhamya bw'ubuzima yanyuzemo mu gihe cya jenoside na nyuma yaho Habonimana yasobanuye ko ari umwe mu bo Leta yubakiye ubushobozi kuva mu bwana Christine Umutoni yagaragaje akamaro ko kwibuka jenoside yakorewe Abatutsi Mukeka yagaragaje ko Abanyarwanda bakwiye gukomeza kuvuga amateka ya Jenoside yakorewe Abatutsi. abantu bakayamenya

I Kigali harimo kubakwa andi magorofa azatuzwamo imiryango irenga 100. Ni inzu zirimo kubakwa mu Kagari ka Bahizi mu Murenge wa Gitega mu Karere Ka Nyarugenge muri gahunda yo kuvugurura no kwagura Umudugudu w’abaturiye ruhurura ya Mpazi no gutuza neza abahegereye bari batuye ahazwi nko mu Cyahafi. Tariki 27 Ukuboza 2023 nibwo imiryango 98 yari ituye mu Cyahafi yimuwe n’ubuyobozi bw’Umujyi wa Kigali hagamijwe kugira ngo imirimo yo kubaka inzu z’icyitegererezo ziri mu mushinga wo kuvugurura Mpanzi no gutuza neza abahegereye ukomeze gushyirwa mu bikorwa. Iyo miryango igiye kubakirwa mu gihe hari indi 100 ihamaze igihe kigera ku mwaka itujwe neza, mu nzu z’icyitegererezo 105 zahubatswe muri iyo gahunda, bavuga ko byabahinduriye ubuzima, kuko aho bari batuye mbere bahoranaga impungenge z’uko inzu zishobora kubagwira. Emmanuel Habimana uzwi nka Mutama, avuga ko inzu batujwemo zubatse neza bijyanye n’igihe, bitandukanye cyane n’aho bari batuye mbere, kubera ko baryama bagasinzira. Ati “Inzu baduhaye irakomeye, ifite amabati mashya, irubakitse neza, irisanzuye, turaryama tugasinzira nta mpungenge dufite, ariko mbere hari ahantu hameze nabi, imyubakire ntabwo yari imeze neza, byari akajagari, abantu barara badasinziriye kubera gusaza kw’amazu, n’imiturire mibi ya Mpazi, ugasanga umuntu yaguye muri za ruhurura, duhora turwara indwara nyinshi zigendanye n’umwanda.” Jean Bosco Ndemeye w’imyaka 70, avuga ko yavukiye mu Cyahafi, ariko atigeze atura ahantu heza nk’aho atuye uyu munsi nyuma yo kubakirwa inzu z’icyitegererezo. Ati “Mu gihe cy’imvura wasangaga igikuta cyaguye, ugahora ushyiraho abakozi bahakora, bamwe bakarara hanze batinya kuba igikuta cyabagwira, none ubu ngubu nta kibazo jyewe mfite, na bagenzi banjye twari duturanye nta kibazo bafite rwose, kuko nkanjye banyishyuraga ibihumbi 50 ku kwezi ku miryango nari mfite, ariko ubu ndabona ibihumbi birenga 100 ku kwezi kandi nkabona n’aho ndara.” Kimwe mu byo abatujwe muri izo nzu bishimira ni uko agaciro imitungo yabo yagenewe, bahawe ibirenzeho, kuko nk’abahawe inzu zirenze imwe, bavuga ko amafaranga bazikodesha akubye inshuro zirenze ebyiri ayo babonaga mbere yo gutuzwa mu z’icyitegererezo. Izo nzu zigizwe n’inzu ifite icyumba gusa, hamwe n’izindi zifite icyumba kugera ku ifite bine n’uruganiriro (saloon) hamwe n’ubwiherero, ubwogero ndetse n’igikoni mu nzu. Abagize imiryango yimuwe itegereje kubakirwa baganiriye na Kigali Today, bayitangarije ko bahawe amafaranga y’ubukode y’amezi atatu angana n’ibihumbi 210, bakazongerwa andi y’amezi atatu mu gihe ayo bahawe mbere azaba arangiye, nyuma y’icyo gihe bakazasubizwa aho bimuwe, bahabwa inzu zijyanye n’igihe. Ubuyobozi bw’Umujyi wa Kigali buvuga ko muri uwo mushinga, hamaze kubakwa inzu 105, zatujwemo imiryango 100, hakaba harimo kubakwa izindi zizatuzwamo imiryango 98 iheruka kwimurwa mu Cyahafi, hamwe n’indi yagiye yimurwa ahantu hatandukanye hashobora gushyira ubuzima bw’abahatuye mu kaga mu bice bitandukanye by’Umujyi wa Kigali, umubare w’izizubakwa ukazagenda wiyongera uko ubushobozi buboneka. Uretse kubaka inzu, hazanashyirwa ibikorwa remezo bizubakwa mu mushinga wa RUDPII (Rwanda Urban Development Phase II), birimo imihanda, isoko, ibibuga by’imyidagaduro, irerero ry’abana bato (ECD) ibiro bya Akagari ka Kora, inzira z’amazi n’amatara yo ku mihanda, bikazafasha imiryango izahatuzwa n’abahaturiye. Kigali Today yifuje kumenya igihe uwo mushinga uzamara n’ingengo y’imari izakoreshwa, ubuyobozi bw’Umujyi wa Kigali buyitangariza ko uko izagenda iboneka ari nako inzu zizagenda zongerwamo, igihe kikazagenda gihinduka bitewe n’uko ubushobozi bwo kuwagura buboneka. Reba ibindi muri iyi Video: Amafoto & Video : Eric Ruzindana/Kigali Today Umunyamakuru @ lvRaheema

Nyamasheke: Yemerewe gukomeza imirimo ye nyuma yo gutsindira ubutaka yaburanaga n’uruganda rwa Gisakura. Habimana Gervais avuga ko yahawe ibyangombwa by’ubutaka n’ibyo kubaka mu mwaka ushize wa 2013, agatangira kubaka ihoteri igezweho mu ntangiriro z’uyu mwaka wa 2014, mu kwezi kwa gashyantare yaje guhagarikwa n’akarere ka Nyamasheke, bamubwira ko Gisakura Tea Company yagejeje ikirego ku karere ivuga ko ubutaka bwahawe uyu mushoramari ari ubwayo. Nyuma y’icyo gihe cyose byabaye ngombwa ko hitabazwa abahanga mu kwerekana uburyo ubutaka bwagiye butangwa n’ikarita yakozwe n’ikigo cy’igihugu cy’iterambere (RDB), kugira ngo babashe kumenya nyiri ubutaka nyakuri. Nyuma yo kwitabaza impuguke mu ntara mu kureba ibishushanyo biba biri ku makarita no kureba impapuro zagiye zitangirwaho ubutaka bukikije ishyamba rya Nyungwe, uwari uhagarariye abahanga (techniciens), Muvara Protais, yemeje ko ubutaka bwatanzwe n’akarere mu buryo bukurikije amategeko kandi ko ntaho Gisakura Tea Company ihuriye n’ubutaka ivuga ko ari ubwayo. Nyuma yo kungurana ibitekerezo n’inzego zose zirimo iz’akarere , iza gisirikare n’iza polisi , bafashe umwanzuro ko umushoramari Habimana Gervais akomeza akazi ke ko kubaka ihoteri ikurura ba mukerarugendo hafi y’ishyamba rya Nyungwe, ariko asabwa kuzabungabunga ibiti by’ishyamba kimeza bihari. Nyuma y’uwo mwanzuro mu kanyamuneza, Habimana yashimiye Leta y’ubumwe uburyo ikurikirana abaturage bayo cyane cyane iyo barengana. Yagize ati “ndashimira abayobozi bacu na Leta y’ubumwe nari nararenganye naratse inguzanyo naratewe inkunga n’umushinga wa USAID, nibazaga icyo nakora kubera igihombo nari ngiye kugira, ariko ndanezerewe cyane”. Kanyesigye Emmanuel umuyobozi wungirije w’uruganda rwa Gisakura Tea Company yavuze ko anyuzwe n’imyanzuro yafashwe akaba avuga ko avanywe mu rujijo n’ibyo abahanga berekenye bifashishije uburyo bukomeye mu kureba ku ikarita. Yagize ati “amakosa yakoze mu kubaruza ubutaka bakabuduha, akosowe n’abahanga berekanye nyiri ubutaka koko, ku buryo nta rundi rwikekwe tugifite ubu, ikibazo gikemuwe mu buryo bwa burundu.” Uyu mushoramari yahagaritswe mu kwezi kwa kabiri amaze kubaka umuhanda ugera aho iyo hoteri izubakwa amaze no kubaka inzu zigera kuri eshatu, gusa ntihasobanuwe agaciro k’ihoteri izahubakwa. Gisakura Tea Company ifitanye n’ibibazo by’ubutaka n’abaturage benshi nabyo byavuzweko bizashakirwa umwanya wa vuba bigakemurwa n’inzego zibishinzwe. Umugwaneza Jean Claude

Yatewe ubuhumyi n’imodoka yari amaranye amezi ane gusa. Amaze amezi hafi ane aguze imodoka y’ivatiri, Nzeyimana yaje gukora impanuka imutuye mu mukingo hanyuma volant (benshi bita direction) imusatura agahanga ikanyaga n’amaso bigeza aho ajya muri coma (atagitekereza). Iyi mpanuka yamuteye ubuhumyi yari ikomeye kuko yarwaye ari muri coma mu gihe kingana n’iminsi 21. Nzeyimana avuga ko akimara gukora impanuka bamujyanye kwa muganga mu bitaro bya Gihundwe ndetse n’ibya kaminuza i Butare birananirana kubera umutwe wari wangiritse . Yaje kujyanwa mu bitaro bikuru by’i Kigali naho ahamara umunsi nta muganga ufite ubushobozi bwo kumufasha uretse kumuha amaraso kuko yari yavuye cyane. Nzeyimana asobanura ko akigera i Kigali umuganga washoboraga kumubaga yari yagiye mu Ruhengeri bituma amugeraho umunsi ukurikira.Uyu muganga byamutwaye igihe kinini kumubaga kuko umunsi yatangiye kumubaga zari saa tatu z’igitondo amurangiza saa saba z’amanywa. Ibyo byose ngo nibyo abwirwa kuko we yagaruye ubwenge nyuma y’iminsi 21 asanga atakibona. Uyu mugabo Nzeyimana ubu nta kazi agira ariko afite abana batandatu n’umugore ukora akazi ko kwigisha mu mashuri abanza. Nzeyimana avuga ko nubwo yahawe amafaranga y’ubwishingizi y’imodoka ayo mafaranga yaje kumushiraho kubera ibibazo byo guhura n’ingorane z’ubuhumyi. Nzeyimana Aloys yahumye afite imyaka 49; yakoraga umurimo w’ubucuruzi. Jean Baptiste Micomyiza

Munyakindi Benoit wa FERWACY washinjwaga itonesha yarekuwe by’agateganyo. Urukiko Rwisumbuye rwa Nyarugenge rwategetse ko uwahoze ari Umunyamabanga Mukuru w’Ishyirahamwe ry’umukino wo gusiganwa ku magare mu Rwanda “FERWACY” Munyakindi Benoit arekurwa by’agateganyo. Ni icyemwezo urukiko rwafashe ku gicamunsi cyo kuri uyu wa Mbere tariki 30 ukwakira 2023.  Saa kumi n’imwe ni bwo umucamanza yinjiye mu cyumba cyasomewemo icyemezo. Akurikiranyweho icyaha cyo gufata icyemezo gishingiye ku itonesha, ubucuti, urwango, ikimenyane cyangwa icyenewabo no guhimba, guhindura inyandiko cyangwa gukora inyandika mpimbano. Umucamanza yavuze ko Urukiko Rwisumbuye rwa Nyarungege rumaze gusuzuma impamvu z’ubujurire bwe, ukwiregura kwe n’uko Ubushinjacyaha bwireguye bunerekana impamvu zikomeye zituma akekwaho icyaha rwatangaje umwanzuro warwo. Mu cyumba cy’Urukiko harimo abantu benshi biganjemo inshuti n’abavandimwe ba Munyankindi byagaragaraga ko bafite icyizere ko agiye gufungurwa. Urukiko rwavuze ko impamvu zikomeye Urukiko rw’Ibanze rwa Kicukiro rwashingiyeho zidasobanutse kuko zidasobanura uko Munyankindi yafashemo icyemezo gishingiye ku itonesha. Ubushinjacyaha na Munyankindi bemeranywa ko Uwineza Providence, umugore we,  afite Ikipe y’Umukino w’Amagare abarizwamo. Rushingiye kandi ku mvugo za Murenzi Abdullah, yemeje ko icyo cyemezo cyashimangiraga ibyavugiwe mu Nteko Rusange y’Abanyamuryango b’iri shyirahamwe. Rwasanze icyemezo cyo kujyana Uwineza kitarafashwe mu bubasha bwa Munyankindi ahubwo byarakozwe mu bubasha bwa FERWACY. Urukiko rwavuze ko rusanga ibyagezweho mu iperereza bidahagije ngo akurikiranweho icyaha cyo gufata icyemezo gishingiye ku itonesha, nta n’impamvu zo kumukurikiranaho icyaha cyo gukoresha inyandiko mpimbano. Rwemeje ko icyemezo cy’Urukiko rw’Ibanze rwa Kicukiro gihinduka mu ngingo zose, ruhita rutegeka ko Munyankindi ahita arekurwa. SHEMA IVAN

Ubukerarugendo muri Bénin. Ubukerarugendo muri Bénin ni inganda ntoya. Mu 1996, Benin yari ifite ba mukerarugendo bagera ku 150.000. Kugeza 2014 umubare wazamutse ugera ku 242.000. Igihugu gito gifite ibyiza nyaburanga bikurura ba mukerarugendo, parike y'igihugu ya Benin ndetse n'umuco biri mu bikurura ba mukerarugendo. Abomey ni kamwe mu turere dukurura ba mukerarugendo ba Benin, hamwe n'ingoro zahindutse Umurage w'isi mu 1982. Umurwa mukuru Porto Novo ibyiza nyaburanga birimo ingoro ndangamurage n’ubwubatsi. Cotonou n'ikibuga cy'indege mpuzamahanga cyonyine muri Bénin. Hariho indege zerekeza muri Bénin ziva mu Bubiligi, mu Bufaransa, no mu bihugu byinshi bya Afurika. Muri iki gihugu hari kilometero 578 za gari ya moshi, zakozwe ku bufatanye na Repubulika ya Niger. Guverinoma ya Benin ibona ubukerarugendo nk'uburyo bwo gutandukanya ubukungu bwabwo, gukurura ishoramari ryinshi mu mahanga, no kugabanya ubwishingizi bwa Benin ku nganda z’ubuhinzi. N'ubwo guverinoma ifite Politiki y’igihugu ishinzwe iterambere ry’ubukerarugendo, ntabwo yashyizeho ingufu nyinshi mu kuzamura ibikorwa by’ubukerarugendo cyangwa gucuruza Benin nk'ahantu nyaburanga. Bimwe mu bice byiza by’inyamanswa muri Afurika y’iburengerazuba biboneka mu majyaruguru ya Bénin, aho Parike y'igihugu ya Pendjari na Parike y'igihugu ya W biherereye. Igihe cyiza cyo kubona inyamanswa ya Parike ya Pendjari iri hafi kurangira igihe cy'izuba. Parike irashobora kugera kubagenzi kandi amacumbi arahari. Parike y'igihugu ya W iherereye mu majyaruguru ya Benin, kandi ikambukiranya Burkina Faso na Niger . Iyi parike ifite inyamanswa nyinshi, ariko biragoye kuyigeraho muri Bénin.

Burera: Ibiro by’Akarere byari byaradindijwe na Covid-19 bigiye kuzura (Amafoto). Ku buso bwa metero kare 1317 mu Mudugudu wa Rutuku, Akagari ka Kabona Umurenge wa Rusarabuye, niho ibyo biro bigeretse gatatu birimo kubakwa. Bizaba bigizwe n’ibyumba 48, na bitanu byagutse kurutaho harimo na salle nini bigenewe gukorerwamo inama. Iruhande rw’iyi nyubako hari umwanya munini ushobora gushyirwaho amahema azajya yakirirwamo inama zagutse. Hakaba Parikingi y’imodoka, ubusitani, inzira z’abanyamaguru zaba izo hanze n’izo mu nyubako imbere. Abaturage bavuga ko niyuzura igatangira gukorerwamo bizabaruhura imvune bagiraga, bajya kwaka serivisi aho Akarere gakorera ubu. Uwineza Gaudence ati "Urugendo rwatuvunaga kubera ukuntu hakabije kuba kure. Ni ahantu byadusabaga gukora urugendo rw’amasaha ari hagati y’ane n’atanu n’amaguru uturutse inahangaha. Gutega byo byari nk’inzozi kuko nta modoka zihaba, na moto kuyitega udafite nk’ibihumbi 15 bikujyana bikanakugarura ntibyashobokaga. Ibi biro biri kubakwa muri kano gace bisa nk’ibiri hagati y’imirenge yose aho ntashidikanya ko twese bizaba bitworoheye kugerayo". Abakozi nabo bizabaruhura gukorera mu bucucike mu nyubako iri mu Kagari ka Ndago mu Murenge wa Rusarabuye, bakoreramo ubu, y’icyahoze ari superefegitura ya Kirambo yubatswe mu 1986. Irashaje kandi usanga ibiro bimwe bikorerwamo n’abari hagati ya bane na batandatu usanga bibisikaniramo n’umubare munini w’abaturage baba ari benshi bakeneye serivisi. Kubaka ibi biro bigeze kuri 68%. Abakozi bagera ku 149 bageze ku cyiciro cyo kuyisiga amarangi, kuyishyiramo purafo, amashanyarazi, ibirahuri n’indi mirimo ijyanye n’isuku. Bamwe muri bo ngo mu gihe bahamaze bakora bigejeje kuri byinshi. Umwe ati "Duhembwa neza tukiteza imbere. Nabashije kwigurira inka ubu iri hafi kubyara. Nishyuriye umuvandimwe wanjye ishuri ubu yiga nta nkomyi, mu rugo tubona ibidutunga tudasabirije nk’uko byahoze mbere ntarabona aka kazi. Mbese urebye imibereho yacu irarushaho kuba myiza aho ubu mbara nka miliyoni irenga y’amafaranga nakoreye ahangaha, maze gushora muri ibyo bikorwa byose". Umukozi ushinzwe gukurikirana imirimo y’ubwubatsi bw’ibi biro, Mugabo Albert, avuga ko mu mezi atanu izaba yuzuye neza igatangira gukorerwamo. Ati "Abakozi bose barashishikariye gukora buri wese mu nshingano ze, ku buryo dutanga icyizere cy’uko mu mezi atanu bizaba byuzuye neza". Imirimo yo kubaka ibiro by’Akarere ka Burera yatangiye muri Kamena 2021. Icyo gihe byari biteganyijwe ko yagombaga kurangira muri Kamena 2023. Gusa icyo gihe cyiyongereyeho andi mezi biturutse ku cyorezo Covid-19, icyakora Uwanyirigira Marie Chantal, akizeza aturage ko impera y’uyu mwaka, bizaba byuzuye bigatangira gukorerwamo. Agira ati "Turateganya ko mu Kuboza 2023 izaba irangiye noneho tukinjira muri 2024 tuyikoreramo. Ni inyubako natwe ubwacu dusonzeye gukoreramo ari na yo mpamvu turi gushyiramo imbaraga zose zishoboka ngo byuzure tubitahe!" Aho birimo kubakwa hahoze ari icyaro, ku buryo abahatuye batari barigeze batekereza ko hagera inzu y’amagorofa. Biziyaremye ati "Umukuru w’Igihugu cyacu Paul Kagame, watekereje uyu mushinga wo kutuzanira iyi nyubako y’amajyambere ahangaha, ni umuhanga uzi gushishoza. Nta muturage w’ino ahangaha wari uzi etaje, twazumvaga mu magambo gusa abandi bakayibona ari uko bageze mu mijyi y’ahandi. Iki gikorwa remezo cyanatuzaniye amazi meza aho ubu icyo dutegereje ari ukuyakwirakwiza mu baturage, imihanda irimo gukorwa ahantu hose urabona ko turi mu gisirimu. Nibatugirire bwangu ibi biro tubitahe". Umunyamakuru

Ubushinjacyaha bwasabiye CG (Rtd) Gasana igifungo cy’imyaka 10. Ubushinjacyaha bw’u Rwanda bwasabye Urukiko Rwisumbuye rwa Nyagatare guhamya CG (Rtd) Gasana Emmanuel wahoze ari Guverineri w’Intara y’Uburasirazuba ibyaha akurikiranyweho, rukamuhanisha igihano cy’igifungo cy’imyaka 10 n’ihazabu ya miliyoni 144 Frw.Ubusabe bw’Ubushinjacyaha bwatanzwe ubwo haburanwaga urubanza mu mizi ku wa 12 Werurwe 2024.CG Rtd Gasana akurikiranyweho ibyaha bibiri birimo gusaba no kwakira indonke ngo akore ikiri mu nshingano ze no gukoresha ububasha mu nyungu ze bwite.Mu iburana rya mbere,abanyamategeko batatu bunganira CG (Rtd) Gasana babwiye abacamanza ko ibyavuye mu iperereza bitaba impamvu zikomeye zituma afungwa by’agateganyo no kuba urukiko rutarahaye agaciro uburwayi bw’uregwa n’ubwishingire bwatanzwe.Me Shema Gakuba uri mu bunganira CG (Rtd) Gasana yavuze ko ibyavuye mu iperereza bidahagije ngo bibe impamvu ikomeye yatuma ahamwa n’icyaha.CG (Rtd) Gasana akurikiranywe kubera umushinga wa Rwiyemezamirimo Karinganire Eric wo kugeza amazi mu mirima yo mu duce dutandukanye mu Burasirazuba muri Gicurasi 2022,wavuze ko yananijwe n’uyu wari Guverineri.Avuga ko ubwo yari amaze kuyageza mu Mirenge ya Gahengeri na Karenge i Rwamagana yahuye n’ikibazo. Ngo ageze muri Karenge yabuze umuriro uhagije yagombaga gukoresha ku mashini, ku buryo hamwe wari muke ahandi nta wuhari.Icyo gihe ngo yarebye Gasana, amuganiriza uwo mushinga n’imbogamizi afite, undi amubwira ko azamufasha.Icyakora ngo Gasana yavuze ko mbere yo kumufasha yabanza kugeza amazi mu rwuri rwe.Ibikorwa byo kuzamura amazi mu isambu ya Gasana iherereye mu Murenge wa Katabagemu mu Mudugudu wa Rebero byatwaye arenga miliyoni 48 Frw.

Bosenibamwe ntiyemera ko 52% by’abatuye intara y’Amajyaruguru batishoboye. Bosenibamwe we avuga ko iyo raporo itakozwe biciye mu kuri kuko intara ayobora ifite amahirwe yo kugera k’ubukire kandi abaturage bakaba bakoresha ayo mahirwe. Guverineri abivuga ahereye ku myaka yera muri iyi ntara, inganda n’imishinga ihakorera ndetse n’ibindi bikorwa bituma iyi ntara iza mu mwanya wa mbere mu kugira ubukire. Kuvuga ko 52% by’abatuye intara y’amajyaruguru batishoboye bivuze ko abaturage 800 000 kuri 1.600.000 batuye iyi ntara batishoboye. Bosenibamwe atangiza inama nyungurabitekerezo yateguwe n’intara y’amajyaruguru hamwe n’ikigega cy’igihugu gishinzwe iterambere ry’uturere yifuje ko igikorwa cyo kugaragaza ibyiciro by’abaturage batuye intara y’amajyaruguru gisubirwamo. Sylidio Sebuharara

Kenya: Umugabo n’umugore we bakurikiranyweho kwiba imiswa. Abo bakurikiranyweho icyo cyaha, byasobanuwe ko batari bafite icyemezo cy’urwego rushinzwe kwita ku nyamaswa zo mu gasozi ‘ Shirika la Huduma ya Wanyamapori (KWS)’ kugira ngo bemererwe gukora iyo bizinesi y’imiswa yitwa ‘messor cephalotes.’ Uburanira Leta muri urwo rubanza, yasabye ko rwakwihutishwa, kuko ubuzima bw’iyo miswa yazanywe mu rukiko nk’ikimenyetso, buri mu kaga. Ni urubanza rwatangaje abantu benshi, kumva abantu bajyanwa mu rukiko bakurikiranyweho kujya gucuruza imiswa mu mahanga batabifitiye uburenganzira. Bivugwa ko iyo miswa yari ifite agaciro ka Miliyoni 89.04 z’Amashilingi, ikaba yari igiye kugurishwa mu Bufaransa no mu Bushinwa. Eunice Muthoni, umuntu wa gatatu ukurikiranywe muri iyo dosiye, ni umukozi w’Iposita aho muri Kenya, akaba ashinjwa kuba yaragize uruhare mu gutuma ubwo bucuruzi butemewe bw’iyo miswa bushoboka. Uwo mugabo n’umugore we, bahakana ibyaha bitanu bashinjwa bifite aho bihuriye n’ubuzima bw’inyamaswa zo mu gasozi. Ari imbere y’umucamanza waburanishije urwo rubanza Njeri Thuku, umushinjacyaha uhagarariye Leta, yasabye urukiko ko rwatanga umunzuro wihuse kuri urwo rubanza, kuko iyo miswa ngo igomba kujyanwa mu nzu ndangamurage y’igihugu cya Kenya ku mpamvu z’ubushakashatsi. Abagore bombi bari muri iyo dosiye, Muthoni na Wairimu, barekuwe nyuma yo gutanga amande y’ibihumbi 865.000 by’amashiringi ya Kenya, ariko bategekwa kujya bitaba ku rukiko buri wa mbere w’ukwezi. Umunyamakuru @ umureremedia

Abuzukuru ba Rwerekana. Abuzukuru ba Rwerekana ni abuzukuru bavuka kumuhungu we mu gisirikari cya RDF cyu Rwanda, wari umwana w’Umucuruzi witwaga Rwerekana, aha akaba yarazize wazize Jenoside yakorewe Abatutsi muri 2024 umuhugnu we yashakanye na Uwamahoro JMV .bari batuye mu karere ka Bugesera mu intara y'iburasirazuba bwu RWand"a" "." Mbere. Uwamahoro JMV muri 2018 aza kurwara irwara y'umutima maze yitaba Imana, ariko yari yashakanye Mukasafari Jeanine babyarana abana babili, uwitwa IMPANO Ndagano Bruce na UMUBEREYINTWARI Sabrine, bakaba ari abuzukuru ba Rwerekana .

Ojera yahakanye ibyo kuba ari mu Rwanda no gusinyira Police FC. Joackiam Ojera, umukinnyi w’umunya-Uganda wanyuze hano mu Rwanda mu ikipe ya Rayon Sports yahakanye amakuru avugwa ko yaba ari i Kigali muri gahunda yo gukinira ikipe ya Police FC. Uyu mukinnyi avuga ko agifite akazi kenshi mu Misiri, kuko afite imikino igera kuri 12 akabona gukinira ikipe ye. Mu gihe amakipe yo mu Rwanda ari kwiyubaka mu rwego rwo kugira ngo umwaka w’imikino utaha uzasange akomeye, Rutahizamu Ojera amakuru ahari nuko yaba yaramaze kumvikana na Police Fc. Aganira na Kigali Today ku buryo bw’imbona nkubone yahakanye ayo makuru, avuga ko akiri mu Misiri. Yagize ati “Ibyo ntabwo ari byo, ndi i Cairo ubu, wowe urabona ndi i Kigali?(Abaza umunyamakuru baganiraga mu buryo bw’amashusho).Nk’uko nabivuze mbere mfite imikino 12 isigaye muri shampiyona, nyuma yaho nzareba ikizakurikira. Ntabwo nakubwira ahazaza hanjye ubu.” Uretse kuba ari Kigali, umukinnyi Ojera yahakaniye itangazamakuru ko yaba yaramaze gusinyira Police Fc. Cyakoze yaciye amarenga avuga ko abayobozi ba Police Fc bari abafana be kuva kera, yongeraho ko hari n’ibiganiro bagiranye ariko kugeza ubu nta kiravamo. Joackiam Ojera yavuye mu Rwanda hagati muri season Shampiyona itarangiye, byaje no gukomerera Murera, kuko nyuma ya Ojera hagiye Ruvumbu na Rwatubyaye  kandi  ari bo bari inkingi za mwamba mu ikipe ya Rayon. Ojera yavuze ko agifite imikino 12 muri Al Mokawloon Al Arab SC akinira, bityo kuba yatekereza izindi kipe hakiri kare. Ojera avuga ko agisigaje imikino 12 muri Al Mokawloon Al Arab SC. Ojera yatwaranye igikombe cy’Amahoro na Rayon Sports cya 2023, batwarana Super Cup  mu ntangiriro za Shampiona ya 2023-2024, cyakoze ntiyaje kurangizanya Season  na  Rayon kuko yahise yerekeza mu Misiri.

Babiri bafunzwe bazira miliyoni 4Frw bibye mu modoka bayimennye ikirahure. Polisi yatangaje ko ku bufatanye n’inzego z’ibanze n’abaturage yataye muri yombi abantu babiri bakekwaho kwiba amafaranga y’u Rwanda miliyoni 4 muri miliyoni 4.5Frw bamennye ikirahure cy’imodoka. Ni igikorwa cyabereye mu Karere ka Kamony kuwa Mbere tariki 03 Nyakanga 2023.Abafatanywe ayo mafaranga ni abasore babiri bombi bafite imyaka 30 y’amavuko, mu mudugudu wa Rubona, akagari ka Muganza mu murenge wa Runda.Umuvugizi wa Polisi mu Ntara y’Amajyepfo, Superintendent of Police (SP) Emmanuel Habiyaremye avuga ko mu kwiba ariya mafaranga, bamennye ikirahure cy’imodoka batwara igikapu yari arimo.Yagize ati: “Polisi yahawe amakuru n’uwari wibwe ko abantu bataramenyekana bamennye ikirahure cy’imodoka ye, aho yari yasize ayiparitse ku muhanda ubwo yari aje guhemba abakozi aho yubakisha inzu mu mudugudu wa Rubona, bamutwara amafaranga miliyoni 4.5Frw.Ubwo abapolisi bahageraga mu gushakisha abacyekwaho kugira uruhare muri ubwo bujura, ku bufatanye n’abaturage bakomeje gukurikirana, baza kubagwa gitumo nyuma y’isaha bagifite cya gikapu, barebyemo basanga harimo miliyoni 4 Frw niko guhita batabwa muri yombi.”Bashyikirijwe urwego rw’Ubugenzacyaha (RIB) kuri sitasiyo ya Runda kugira ngo hakomeze iperereza ku cyaha cy’ubujura bakurikiranyweho, mu gihe amafaranga bafatanywe yasubijwe nyirayo.SP Habiyaremye yashimiye abatanze amakuru n’abagize uruhare bose mu ifatwa ry’aba bosore no kugaruza amafaranga yari yibwe.Ingingo ya 166 mu itegeko Nº68/2018 ryo ku wa 30/08/2018 riteganya ibyaha n’ibihano muri rusange ivuga ko umuntu wese uhamijwe n’urukiko icyaha cyo kwiba, ahanishwa igifungo kitari munsi y’umwaka umwe ariko kitarenze imyaka 2, ihazabu y’amafaranga y’u Rwanda atari munsi ya miliyoni imwe ariko atarenze miliyoni 2, imirimo y’inyungu rusange mu gihe cy’amezi 6 cyangwa kimwe gusa muri ibyo bihano.Mu ngingo ya 167, ibihano byikuba kabiri iyo uwibye yakoresheje guca icyuho, kurira cyangwa yakoresheje igikoresho icyo aricyo cyose gifungura aho utemerewe kwinjira; kwiba byakozwe nijoro; cyangwa kwiba byakozwe n’abantu barenze umwe.

Ibicuruzwa byabo birangirika kubera isoko ridasakaye. Aba bacuruzi bavuga ko, igihe cy’imvura ibicuruzwa byabo binyagirwa, mu gihe barwana babyanura nabwo, abajura bakabaca mu rihumye bakabiba. Hakizimana Felicien ucururiza amasaka, avuga ko buri gihe akoresha amafaranga 1000frw ageza amasaka ye ku isoko, ariko imvura yagwa agataha ntacyo acuruje, bikamuhombya. Yagize ati “Iyo imvura iguye amasaka arangirika bikaduteza igihombo, kandi mu gihe turimo kwanura abajura batwara ibisigaye bikaba bitubangamiye cyane rwose.” Icyifuzo cya Hakizimana na bagenzi be ni ukubakirwa neza, bagasakarirwa. Bavuga ko umusoro batanga, batagakwiye kuwutanga, banyagirwa, bicwa n’izuba, ibicuruzwa byangirika cyangwa bikibwa, nk’uko Uwitonze Immaculee ucuruza imyenda abivuga. Ati “Iyo imvura iguye n’ukugenda twanura tukarunda hariya bimwe bikandura cyangwa bakakwiba, ugasanga n’ikibazo kuba dukorera ahadatwikiriye”. Umukozi ushinzwe irangamimerere mu murenge wa Rugarama Nyirakamanzi Marie Chantal, asobanura ko isoko ryubakwa basakaye ahangana n’abantu bahacururizaga. Avuga ko ariko abacuruzi baje kwiyongera, uyu munsi bamwe bakaba bacururiza ahadatwikiriye. N’ubwo atavuga igihe aba baturage bazasakarirwa isoko, avuga ko kuryubaka binoze, babifite mu mushinga. Ati “Isoko rirahari ryubakiye. Kuko twagize abandi bashya bagiye biyongeraho, ubutumwa twabaha ni ukwihangana bagategereza kuko biri mu mushinga igihe cyagera nabo bakazubakirwa”. Abakorera ahatwikiriye mu isoko rya Rugarama basora amafaranga ibihumbi 5000frw ku kwezi mu gihe abakorera ahadatwikiriye basora ibihumbi 3000frw. Uretse abarema isoko rya Rugarama baturutse mu mirenge itandukanye igize akarere ka Burera, rinaremwa n’abaturuka mu karere ka Musanze ndetse n’abaturuka mu gihugu cya Uganda. Umunyamakuru @ lvRaheema